PERUSTELUT

1. EHDOTUKSEN TAUSTA

• Ehdotuksen perustelut ja tavoitteet

Tämä ehdotus on olennainen osa heinäkuussa 2021 hyväksyttyä Euroopan komission uudistettua kestävän rahoituksen strategiaa[[1]](#footnote-2).

Ympäristöön, yhteiskuntaan ja hyvään hallintotapaan (jäljempänä ’ESG’) liittyvistä investoinneista eli sijoituksista, joissa sijoituspäätöksiä tehtäessä otetaan huomioon ESG-tekijät (ja joita kutsutaan myös kestäviksi sijoituksiksi), on tulossa tärkeä osa yleistä rahoitustoimintaa. Erityisesti sijoitusrahastojen, joilla on kestäviä ominaisuuksia tai tavoitteita, määrä ja koko ovat kasvaneet huomattavasti, ja ne houkuttelevat yhä enemmän erilaisia pääomia. Tähän liittyen on kehitetty ESG-sijoitusekosysteemi, johon kuuluu muun muassa ESG-luokitusten tarjoaminen. Tällaisia ESG-luokituksia markkinoidaan siten, että ne tarjoavat näkemyksen yrityksen tai yhteisön altistumisesta ympäristöön, yhteiskuntaan ja/tai hyvään hallintotapaan liittyville tekijöille ja vaikutuksesta yhteiskuntaan.

ESG-luokitukset vaikuttavat yhä enemmän pääomamarkkinoiden toimintaan ja sijoittajien luottamukseen kestäviä tuotteita kohtaan. ESG-luokitukset mahdollistavat erityisesti EU:n kestävän rahoituksen markkinoiden moitteettoman toiminnan, sillä ne tarjoavat kriittisiä tietolähteitä sijoittajien ja rahoituslaitosten sijoitusstrategioita, riskinhallintaa ja julkistamisvelvoitteita varten. Niitä käyttävät myös yritykset, jotka pyrkivät ymmärtämään paremmin omaan tai kumppaneidensa toimintaan liittyviä kestävyysriskejä ja -mahdollisuuksia ja vertaavat näitä muihin vastaaviin yrityksiin.

ESG-luokitusten markkinoiden odotetaan kasvavan edelleen huomattavasti tulevina vuosina. ESG-luokitusten kysynnän kasvu johtuu yrityksille aiheutuvien riskien muuttuvasta luonteesta, sijoittajien kasvavasta tietoisuudesta näiden riskien taloudellisista vaikutuksista ja sellaisten sijoitustuotteiden kasvusta, joilla pyritään nimenomaisesti täyttämään tietyt kestävyysvaatimukset tai saavuttamaan tietyt kestävyystavoitteet. Kasvun taustalla ovat myös EU:n vuodesta 2018 lähtien hyväksymät kestävää rahoitusta koskevat säädökset.

ESG-luokitusten nykyisillä markkinoilla on kuitenkin puutteita eivätkä ne toimi asianmukaisesti, koska sijoittajien ja luokiteltujen yhteisöjen ESG-luokituksia koskevia tarpeita ei täytetä ja luottamus luokituksiin heikkenee. Ongelmaan liittyy useita eri näkökohtia, etupäässä i) ESG-luokitusten ominaisuuksien, menetelmien ja tietolähteiden läpinäkyvyyden puute ja ii) ESG-luokitusten tarjoajien toiminnan epäselvyys. ESG-luokitukset eivät anna käyttäjille, sijoittajille ja luokitelluille yhteisöille riittävästi mahdollisuuksia tehdä tietoon perustuvia päätöksiä ESG-tekijöihin liittyvistä riskeistä, vaikutuksista ja mahdollisuuksista.

Näin ollen komissio sitoutui uudistetussa kestävän rahoituksen strategiassa toteuttamaan toimia ESG-luokitusten luotettavuuden, vertailtavuuden ja läpinäkyvyyden parantamiseksi. Tällä ehdotuksella pyritään erityisesti parantamaan ESG-luokituksia koskevien tietojen laatua i) parantamalla ESG-luokitusten ominaisuuksien ja menetelmien läpinäkyvyyttä ja ii) selkeyttämällä kuvaa ESG-luokitusten tarjoajien toiminnasta ja ehkäisemällä eturistiriitojen riskiä ESG-luokitusten tarjoajien tasolla. Koska ESG-luokituksia ja niiden taustatietoja käytetään sijoituspäätöksissä ja pääoman kohdentamisessa, aloitteen yleisenä tavoitteena on parantaa ESG-luokitusten laatua, jotta sijoittajat voivat tehdä parempiin tietoihin perustuvia sijoituspäätöksiä kestävyystavoitteiden suhteen. Luokitusten avulla luokitellut yhteisöt voivat myös tehdä tietoon perustuvia päätöksiä ESG-riskien hallinnasta ja vaikutuksesta yhteisöjen toimintaan. Samalla on ratkaisevan tärkeää edistää luottamusta ESG-luokitusten tarjoajien toimintaan varmistamalla, että markkinat toimivat asianmukaisesti ja ESG-luokitusten tarjoajat ehkäisevät ja hallitsevat eturistiriitoja.

Tällä ehdotuksella ei pyritä yhdenmukaistamaan ESG-luokitusten laskentamenetelmiä vaan lisäämään niiden läpinäkyvyyttä. ESG-luokitusten tarjoajilla on edelleen täysi määräysvalta käyttämistään menetelmistä, ja ne voivat tehdä valintoja riippumattomasti, millä varmistetaan, että ESG-luokitusten markkinoilla on käytettävissä erilaisia lähestymistapoja (eli ESG-luokitusten välillä voi olla eroja ja ne voivat kattaa eri aloja).

Tällä ehdotuksella pyritään helpottamaan sisämarkkinoiden ja pääomamarkkinaunionin tarjoamien mahdollisuuksien hyödyntämistä ja edistämään siirtymistä täysin kestävään ja osallistavaan talous- ja rahoitusjärjestelmään Euroopan vihreän kehityksen ohjelman[[2]](#footnote-3) ja YK:n kestävän kehityksen tavoitteiden mukaisesti.

Kaikilla talouden aloilla tarvitaan merkittäviä investointeja, jotta voidaan siirtyä ilmastoneutraaliin talouteen ja saavuttaa unionin ympäristökestävyystavoitteet. Sijoittajien ja yritysten olisi voitava helpommin tunnistaa ympäristön kannalta kestävät investoinnit ja varmistaa niiden luotettavuus.

Tämä aloite ei ole sääntelyn toimivuutta ja tuloksellisuutta koskevaan ohjelmaan (REFIT) kuuluva aloite.

• Yhdenmukaisuus muiden alaa koskevien politiikkojen säännösten kanssa

EU on ottanut käyttöön kestävän rahoituksen kehyksen osatekijät[[3]](#footnote-4). Sidosryhmät ovat tuoneet esiin jäljellä olevia markkinoiden toimintapuutteita ja sääntelyn aukkoja, jotka voivat haitata markkinoiden kehitystä. ESG-luokitusten ja tietojen tarjoajat käyttävät yritysten julkaisemia tietoja, ja näiden tietojen saatavuus, tarkkuus ja johdonmukaisuus ovat keskeisiä niistä riippuvaisten jatkojalostustuotteiden laadun kannalta. Yritysten kestävyysraportointia koskevan direktiivin[[4]](#footnote-5) ja EU:n luokitusjärjestelmäasetuksen[[5]](#footnote-6) mukaan yritysten on tuotettava tietoja tietyistä ESG-tekijöistä. ESG-luokitukset perustuvat näihin tietoihin ja täydentävät niitä tarjoamalla kriittisiä tietolähteitä sijoitusstrategioita, riskinhallintaa ja sijoittajien ja rahoituslaitosten sisäisiä analyyseja varten. ESG-luokitusten tarjoajat käyttävät yrityksiltä peräisin olevia tietoja, ja mitä luotettavampia, täsmällisempiä ja vakiomuotoisempia tietoja on saatavilla, sitä vähemmän on tarpeen käyttää arvioita tiedoissa olevien aukkojen täyttämiseksi. Esimerkiksi yritysten kestävyysraportit auttavat ESG-luokitusten tarjoajia tekemään arviointeja.

Lisäksi kestävää rahoitusta koskevassa lainsäädännössä (johon kuuluvat muun muassa yritysten kestävyysraportointia koskeva direktiivi, kestävää rahoitusta koskevien tietojen antamista koskeva asetus[[6]](#footnote-7) ja EU:n luokitusjärjestelmäasetus) rahoituslaitoksille ja markkinatoimijoille asetetut uudet vaatimukset lisäävät ESG-luokitusten kysyntää.

Tämä aloite liittyy myös tiiviisti vihreitä joukkolainoja koskevien standardien ja EU:n ilmastovertailuarvojen parissa tehtävään työhön. Eurooppalaisia vihreitä joukkolainoja koskevassa asetusehdotuksessa[[7]](#footnote-8) edellytetään, että EU:n tulevien vihreiden joukkolainojen liikkeeseenlaskijat julkistavat tietoja niiden joukkolainoilla rahoitettujen hankkeiden luokitusjärjestelmän mukaisuudesta. Tätä varten ne voivat hankkia ESG-luokituksia saadakseen taustatietoja, joita voitaisiin hyödyntää niiden hankearvioinneissa. ESG-luokituksissa julkistetut tiedot auttavat sijoittajia, myös vihreisiin joukkolainoihin sijoittavia, arvioimaan paremmin yritysten muuta kuin taloudellista kokonaistulosta.

EU:n ilmastovertailuarvoja koskevaan asetukseen[[8]](#footnote-9) liittyvässä delegoidussa asetuksessa[[9]](#footnote-10) vahvistetaan luettelo ESG-tekijöistä, jotka vertailuarvojen hallinnoijien on julkistettava niiden vertailuarvojen osalta, joilla pyritään ESG-tavoitteisiin, riippuen perustana olevien varojen tyypistä (esimerkiksi pääoma, kiinteätuottoinen arvopaperi tai valtionlaina). Niiden on hankittava nämä tiedot suoraan yrityksiltä esimerkiksi näiden vuosikertomuksista tai hankittava ne ulkopuolisilta luokitusten/tietojen tarjoajilta. Delegoidussa asetuksessa annetaan vertailuarvojen hallinnoijille mahdollisuus julkistaa tietoja vertailuarvojen ESG-luokituksista. Paremmat tiedot ESG-luokituksissa käytetyistä menetelmistä auttaisivat vertailuarvojen hallinnoijia saamaan selkeämmän kuvan vertailuarvojen osatekijöistä. Paremmat ja luotettavammat luokitukset lisäävät vertailuarvojen hallinnoijien luottamusta ja viime kädessä edistävät näiden luokitusten käyttöä luotettavana välineenä mielekkäiden vertailuarvojen suunnittelussa. Lisäksi ne auttavat vertailuarvojen käyttäjiä tunnistamaan sijoitusstrategiansa mukaisia vertailuarvoja ja panemaan strategian täytäntöön välttäen viherpesun riskejä. Tällä asetuksella olisi myös parannettava sijoittajien luottamusta ESG-vertailuarvoihin ja siten tuettava kestävää sijoittamista.

• Yhdenmukaisuus unionin muiden politiikkojen kanssa

Tämä ehdotus on osa kestävän rahoituksen toimenpidepakettia, joka on yksi pääomamarkkinaunionihankkeen painopisteistä. Se sisältää toimenpiteitä, joilla voidaan hyödyntää rahoituspalvelujen muutosvoimaa ja siirtää yksityistä pääomaa kestäviin sijoituksiin. Se edistää yhdentyneempien pääomamarkkinoiden kehittymistä, koska sen myötä sijoittajat pystyvät helpommin hyötymään sisämarkkinoista ja tekemään parempiin tietoihin perustuvia päätöksiä. Esimerkiksi eurooppalainen keskitetty yhteyspiste (ESAP) tarjoaa sidosryhmille helpomman pääsyn tietoihin, ja se voi myös toimia ESG-luokitusten tarjoajien tietolähteenä tai tietojen toimittamispaikkana, mikä vähentää arvioiden käyttöä ja parantaa myös yleisesti luokitusten laatua.

Tämä ehdotus on Euroopan vihreän kehityksen ohjelman yleisten politiikkatavoitteiden mukainen. Euroopan vihreän kehityksen ohjelma on unionin vastaus nykysukupolven ilmasto- ja ympäristöhaasteisiin. Sen tavoitteena on muuttaa unioni nykyaikaiseksi, resurssitehokkaaksi ja kilpailukykyiseksi taloudeksi, jossa ei ole kasvihuonekaasujen nettopäästöjä vuoteen 2050 mennessä.

Lisäksi täysin toimivien ja yhdentyneiden pääomamarkkinoiden ansiosta EU:n talous voi kasvaa kestävällä tavalla ja lisätä kilpailukykyään komission strategista painopistettä ”ihmisten hyväksi toimiva talous” noudattaen ja keskittyen luomaan oikeanlaiset olosuhteet työpaikkojen luomiselle, kasvulle ja investoinneille.

Tällä ehdotuksella täydennetään EU:n nykyistä ympäristö- ja ilmastopolitiikkaa tekemällä ESG-luokitusmenetelmistä läpinäkyvämpiä, minkä pitäisi johtaa investointien tehokkaampaan ohjaamiseen kestäviin omaisuuseriin.

2. OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

• Oikeusperusta

Tämä ehdotus kuuluu jaettuun toimivaltaan Euroopan unionin toiminnasta tehdyn sopimuksen (SEUT-sopimus) 4 artiklan 2 kohdan a alakohdan mukaisesti ja se perustuu SEUT-sopimuksen 114 artiklaan, jossa unionille annetaan toimivalta antaa aiheelliset säännökset, joiden tavoitteena on sisämarkkinoiden toteuttaminen ja toiminta.

SEUT-sopimuksen 114 artiklan mukaan unioni voi toteuttaa toimenpiteitä paitsi poistaakseen perusvapauksien käyttämisen nykyisiä esteitä myös estääkseen tällaisten esteiden todennäköisen syntymisen tulevaisuudessa. Tämä koskee myös esteitä, joiden vuoksi markkinatoimijoiden, kuten ESG-luokitusten tarjoajien tai sijoittajien, on vaikea täysin hyödyntää sisämarkkinoiden tarjoamia etuja.

• Toissijaisuusperiaate (jaetun toimivallan osalta)

Jäsenvaltiot eivät voi yksin riittävällä tavalla saavuttaa tämän aloitteen tavoitetta, eli ESG-luokitusten ominaisuuksien ja tavoitteiden sekä ESG-luokitusten tarjoajien toiminnan selkeyttämistä, joten EU:n tason toimet ovat tarpeen EU:n pääomamarkkinoiden moitteettoman toiminnan kannalta.

ESG-luokitusten tarjoajiin ei tällä hetkellä sovelleta mitään EU:n sääntelykehystä. Jäsenvaltiot eivät sääntele ESG-luokitusten tarjoajien toimintaa eivätkä ESG-luokitusten antamisen edellytyksiä. Kukin ESG-luokitusten tarjoaja noudattaa omia sääntöjään, eikä ole selvää, mitä ne tekevät ja miten ne toimivat.

ESG-luokitusten markkinat ovat maailmanlaajuiset. Joidenkin suurten ESG-luokitusten tarjoajien päätoimipaikka on EU:ssa, kun taas monilla muilla on päätoimipaikka EU:n ulkopuolella, mutta niillä on tytäryhtiöitä EU:ssa.

Vaikka jäsenvaltiot voisivat toteuttaa erillisiä toimia ESG-luokitusten luotettavuuden ja läpinäkyvyyden parantamiseksi, tällaiset toimenpiteet todennäköisesti poikkeaisivat huomattavasti toisistaan eri jäsenvaltioissa. Tämä voi aiheuttaa eroja läpinäkyvyydessä, esteitä markkinatoimijoille ja haasteita niille, jotka toimivat yli rajojen (kuten EU:n markkinoilla, jossa käyttäjät sijaitsevat useissa jäsenvaltioissa), minkä lisäksi se rajoittaa luokitusten vertailtavuutta. Vaihtoehtoisesti ESG-luokitusten tarjoajien toimintaa koskevien sääntöjen puuttuessa nykytilanne ja läpinäkyvyyteen liittyvät ongelmat jatkuisivat ja voisivat jopa pahentua.

Koska kestävään sijoittamiseen ja ESG-luokituksiin kiinnitetään yhä enemmän huomiota eri lainkäyttöalueilla ympäri maailmaa, on olennaisen tärkeää, että EU tekee yhteistyötä kumppaneidensa kanssa johdonmukaisen ja kattavan yhdenmukaistetun lähestymistavan pohjalta. Aloite ei korvaisi kansallista lainsäädäntöä, koska tällä hetkellä yhdelläkään jäsenvaltiolla ei ole ESG-luokitusten tarjoajien toimintaa sääntelevää lainsäädäntöä.

Sisämarkkinoiden toimintaa voitaisiin parantaa selkeyttämällä sellaisten yhteisöjen toimintaa, jotka ovat yhä tärkeämpiä rahoituksen kanavoinnissa.

• Suhteellisuusperiaate

Tässä ehdotuksessa noudatetaan SEUT-sopimuksen 5 artiklassa määrättyä suhteellisuusperiaatetta. Ehdotetut toimenpiteet ovat tarpeen asetettujen tavoitteiden saavuttamiseksi, ja ne ovat myös parhaiten tarkoitukseensa soveltuvia.

Ehdotuksessa keskitytään EU:ssa toimivien ESG-luokitusten tarjoajien toimintaan. Sillä puututaan markkinoiden puutteisiin, joita ovat a) ESG-luokitusten ominaisuuksien, käytettyjen menetelmien ja tietolähteiden epäselvyys ja b) ESG-luokitusten tarjoajien toiminnan epäselvyys ja valvonta.

Tässä ehdotuksessa ei ylitetä sitä, mikä on tarpeen kunkin ongelman ratkaisemiseksi ja korjaamiseksi mahdollisimman tehokkaasti erityisesti 1) luomalla toimilupajärjestelmä, jota sovellettaisiin EU:ssa toimiviin ESG-luokitusten tarjoajiin asettamalla niiden toiminnalle oikeasuhteisia sääntöjä ja soveltamalla niihin jatkuvaa oikeasuhteista valvontaa ja 2) edellyttämällä EU:ssa toimivat ESG-luokitusten tarjoajat julkaisemaan keskeiset tiedot ESG-luokitusten ominaisuuksista ja menetelmistä ja antamaan yksityiskohtaisia menetelmiä koskevia tietoja tilaajilleen ja luokitelluille yhteisöille.

Tämä ehdotus ei sisällä omaisuudenhoitajien tai muiden laitosten, kuten vertailuarvojen hallinnoijien, kehittämiä sisäisiä luokituksia, koska niitä käytetään omiin päätöksiin ja sijoituksiin eikä niillä ole samaa käyttötarkoitusta. Niitä ei myöskään julkisteta eikä jaeta tilaajille tai levitetä muulla tavoin.

Näin ollen tämä aloite on suunnattu oikeushenkilöille, jotka antavat ESG-luokituksia yleisölle tai tilaajille. Se ei kata rahoituslaitoksia tai muita markkinatoimijoita, jotka kehittävät ESG-luokituksia omiin tarkoituksiinsa tai omaan käyttöönsä.

• Toimintatavan valinta

Tällä ehdotuksella pyritään ottamaan käyttöön järjestelmä, joka selkeyttäisi ESG-luokitusten ominaisuuksia. Tätä varten siinä vahvistetaan EU:ssa toimivia ESG-luokitusten tarjoajia koskevat säännöt. Ehdotuksella pyritään helpottamaan sisämarkkinoiden tarjoamien mahdollisuuksien parempaa hyödyntämistä ja edistämään siirtymistä täysin kestävään ja osallistavaan talous- ja rahoitusjärjestelmään Euroopan vihreän kehityksen ohjelman ja YK:n kestävän kehityksen tavoitteiden mukaisesti. Näiden poliittisten tavoitteiden saavuttamiseksi tarvitaan asetus, joka on paras tapa selkeyttää rahoituksen kanavoinnin kannalta yhä tärkeämpien yhteisöjen toimintaa.

Sääntelykehys vastaisi muihin finanssimarkkinoiden toimijoihin sovellettavaa lähestymistapaa ja asiaa koskevaa lainsäädäntöä, kuten EU:n vertailuarvoasetusta, luottoluokituslaitoksia koskevaa asetusta ja EU:n vihreitä joukkolainoja koskevaan standardiin liittyvää ehdotusta, jossa säädetään jatkuvasta valvonnasta ja vahvistetaan useita organisaatiota, hallintomenettelyjä ja asiakirjoja koskevia vaatimuksia. Tämän aloitteen tavoitteet saavutettaisiin vain osittain muilla välineillä, kuten ei-sitovilla toimenpiteillä ja käytännesäännöillä, koska ne eivät kannustaisi laatimaan riittävän tiukkoja käytännesääntöjä. Nykyiset markkinapaineet määrittäisivät käytännesääntöjen tiukkuuden ja kattavuuden, ja nämä paineet ovat osoittautuneet riittämättömiksi ongelmien ratkaisemisessa. Lisäksi käytännesäännöt olisivat vapaaehtoisia. Jotkin palveluntarjoajat saattaisivat päättää olla hyväksymättä niitä, tai saattaisi syntyä useita toimialakoodeja. Molemmat tapaukset heikentäisivät mahdollisuuksia selkeyttää markkinoita käyttäjien tai luokiteltujen yhteisöjen kannalta.

3. JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

• Jälkiarvioinnit/toimivuustarkastukset

Ei sovelleta.

Tällä hetkellä ESG-luokituksille ei ole EU:n tason oikeudellista kehystä.

• Sidosryhmien kuuleminen

Komissio on kerännyt huomattavan määrän näyttöä eri lähteistä, muun muassa Euroopan komission rahoitusvakauden, rahoituspalvelujen ja pääomamarkkinaunionin pääosaston tilaamasta tutkimuksesta, komission kuulemis- ja tiedotustoimista sekä sidosryhmien kanssa käydyistä keskusteluista. Myös Euroopan arvopaperimarkkinaviranomainen (jäljempänä ’arvopaperimarkkinaviranomainen’) tuki komission työtä vuonna 2022 julkaistulla kannanottopyynnöllä ja esitti kartoituksen EU:ssa toimivista ESG-luokitusten antajista. Komissio analysoi myös olemassa olevia ESG-luokitusten tarjoajia koskevia kansainvälisiä suosituksia ja sääntöjä, erityisesti kansainvälisen arvopaperimarkkinavalvojien yhteisön (jäljempänä ’IOSCO’) suosituksia. Aloitetta tukevaan kohdennettuun kuulemiseen vastasi yhteensä 168 organisaatiota ja yksityishenkilöä, jotka edustivat pääasiassa sijoittajia, ESG-luokitusten tarjoajia ja julkisesti noteerattuja yrityksiä.

• Asiantuntijatiedon keruu ja käyttö

Saadakseen paremman käsityksen markkinoiden käytännön ongelmista komissio on kohdennetun kuulemisen jälkeen tarkastellut laajasti tutkimuskirjallisuutta[[10]](#footnote-11), markkina-analyysejä ja tiedotustoimia useiden ESG-luokitusten markkinoiden keskeisten sidosryhmien kanssa.

Komissio järjesti huhti-lokakuussa 2022 kahdenvälisiä kokouksia eri sidosryhmien kanssa, joihin kuului muun muassa 14 eri ESG-luokitusten tarjoajaa, käyttäjää ja yhdistystä, jotka edustivat muun muassa luokitusten käyttäjiä, tutkijoita, kansalaisjärjestöjä, julkisia elimiä ja valvontaviranomaisia.

Komissio oli myös säännöllisesti yhteydessä arvopaperimarkkinaviranomaiseen saadakseen siltä lausuntoja ja neuvoja, jotka koskivat muun muassa mahdollista ESG-luokitusten tarjoajien unionin tason toimilupa- ja valvontajärjestelmää.

• Vaikutustenarviointi

Tähän ehdotukseen liittyy vaikutustenarviointi[[11]](#footnote-12), joka toimitettiin sääntelyntarkastelulautakunnalle 16. marraskuuta 2022 ja joka sai sääntelyntarkastelulautakunnalta myönteisen lausunnon varauksin 16. joulukuuta.

Vaikutustenarvioinnissa todetaan, että keskeinen ongelma on kaksitahoinen: sijoittajat ja yritykset kiinnittävät huomiota ESG-luokitusten luotettavuuteen, tarkkuuteen ja oikea-aikaisuuteen liittyviin ongelmiin, kun taas luokitellut yhteisöt ovat epävarmoja siitä, mitä luokkia/perusteita käytetään niiden arvioinnissa, kuinka tarkasti ESG-luokitukset kuvastavat yhteisöjen todellista tulosta ja miten niitä voitaisiin parantaa.

Tällä ongelmalla on useita seurauksia. **Käyttäjän näkökulmasta seuraukset** ovat seuraavat:

1) Sijoittajat eivät pysty ottamaan riittävästi huomioon kestävyyteen liittyviä ja muita kuin taloudellisia riskejä ja mahdollisuuksia sijoituspäätöksissään,

2) Sijoittajat eivät myöskään pysty kanavoimaan riittävästi taloudellisia resursseja yrityksille ja taloudelliseen toimintaan, jolla puututaan sosiaalisiin ja ympäristöongelmiin eikä pahenneta niitä,

3) Vertailuarvojen hallinnoijat laativat vertailuarvoja ESG-luokitusten perusteella, joiden laskentatavasta niillä ei ole selkeää käsitystä,

4) Yritykset eivät voi ottaa huomioon kaikkia niiden toimintaan liittyviä mahdollisia riskejä ja mahdollisuuksia ja kanavoida investointeja vastaavasti.

**Luokitellun yhteisön näkökulmasta erityinen seuraus** on, että se voi saada ESG-luokituksen, jonka osatekijät ovat vanhentuneita tai virheellisiä, mikä voi vaikuttaa sen rahoituksen saannin ehtoihin.

**Muiden sidosryhmien näkökulmasta erityisenä seurauksena** on, että kansalaisjärjestöjen, ammattiliittojen ja muiden sidosryhmien on hankalampi saattaa yritykset vastuuseen vaikutuksistaan yhteiskuntaan ja ympäristöön.

Ongelmat **vaikuttavat kielteisesti EU:n kestävän rahoituksen markkinoiden toimintaan** ja jättävät aukon EU:n kestävän rahoituksen kehykseen, joka perustettiin lisäämään läpinäkyvyyttä ja välineitä, joiden avulla yksityinen pääoma virtaa kestäviin investointeihin, joita siirtymä edellyttää kiireellisesti. **Laajempana seurauksena** on, ettei sisämarkkinoiden potentiaalia edistää Euroopan vihreän kehityksen ohjelman tavoitteita ja YK:n kestävän kehityksen tavoitteiden saavuttamista hyödynnetä täysimääräisesti.

Lisäksi havaittiin kaksi täydentävää ongelmatekijää:

1) ESG-luokitusten tarjoajien toiminnan epäselvyys ja valvonnan puute

2) ESG-luokitusten, niiden menetelmien ja tietolähteiden epäselvyys (tähän sisältyvät luokitusten laatiminen ja niiden julkistaminen/läpinäkyvyys)

Vaikutustenarvioinnissa tarkasteltiin erilaisia toimintavaihtoehtoja kahden keskeisen muuttujan osalta:

* **ESG-luokitusten tarjoajien toiminnan selkeyttäminen** ja **eturistiriitojen** riskien ehkäiseminen ESG-luokitusten tarjoajien tasolla
* tarve **selkeyttää ESG-luokitusten ominaisuuksia** (eli mitä luokitukset tarkoittavat ja mihin tavoitteisiin niillä pyritään, niihin liittyvät menetelmät ja niiden kehittämisessä käytetyt tietolähteet tai arviot).

Useita lainsäädännöllisiä ja muita toimintavaihtoehtoja analysoitiin seuraavien kahden ulottuvuuden osalta: yhteisöt (ESG-luokitusten tarjoajat) ja tuotteet (ESG-luokitukset). ESG-luokitusten tarjoajien sääntelykohtelun osalta kolme vaihtoehtoa olivat toimialan käytännesäännöt (vaihtoehto 1), rekisteröinti ja kevyt valvonta (vaihtoehto 2) sekä toimilupa, periaatteisiin perustuvat organisaatiota koskevat vaatimukset ja riskiperusteinen valvonta (vaihtoehto 3). ESG-luokituksia ja niiden menetelmiä koskevien läpinäkyvyysvaatimusten laajuuden osalta tarkasteltiin kahta vaihtoehtoa: yleisölle julkistamista koskevat vähimmäisvaatimukset (vaihtoehto 1) ja yleisölle julkistamista koskevat vähimmäisvaatimukset sekä kattavammat ESG-luokitusten tarjoajien asiakkaille ja luokitelluille yhteisöille julkistamista koskevat vaatimukset (vaihtoehto 2). Analyysissä tarkastellaan huolellisesti myös vaihtoehtojen kustannustehokkuutta ja johdonmukaisuutta. Seuraavat vaihtoehdot hylättiin varhaisessa vaiheessa: rekisteröinti ja valvonta kansallisella tasolla, ESG-luokitusten tarjoajien menetelmien yhdenmukaistaminen, ESG-luokitusten sisältöä koskevien vähimmäisvaatimusten asettaminen ja julkistamisvaatimuksiin liittyvät yksityiskohtaiset mallit.

Soveltamisalan osalta voidaan todeta, että IOSCOn laatima ESG-luokitusten määritelmä muodostaisi perustan tämän aloitteen soveltamisalalle, joka kattaisi sekä pisteytykset että luokitukset ja tuotteet, jotka ovat molempien yhdistelmä. Tämä aloite kohdistuisi erikoistuneisiin yhteisöihin, jotka antavat ESG-luokituksia tai -pisteitä yleisölle tai tilaajille, eikä se kattaisi rahoituslaitoksia tai muita markkinatoimijoita, jotka kehittävät ESG-luokituksia omiin tarkoituksiinsa, koska ne käyttävät omia mallejaan eivätkä anna ESG-luokituksia kaupallisesti muille finanssimarkkinoiden toimijoille.

Tehokkuuden, vaikuttavuuden ja johdonmukaisuuden vertailun perusteella parhaaksi arvioidussa vaihtoehdossa yhdistettäisiin ESG-luokitusten tarjoajia koskeva vaihtoehto 3 (toimilupa, organisaatiota koskevat vaatimukset ja valvonta) ja ESG-luokituksia koskeva vaihtoehto 2 (yleisölle julkistettavat vähimmäistiedot ja ESG-luokitusten tarjoajien asiakkaille ja luokitelluille yhteisöille julkistettavat kattavammat tiedot). Yksityiskohtaisessa analyysissä todettiin, että tällaisten vaihtoehtojen yhdistelmällä voitaisiin täysin saavuttaa tavoitteet (toisin kuin muissa vaihtoehdoissa) ja tuottaa suurimmat hyödyt käyttäjille ja luokitelluille yhteisöille sekä tarjoajille itselleen ja yhteiskunnalle. Vaikka parhaaksi arvioidusta vaihtoehdosta voi aiheutua suurempia alkuvaiheen kustannuksia, pitkällä aikavälillä hyötyjen odotetaan olevan kustannuksia suuremmat.

Parhaaksi arvioidusta vaihtoehdosta odotetaan koituvan merkittäviä taloudellisia hyötyjä. Tämän aloitteen odotetaan vaikuttavan myönteisesti finanssimarkkinoiden toimintaan ja ESG-sijoittamisen edellytyksiin. Parhaaksi arvioidun vaihtoehdon pitäisi antaa sijoittajille ja luokitelluille yhteisöille mahdollisuus ymmärtää ja tehdä tietoon perustuvia ESG-luokitusten valintoja. Sen pitäisi myös vähentää tietojen keräämisestä aiheutuvia kustannuksia ja tarvetta käyttää ylimääräisiä palveluntarjoajia, mikä alentaisi liiketoiminnan kustannuksia. Parhaaksi arvioitu vaihtoehto olisi myös syrjimätön, ja sitä sovellettaisiin yhtäläisesti kotimaisiin ja EU:n ulkopuolisiin markkinatoimijoihin. Tällä aloitteella voi olla vaikutusta ESG-luokitusten tarjoajien yleiseen kilpailukykyyn, sillä se todennäköisesti lisää niiden liiketoiminnan kustannuksia lyhyellä aikavälillä, mutta luottamuksen lisääntyminen ESG-luokituksiin voisi vauhdittaa markkinoiden kasvua. Markkinoille pääsyn menettämiseen liittyvien mahdollisten huolenaiheiden lieventämiseksi voitaisiin säätää siirtymäkaudesta, joka antaisi erityisesti pienille toimijoille enemmän sopeutumisaikaa. Aloitteella odotetaan myös olevan myönteisiä, joskin marginaalisia, välillisiä sosiaalisia ja ympäristövaikutuksia.

• Sääntelyn toimivuus ja yksinkertaistaminen

Tämä aloite ei ole sääntelyn toimivuutta ja tuloksellisuutta koskevaan ohjelmaan (REFIT) kuuluva aloite.

Tämän asetuksen mukaisista uusista vaatimuksista pienemmille palveluntarjoajille aiheutuvien kustannusten ja vaikutusten lieventämiseksi ehdotetaan seuraavia lieventäviä toimenpiteitä.

1) Siirtymäkausi. Jotta lievennettäisiin mahdollisia huolenaiheita, jotka liittyvät markkinoille pääsyn menettämiseen toimilupamenettelyn vuoksi, palveluntarjoajat voisivat jatkaa toimintaansa sillä edellytyksellä, että ne ilmoittavat asiasta arvopaperimarkkinaviranomaiselle ja saavat toimiluvan ennalta määrätyn ajanjakson eli siirtymäkauden kuluessa.

2) Valvontamaksujen mukauttaminen palveluntarjoajan kokoon. Maksut jaettaisiin suhteellisesti palveluntarjoajien kesken niiden vuotuisen nettoliikevaihdon perusteella.

(3) Oikeasuhteinen valvonta.Arvopaperimarkkinaviranomainen on ottanut käyttöön riskiperusteisen, datavetoisen lähestymistavan valvonnan[[12]](#footnote-13) toteuttamisessa ja se priorisoi valvontatoimintansa tunnistetun riskitason ja valvottujen yhteisöjen merkityksen/koon mukaan.

4) Pienten ja innovatiivisten yhteisöjen mahdollisuus hakea vapautusta monista sisäisistä organisatorisista toimenpiteistä, jos ne voivat osoittaa, että vaatimukset ovat suhteettomia niiden liiketoiminnan luonteeseen, laajuuteen ja monimutkaisuuteen sekä niiden tuotteella arvioitavien seikkojen luonteeseen ja laajuuteen nähden (esimerkiksi datavetoinen luokittelija[[13]](#footnote-14) tai innovatiivinen, tulevaisuuteen suuntautuva luokittelija[[14]](#footnote-15)).

• Perusoikeudet

Ehdotuksessa kunnioitetaan Euroopan unionin perusoikeuskirjassa ja erityisesti sen 16 artiklassa (elinkeinovapaus) vahvistettuja oikeuksia ja periaatteita. Henkilöiden ja palvelujen vapaa liikkuvuus sekä sijoittautumisvapaus, joka on yksi Euroopan unionista tehdyssä sopimuksessa ja Euroopan unionin toiminnasta tehdyssä sopimuksessa suojatuista perusoikeuksista ja -vapauksista, on tämän toimenpiteen kannalta merkityksellinen.

4. TALOUSARVIOVAIKUTUKSET

Tässä ehdotetulla asetuksella arvopaperimarkkinaviranomainen valtuutetaan hoitamaan uutta tehtävää eli myöntämään toimiluvan ESG-luokitusten tarjoajille, jotka tarjoavat palvelujaan asetuksen mukaisesti, ja valvomaan niitä. Tämä edellyttää, että arvopaperimarkkinaviranomainen perii ESG-luokitusten tarjoajilta maksuja, joiden olisi katettava kaikki hallinnolliset kustannukset, joita arvopaperimarkkinaviranomaiselle aiheutuu toimilupien myöntämiseen ja valvontaan liittyvästä toiminnasta. Markkinat ovat kooltaan 59 yhteisöä: 30 EU:hun sijoittautunutta ESG-palvelujen tarjoajaa (3 suurta, 6 keskisuurta, 9 pientä ja 12 mikroyritystä) ja 29 EU:n ulkopuolista yhteisöä. Kun arvioidaan, että suuren ESG-luokitusten tarjoajan valvonta edellyttäisi 1,7 kokoaikaista työntekijää ja pienen ESG-luokitusten tarjoajan valvonta 0,2 kokoaikaista työntekijää vuodessa, arvopaperimarkkinaviranomainen tarvitsee vuodessa 20 kokoaikaista työntekijää. Saman arvion perusteella arvopaperimarkkinaviranomainen tarvitsisi 7 väliaikaista toimihenkilöä ja 12 sopimussuhteista toimihenkilöä toimilupien myöntämiseen 30:lle EU:ssa sijaitsevalle yhteisölle ja 29:lle EU:n ulkopuoliselle yhteisölle sekä 30:n EU:ssa sijaitsevan yhteisön ja 29 EU:n ulkopuolisen yhteisön valvontaan alkaen vuodesta **N + 1**. On todennäköistä, että toimilupien myöntämiseen liittyvä kertaluonteinen työ on suurimmillaan ensimmäisenä vuonna (vuosi **N**). Sen vuoksi on tärkeää, että arvopaperimarkkinaviranomaiselle annetaan alusta alkaen 19 kokoaikaista työntekijää tämän huipputason hallitsemiseksi.

Kustannusten vuotuisen kokonaiskasvun arvioidaan olevan noin 3,7–3,8 miljoonaa euroa. Näitä kustannuksia ei kateta EU:n talousarviosta, koska ehdotus antaa arvopaperimarkkinaviranomaiselle mahdollisuuden periä ESG-luokitusten tarjoajilta toimilupa- ja valvontamaksuja kaikkien valvontakustannusten kattamiseksi. Samanlaista käytäntöä sovelletaan muilla aloilla, joilla arvopaperimarkkinaviranomainen vastaa tiettyjen yhteisöjen (esimerkiksi luottoluokituslaitosten) valvonnasta. Lisätietoja on saatavilla rahoitusselvityksestä.

5. LISÄTIEDOT

• Toteuttamissuunnitelmat, seuranta, arviointi ja raportointijärjestelyt

Komissio varmistaa, että tässä asetuksessa valitut toimet edistävät poliittisten tavoitteiden saavuttamista yhdistämällä erityisiä seurantatekijöitä, joiden tarkoituksena on mitata täytäntöönpanon tehokkuutta ja edistymistä kohti *erityistavoitteita*, mutta myös muilla seurantavälineillä, joilla edistetään *yleistavoitteiden* saavuttamista. Näitä tekijöitä ja välineitä kuvataan tarkemmin jäljempänä. Seuratakseen edistymistä *erityistavoitteiden* saavuttamisessa komissio tutkii mahdollisuutta järjestää säännöllisiä sijoittajia, yrityksiä ja ESG-luokitusten antajia koskevia kyselytutkimuksia.

Kyselytutkimuksissa kerättäisiin tietoja seuraavista aiheista: 1) käyttäjien ja luokiteltujen yhteisöjen käsitykset saatavilla olevien tietojen muutoksista erityisesti 4 jaksossa yksilöityjen erityistavoitteiden osalta sekä käsitykset siitä, onko kyseiset tavoitteet saavutettu, ja 2) ESG-luokitusten sääntelyn ja valvonnan kustannukset ja hyödyt ESG-luokitusten tarjoajan näkökulmasta. Tällaiset tutkimukset riippuvat käytettävissä olevista taloudellisista resursseista.

Edistymistä erityistavoitteiden saavuttamisessa voidaan seurata myös useilla indikaattoreilla, joita ovat esimerkiksi saatavilla olevien ESG-luokitusten määrä, ESG-luokitusten käytön lisääntyminen käyttäjien ja liikkeeseenlaskijoiden keskuudessa ja ESG-luokitusten välisen yleisen korrelaation lisääntyminen.

*Yleistavoitteiden* saavuttamisessa tapahtuneen edistymisen seuranta on jo määritelmällisesti huomattavasti monimutkaisempaa, koska ehdotettujen toimenpiteiden vaikutuksia ESG-luokituksiin on menetelmällisesti vaikea erottaa muista mahdollisista tekijöistä. Komissio ehdottaa kuitenkin, että edistymistä yleistavoitteiden saavuttamisessa seurataan seuraavasti:

* seurataan kestävää taloudellista toimintaa harjoittaviin yrityksiin tehtävien sijoitusten kehityssuuntauksia ottaen huomioon ympäristöön, yhteiskuntaan ja hyvään hallintotapaan liittyvät näkökohdat[[15]](#footnote-16);
* tehdään yhteistyötä valvojien ja muiden asiaankuuluvien sidosryhmien kanssa sen arvioimiseksi, ovatko ESG-luokituksiin liittyvät huolenaiheet viherpesusta vähenemässä.

Sijoittajia, yrityksiä ja ESG-luokitusten tarjoajia koskevia ehdotettuja kyselytutkimuksia voi olla myös mahdollista käyttää näytön keräämiseen siitä, katsovatko sidosryhmät, että ESG-luokitusten tarjoajat ovat vastuullisempia toiminnastaan.

Tämän aloitteen mukaisten ESG-luokitusten tarjoajien valvojana arvopaperimarkkinaviranomainen olisi asianmukainen elin, joka arvioi kehitystä ja tuo esiin mahdollisia huolenaiheita ja on yhteydessä sen jäsenvaltion asiaankuuluviin kansallisiin viranomaisiin, jossa ESG-luokituksia käytetään ja jossa ESG-luokitusten tarjoajat sijaitsevat ja harjoittavat toimintaa.

Lisäksi useat sidosryhmät, kuten kansalaisjärjestöt, ESG-luokitusten tarjoajat, liike-elämän järjestöt ja viranomaiset, julkaisevat todennäköisesti raportteja, joissa seurataan alan kehitystä ja jotka täydentävät hyödyllisellä tavalla komission suorittamaa seurantaa.

Sekä edellä esitetyt indikaattorit että kyselytutkimukset auttavat arvioimaan, onnistuuko erityistavoitteiden saavuttaminen parhaaksi arvioidulla toimintavaihtoehdolla. Tämän jälkeen näitä indikaattoreita käytetään perustana arvioinnille, joka olisi esitettävä viimeistään viiden vuoden kuluttua tämän aloitteen voimaantulosta. Ehdotusluonnoksessa sitoudutaan lisäksi arvioimaan uuden säädöksen vaikutuksia. Komissio alkaa seurata parhaaksi arvioidun toimenpidevaihtoehdon täytäntöönpanoa aloitteen voimaantulon jälkeen.

• Selittävät asiakirjat (direktiivien osalta)

Ei sovelleta.

• Yksityiskohtainen selvitys ehdotuksen säännöksistä (täydennetään, kun artiklojen numerointi / uusi järjestys on selvillä)

Ehdotuksen I osastossa säädetään asetuksen kohteesta, soveltamisalasta ja määritelmistä. Ehdotuksen 1 artiklassa vahvistetaan asetuksen kohde eli sellaisen yhteisen sääntelytavan käyttöönotto, jolla parannetaan ESG-luokitustoiminnan eheyttä, läpinäkyvyyttä, vastuullisuutta, hyvää hallintotapaa ja riippumattomuutta sekä edistetään säännellyille eurooppalaisille rahoitusalan yrityksille ja eurooppalaisille yrityksille annettavien ESG-luokitusten läpinäkyvyyttä ja laatua. Asetuksessa säädetään myös ESG-luokituksiin liittyvistä läpinäkyvyysvaatimuksista sekä ESG-luokitusten tarjoajien organisaatiota ja toimintaa koskevista säännöistä. Ehdotuksen 2 artikla liittyy asetuksen soveltamisalaan, joka on EU:ssa toimivien ESG-luokitusten tarjoajien harjoittama ESG-luokitustoiminta. Asetuksessa käytettävät määritelmät esitetään 3 artiklassa.

Asetuksen II osastossa säädetään edellytyksistä, joita sovelletaan ESG-luokitusten tarjoamiseen unionissa.

Ehdotuksen 4–8 artiklassa säädetään vaatimuksista, jotka koskevat ESG-luokitusten tarjoajien toimilupamenettelyä, mukaan lukien toimilupahakemuksen jättäminen, sen tutkiminen ja arvopaperimarkkinaviranomaisen ilmoitus toimiluvan myöntämistä, epäämistä tai peruuttamista koskevasta päätöksestä. Ehdotuksen 9–12 artiklassa vahvistetaan säännöt, jotka koskevat kolmansien maiden ESG-luokitusten tarjoajien ESG-luokitusten antamista EU:ssa. Ehdotuksen 9 artiklassa säädetään vastaavuuspäätöksiin liittyvistä vaatimuksista, 10 artiklassa ESG-luokitusten hyväksymistä koskevista vaatimuksista ja 11 artiklassa tunnustamismenettelyä koskevista vaatimuksista. Ehdotuksen 12 artikla koskee arvopaperimarkkinaviranomaisen ja kolmansien maiden valvontaviranomaisten välisiä yhteistyöjärjestelyjä. Ehdotuksen 13 artiklassa säädetään vaatimuksesta, jonka mukaan arvopaperimarkkinaviranomaisen on pidettävä verkkosivustollaan rekisteriä kaikista toimiluvan saaneista ESG-luokitusten tarjoajista, sekä vaatimuksista, jotka koskevat tietojen saatavuutta eurooppalaisesta keskitetystä yhteyspisteestä (ESAP).

Asetuksen III osastossa vahvistetaan ESG-luokitustoiminnan eheyttä ja luotettavuutta koskevat periaatteet.

Ehdotuksen 1 luvussa määritellään ESG-luokitustoiminnan hallintoa koskevat organisatoriset vaatimukset, prosessit ja asiakirjat. Ehdotuksen 14 artiklassa vahvistetaan yleiset periaatteet, joita ESG-luokitusten tarjoajien on noudatettava, mukaan lukien tarve käyttää asianmukaisia järjestelmiä, resursseja ja menettelyjä sekä varmistaa toimintojen riippumattomuus. Ehdotuksen 15 artiklassa edellytetään, että ESG-luokitustoiminta on erotettava useista muista toiminnoista, kuten konsultointitoiminnasta, luottoluokitusten antamisesta ja myynnistä sekä vertailuarvojen laatimisesta. Ehdotuksen 16 artiklassa säädetään yksityiskohtaisemmin luokitusanalyytikoiden, työntekijöiden ja muiden ESG-luokitusten antamiseen osallistuvien henkilöiden velvoitteista. Ehdotuksen 17 artiklassa otetaan käyttöön ESG-luokitustoimintaan liittyvää tietojen kirjaamista koskevat vaatimukset. Sen jälkeen 18 artiklassa säädetään ESG-luokitusten tarjoajien velvollisuudesta perustaa riippumaton valitusmenettely sen varmistamiseksi, että sidosryhmät voivat ilmoittaa niille valituksista ja että ESG-luokitusten tarjoaja arvioi objektiivisesti valitusten perusteet. Ehdotuksen 19 artiklassa otetaan käyttöön vaatimuksia ja suojatoimia, jotka koskevat joidenkin ESG-luokitustoimintaan liittyvien tehtävien ulkoistamista kolmansille osapuolille. Ehdotuksen 20 artiklassa säädetään hallintovaatimuksia koskevista poikkeuksista, joita arvopaperimarkkinaviranomainen voi myöntää niille ESG-luokitusten tarjoajille, jotka täyttävät erityisesti kokoa koskevat kriteerit.

Ehdotuksen 2 luvussa käsitellään ESG-luokitustoiminnan läpinäkyvyysvaatimuksia. Ehdotuksen 21 artiklassa otetaan käyttöön yleisön saataville asetettavia ESG-luokitustoimia koskevat läpinäkyvyysvaatimukset. Ehdotuksen 22 artiklassa otetaan käyttöön ESG-luokitusten tilaajien ja luokiteltujen yhteisöjen saataville asetettavia ESG-luokitustoimia koskevat läpinäkyvyysvaatimukset.

Ehdotuksen 3 luvussa säädetään ESG-luokitusten tarjoajien riippumattomuuteen ja eturistiriitoihin liittyvistä velvoitteista. Ehdotuksen 23 artiklassa edellytetään, että ESG-luokitusten tarjoajilla on oltava käytössä vakaat hallintojärjestelyt, joihin sisältyy selkeä organisaatiorakenne, jossa on määritelty yksityiskohtaisesti, läpinäkyvästi ja kattavasti tehtävät ja vastuualueet kaikille ESG-luokituksen antamiseen osallistuville toimijoille. Ehdotuksen 24 artiklassa vahvistetaan vaatimukset, jotka koskevat ESG-luokitusten antamiseen osallistuvien työntekijöiden mahdollisten eturistiriitojen hallintaa. Ehdotuksen 25 artiklassa säädetään, että asiakkailta ESG-luokituksista veloitettavien maksujen on oltava oikeudenmukaisia, kohtuullisia, läpinäkyviä ja syrjimättömiä ja perustuttava todellisiin kustannuksiin.

Ehdotuksen 4 luvun 26–39 artiklassa vahvistetaan arvopaperimarkkinaviranomaisen valtuudet valvoa ESG-luokitusten tarjoajia. Näihin kuuluvat valtuudet pyytää tietoja pelkällä pyynnöllä tai päätöksellä, valtuudet tehdä yleisiä tutkimuksia ja valtuudet tehdä tarkastuksia paikan päällä. Luvussa vahvistetaan myös edellytykset, joiden täyttyessä arvopaperimarkkinaviranomainen voi käyttää valvontavaltuuksiaan. Se sisältää useita säännöksiä, joissa täsmennetään valvontatoimenpiteet sekä sakot ja uhkasakot, joita arvopaperimarkkinaviranomainen voi määrätä. Arvopaperimarkkinaviranomainen voi myös periä toimilupa- ja valvontamaksuja.

Ehdotuksen 5 luvussa vahvistetaan arvopaperimarkkinaviranomaisen ja kansallisten toimivaltaisten viranomaisten välisen yhteistyön periaatteet.

Delegoituja ja täytäntöönpanosäädöksiä koskevassa IV osastossa siirretään komissiolle valta antaa delegoituja säädöksiä 45 artiklassa säädetyin edellytyksin.

Siirtymä- ja loppusäännöksiä koskevassa V osastossa vahvistetaan päivämäärä, johon mennessä ESG-luokitusten tarjoajien olisi haettava toimilupaa, ja säädetään myös siirtymäajasta pienille ja keskisuurille ESG-luokitusten tarjoajille, jotka tarjoavat palvelujaan ennen asetuksen soveltamispäivää. Siinä otetaan myös käyttöön siirtymäkausi uusille markkinoille tulijoille, jotka ovat pieniä ja keskisuuria ESG-luokitusten tarjoajia.

2023/0177 (COD)

Ehdotus

EUROOPAN PARLAMENTIN JA NEUVOSTON ASETUS

ympäristöön, yhteiskuntaan ja hyvään hallintotapaan (ESG) liittyvän luokitustoiminnan läpinäkyvyydestä ja eheydestä

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon[[16]](#footnote-17),

noudattavat tavallista lainsäätämisjärjestystä,

sekä katsovat seuraavaa:

1) Yhdistyneiden kansakuntien yleiskokous hyväksyi 25 päivänä syyskuuta 2015 uuden maailmanlaajuisen kestävän kehityksen kehyksen eli Agenda 2030 -toimintaohjelman[[17]](#footnote-18), jonka ytimessä ovat kestävän kehityksen tavoitteet. Vuonna 2016 annetussa komission tiedonannossa ”Seuraavat toimet Euroopan kestävän tulevaisuuden varmistamiseksi”[[18]](#footnote-19) kestävän kehityksen tavoitteet kytketään unionin toimintakehykseen sen varmistamiseksi, että kestävän kehityksen tavoitteet sisällytetään jo lähtökohtaisesti kaikkiin unionin toimiin ja poliittisiin aloitteisiin unionissa ja maailmanlaajuisesti. Eurooppa-neuvoston 20 päivänä kesäkuuta 2017 antamissa päätelmissä[[19]](#footnote-20) vahvistetaan, että unioni ja jäsenvaltiot ovat sitoutuneet panemaan Agenda 2030 -toimintaohjelman täytäntöön täysipainoisella, johdonmukaisella, kattavalla, yhdennetyllä ja tehokkaalla tavalla tiiviissä yhteistyössä kumppaneiden ja muiden sidosryhmien kanssa. Komissio julkaisi 11 päivänä joulukuuta 2019 tiedonantonsa ”Euroopan vihreän kehityksen ohjelma”[[20]](#footnote-21).

2) Siirtyminen kestävään talouteen on avainasemassa pyrittäessä varmistamaan unionin talouden pitkän aikavälin kilpailukyky. Kestävyys on jo pitkään ollut Eurooppa-hankkeen ytimessä, ja sen sosiaaliset ja ympäristöön liittyvät ulottuvuudet tunnustetaan unionin perussopimuksissa.

3) Kestävän kehityksen tavoitteiden saavuttaminen unionissa edellyttää pääomavirtojen ohjaamista kestäviin sijoituksiin. Kyseisten tavoitteiden saavuttamiseksi on tärkeää hyödyntää sisämarkkinoiden koko potentiaali. Tässä yhteydessä on ratkaisevan tärkeää poistaa esteet pääoman tehokkaalta liikkumiselta kestäviin sijoituksiin sisämarkkinoilla ja estää uusien esteiden syntyminen.

4) EU:n lähestymistapa kestävään ja osallistavaan kasvuun perustuu Euroopan sosiaalisten oikeuksien pilarin 20 periaatteeseen, joilla varmistetaan oikeudenmukainen siirtymä kohti tätä tavoitetta, ja toimintapolitiikkoihin, joissa ketään ei jätetä jälkeen. Lisäksi EU:n sosiaalialan säännöstö, mukaan lukien tasa-arvon unionia koskevat strategiat[[21]](#footnote-22), sisältää normeja työlainsäädännön, tasa-arvon, esteettömyyden, työterveyden ja -turvallisuuden sekä syrjinnän torjunnan aloilla.

5) Komissio julkaisi maaliskuussa 2018 kestävän kasvun rahoitusta koskevan toimintasuunnitelmansa[[22]](#footnote-23), jossa esitetään sen kestävän rahoituksen strategia. Toimintasuunnitelman tavoitteena on sisällyttää kestävyystekijät riskinhallintaan ja suunnata pääomavirtoja kestäviin investointeihin kestävän ja osallistavan kasvun saavuttamiseksi.

6) Osana toimintasuunnitelmaa komissio tilasi tutkimuksen ”Study on sustainability-related ratings, data and research”[[23]](#footnote-24), jossa tarkastellaan kestävyyteen liittyvien tuotteiden ja palvelujen markkinoiden kehitystä, yksilöidään tärkeimmät markkinatoimijat ja tuodaan esiin mahdollisia puutteita. Tutkimuksessa kartoitettiin ja luokiteltiin markkinatoimijoita ja markkinoilla saatavilla olevia kestävyyteen liittyviä tuotteita ja palveluja sekä analysoitiin kestävyyteen liittyvien tuotteiden ja palvelujen käyttöä ja markkinatoimijoiden käsitystä niiden laadusta. Tutkimuksessa korostettiin ympäristöön, yhteiskuntaan ja hyvään hallintotapaan (jäljempänä ’ESG’) liittyvien luokitusmenetelmien läpinäkyvyyden ja tarkkuuden puutetta sekä ESG-luokitusten tarjoajien toimintaan liittyvää epäselvyyttä.

7) Komissio esitti Euroopan vihreän kehityksen ohjelman puitteissa uudistetun kestävän kehityksen strategian. Uudistettu kestävän rahoituksen strategia hyväksyttiin 6 päivänä heinäkuuta 2021[[24]](#footnote-25).

8) Jatkotoimena komissio ilmoitti uudistetussa kestävän rahoituksen strategiassa ESG-luokituksia koskevasta julkisesta kuulemisesta vaikutustenarvioinnin pohjaksi. Vuonna 2022 järjestetyssä julkisessa kuulemisessa sidosryhmät vahvistivat olevansa huolissaan ESG-luokitusmenetelmien ja -tavoitteiden läpinäkyvyyden puutteesta ja selkeän kuvan puuttumisesta ESG-luokitustoiminnasta.

9) Kansainvälisellä tasolla toimiva Kansainvälinen arvopaperimarkkinavalvojien yhteisö (jäljempänä ’IOSCO’) julkaisi marraskuussa 2021 raportin, joka sisältää joukon ESG-luokitusten tarjoajia koskevia suosituksia[[25]](#footnote-26).

10) ESG-luokitukset ovat tärkeässä asemassa maailmanlaajuisilla pääomamarkkinoilla, sillä sijoittajat, lainanottajat ja liikkeeseenlaskijat käyttävät näitä luokituksia yhä enemmän valistuneissa ja kestävissä sijoitus- ja rahoituspäätöksissä. Muun muassa luottolaitokset, sijoituspalveluyritykset, vakuutusyritykset, henkivakuutusyritykset ja jälleenvakuutusyritykset käyttävät ESG-luokituksia usein kestävyyteen liittyvän suorituskyvyn tai kestävyysriskien ja -mahdollisuuksien vertailuperustana sijoitustoiminnassaan. ESG-luokituksilla on tämän vuoksi merkittävä vaikutus markkinoiden toimintaan sekä sijoittajien ja kuluttajien luottamukseen. Sen varmistamiseksi, että unionissa käytetyt ESG-luokitukset ovat riippumattomia, objektiivisia ja riittävän laadukkaita, on tärkeää, että ESG-luokitustoiminnassa noudatetaan eheyden, läpinäkyvyyden, vastuullisuuden ja hyvän hallintotavan periaatteita. ESG-luokitusten parempi vertailukelpoisuus ja luotettavuus parantaisivat näiden nopeasti kasvavien markkinoiden tehokkuutta ja helpottaisivat siten vihreän kehityksen ohjelman tavoitteiden saavuttamista.

11) ESG-luokitukset mahdollistavat unionin kestävän rahoituksen markkinoiden moitteettoman toiminnan, sillä ne tarjoavat tärkeää tietoa sijoittajien ja rahoituslaitosten sijoitusstrategioita, riskinhallintaa ja julkistamisvelvoitteita varten. Sen vuoksi on tarpeen varmistaa, että ESG-luokitukset antavat käyttäjille olennaista päätöksentekoa tukevaa tietoa ja että ESG-luokitusten käyttäjät ymmärtävät paremmin ESG-luokitusten tavoitteet ja sen, mitä erityisiä seikkoja ja mittareita kyseisillä luokituksilla arvioidaan.

12) On tarpeen ottaa huomioon ESG-luokitusten markkinoilla käytettävät erilaiset liiketoimintamallit. Ensimmäinen liiketoimintamalli on käyttäjä maksaa -malli, jossa käyttäjät ovat pääasiassa sijoittajia, jotka ostavat ESG-luokituksia sijoituspäätöksiä varten. Toinen liiketoimintamalli on liikkeeseenlaskija maksaa -malli, jossa yritykset ostavat ESG-luokituksia arvioidakseen toimintansa riskejä ja mahdollisuuksia.

13) Jäsenvaltiot eivät sääntele eivätkä valvo ESG-luokitusten tarjoajien toimintaa eikä ESG-luokitusten antamisen edellytyksiä. Kun otetaan huomioon nykyiset erot, läpinäkyvyyden puute ja yhteisten sääntöjen puuttuminen, on todennäköistä, että pyrkiessään varmistamaan yhdenmukaisuuden Euroopan vihreän kehityksen ohjelmassa asetettujen tavoitteiden kanssa eri jäsenvaltiot ottaisivat käyttöön toisistaan poikkeavia toimenpiteitä ja lähestymistapoja, mikä vaikuttaa suoraan kielteisesti sisämarkkinoiden moitteettomaan toimintaan ja luo sille esteitä sekä haittaa ESG-luokitusten markkinoiden toimintaa. ESG-luokitusten tarjoajiin, jotka antavat ESG-luokituksia rahoituslaitosten ja -yritysten käyttöön unionissa, sovellettaisiin erilaisia sääntöjä eri jäsenvaltioissa. Erilaiset standardit ja markkinakäytännöt hankaloittaisivat selkeän kuvan saamista ESG-luokitusten laatimisesta ja niiden vertailua, mikä loisi epätasapuoliset markkinaolosuhteet käyttäjille, aiheuttaisi lisäesteitä sisämarkkinoilla ja saattaisi vääristää sijoituspäätöksiä.

14) Tämä asetus täydentää EU:n nykyistä kestävän rahoituksen kehystä. ESG-luokitusten olisi viime kädessä edistettävä tiedonkulkua sijoituspäätösten helpottamiseksi.

15) ESG-luokitusten tarjoajia koskevia sääntöjä ei pitäisi soveltaa yksityisiin ESG-luokituksiin, jotka on laadittu yksityisestä toimeksiannosta ja toimitettu ainoastaan toimeksiannon antaneelle henkilölle ja joita ei ole tarkoitettu julkistettaviksi eikä jaettaviksi tilaajille tai levitettäviksi muilla tavoin. Tällaisia sääntöjä ei myöskään pitäisi soveltaa eurooppalaisten rahoitusalan yritysten tuottamiin ESG-luokituksiin, joita käytetään sisäisiin tarkoituksiin. Eurooppalaisten tai kansallisten viranomaisten sekä keskuspankkien laatimat ESG-luokitukset olisi myös vapautettava tällaisista säännöistä. Tällaisia sääntöjä ei myöskään pitäisi soveltaa sellaisten ESG-tietojen toimittamiseen, joihin ei sisälly luokitusta tai pisteytystä ja joihin ei sovelleta minkäänlaista mallintamista tai analyysiä, joka johtaa ESG-luokituksen laatimiseen.

16) On tärkeää vahvistaa säännöt, joilla varmistetaan, että unionissa toimiluvan saaneiden ESG-luokitusten tarjoajien antamat ESG-luokitukset ovat riittävän laadukkaita, niihin sovelletaan asianmukaisia vaatimuksia ja varmistetaan markkinoiden eheys. Näitä sääntöjä sovellettaisiin yleisiin ESG-luokituksiin, joissa otetaan huomioon ympäristöön, yhteiskuntaan ja hyvään hallintotapaan liittyvät tekijät, sekä luokituksiin, joissa tarkastellaan vain yhtä ympäristöön, yhteiskuntaan tai hyvään hallintotapaan liittyvää tekijää tai sen osatekijää.

17) Koska käytössä on unionin ulkopuolella sijaitsevien tarjoajien ESG-luokituksia, on tarpeen ottaa käyttöön vaatimuksia, joiden perusteella kolmansien maiden ESG-luokitusten tarjoajat voivat tarjota palvelujaan unionissa. Tämä on tarpeen markkinoiden eheyden, sijoittajansuojan ja asianmukaisen täytäntöönpanon varmistamiseksi. Sen vuoksi kyseisille kolmansien maiden ESG-luokitusten tarjoajille ehdotetaan kolmea mahdollista järjestelmää: vastaavuus, hyväksyntä ja tunnustaminen. Yleisenä periaatteena on, että kolmannessa maassa sovellettavan valvonnan ja sääntelyn olisi vastattava ESG-luokitusten valvontaa ja sääntelyä unionissa. Sen vuoksi kolmannessa maassa sijaitsevan ESG-luokitusten tarjoajan antamia ESG-luokituksia voidaan tarjota unionissa vain, jos komissio on tehnyt myönteisen päätöksen kolmannen maan järjestelmän vastaavuudesta. Jotta voidaan kuitenkin välttää kielteiset vaikutukset, jotka johtuvat kolmannen maan ESG-luokitusten tarjoajan ESG-luokitusten tarjoamisen äkillisestä lakkaamisesta unionissa, on tarpeen säätää myös tietyistä muista järjestelmistä, kuten hyväksymisestä ja tunnustamisesta. Kaikkien sellaisten ESG-luokitusten tarjoajien, joilla on konsernirakenne, olisi voitava käyttää unionin ulkopuolella laadituille ESG-luokituksille tarkoitettua hyväksymisjärjestelmää edellyttäen, että ne perustavat konsernin sisällä toimiluvan saaneen ESG-luokitusten tarjoajan unioniin. Pienten ESG-luokitusten tarjoajien, jotka nettoliikevaihdon enimmäiskynnyksen perusteella määritellään direktiivin 2013/34/EU[[26]](#footnote-27) mukaisiksi pieniksi yrityksiksi, jotka eivät yleensä kuulu konserniin ja joilla ei välttämättä ole keinoja saada unionissa oikeushenkilöllisyyttä, olisi voitava jatkaa palvelujen tarjoamista tai alkaa tarjota niitä unionissa, minkä vuoksi niihin olisi sovellettava kevyempää järjestelmää eli tunnustamista. Jos kolmannen maan ESG-luokitusten tarjoajaa valvotaan, käyttöön olisi otettava tarkoituksenmukaiset yhteistyöjärjestelyt asianmukaisen tietojenvaihdon varmistamiseksi kolmannen maan asianomaisen toimivaltaisen viranomaisen kanssa.

18) Sijoittajien ja kuluttajien vahvan luottamuksen varmistamiseksi sisämarkkinoilla ESG-luokituksia unionissa antavien ESG-luokitusten tarjoajilla olisi oltava toimilupa. Sen vuoksi on tarpeen säätää toimiluvan myöntämistä, keskeyttämistä ja peruuttamista koskevista yhdenmukaistetuista edellytyksistä.

19) Jotta sijoittajat ja muut ESG-luokitusten käyttäjät saisivat korkeatasoista tietoa, tiedot ESG-luokituksista ja ESG-luokitusten tarjoajista olisi asetettava saataville eurooppalaiseen keskitettyyn yhteyspisteeseen (ESAP)[[27]](#footnote-28). Eurooppalaisen keskitetyn yhteyspisteen olisi tarjottava yleisölle helppo ja keskitetty pääsy tällaisiin tietoihin.

20) ESG-luokitusten laadun ja luotettavuuden varmistamiseksi ESG-luokitusten tarjoajien olisi käytettävä täsmällisiä, järjestelmällisiä, jatkuvia ja validoitavissa olevia luokitusmenetelmiä. ESG-luokitusten tarjoajien olisi tarkasteltava luokitusmenetelmiä uudelleen jatkuvasti ja vähintään kerran vuodessa.

21) Paremman läpinäkyvyyden varmistamiseksi ESG-luokitusten tarjoajien olisi julkistettava tiedot menetelmistä, malleista ja keskeisistä luokitusoletuksista, joita kyseiset tarjoajat käyttävät ESG-luokitustoiminnassaan ja kussakin ESG-luokituksessaan. Kun otetaan huomioon, miten sijoittajat käyttävät ESG-luokituksia, luokituksissa olisi nimenomaisesti ilmoitettava, mitä kaksinkertaisen olennaisuuden ulottuvuutta luokitus koskee, eli onko kyse sekä luokitellulle yhteisölle aiheutuvasta olennaisesta rahoitusriskistä että luokitellun yhteisön olennaisesta vaikutuksesta ympäristöön ja yhteiskuntaan yleensä vai otetaanko luokituksessa huomioon vain yksi näistä ulottuvuuksista. Niissä olisi myös nimenomaisesti ilmoitettava, koskeeko luokitus muita ulottuvuuksia. Samasta syystä ESG-luokitusten tarjoajien olisi annettava yksityiskohtaisempia tietoja menetelmistä, malleista ja keskeisistä luokitusoletuksista ESG-luokitusten tilaajille. Näiden tietojen avulla ESG-luokitusten käyttäjien olisi kyettävä arvioimaan riittävän huolellisesti, voivatko ne tukeutua näihin ESG-luokituksiin. Toisaalta malleista annettavissa tiedoissa ei saisi ilmaista arkaluonteisia yritystietoja, eivätkä ne saisi haitata innovointia.

22) ESG-luokitusten tarjoajien olisi varmistettava, että ne antavat riippumattomia, objektiivisia ja riittävän laadukkaita ESG-luokituksia. On tärkeää ottaa käyttöön organisaatiota koskevia vaatimuksia, joilla varmistetaan mahdollisten eturistiriitojen ehkäiseminen ja lieventäminen. ESG-luokitusten tarjoajien riippumattomuuden varmistamiseksi ESG-luokitusten tarjoajien olisi vältettävä eturistiriitatilanteita ja hallittava niitä asianmukaisesti silloin, kun ne ovat väistämättömiä. ESG-luokitusten tarjoajien olisi ilmoitettava eturistiriidoista mahdollisimman aikaisessa vaiheessa. Niiden olisi myös pidettävä kirjaa kaikista ESG-luokitusten tarjoajan ja sen luokitusprosessiin osallistuvien työntekijöiden ja muiden henkilöiden riippumattomuutta uhkaavista tekijöistä sekä turvatoimenpiteistä, joilla kyseisiä uhkia vähennetään. Mahdollisten eturistiriitojen välttämiseksi ESG-luokitusten tarjoajat eivät myöskään saisi tarjota useita muita palveluja, kuten konsultointipalveluja, luottoluokituksia, vertailuarvoja, sijoitustoimintaa, tilintarkastusta tai pankki-, vakuutus- ja jälleenvakuutustoimintaa. Jotta voidaan ehkäistä, tunnistaa, poistaa tai hallita kaikkia eturistiriitoja sekä ilmoittaa niistä ja varmistaa aina ESG-luokitus- ja arviointimenettelyn laatu, eheys ja perusteellisuus, ESG-luokitusten tarjoajien olisi otettava käyttöön asianmukaiset sisäiset toimintaperiaatteet ja menettelyt, joita sovelletaan luokitusprosessiin osallistuviin työntekijöihin ja muihin henkilöihin. Tällaisiin toimintatapoihin ja menettelyihin olisi kuuluttava erityisesti sisäiset valvontamekanismit ja säännösten noudattamista valvova toiminto.

23) ESG-luokitusten tarjoajien toiminnan selkeyttäminen ja sitä koskevan luottamuksen lisääminen edellyttävät, että vahvistetaan ESG-luokitusten tarjoajien jatkuvaa valvontaa unionin tasolla koskevat vaatimukset. Jotta voidaan varmistaa tasapuoliset toimintaedellytykset jatkuvan valvonnan suhteen ja poistaa sääntelyerojen hyväksikäytön riski kaikissa jäsenvaltioissa, Euroopan arvopaperimarkkinaviranomaiselle (jäljempänä ’arvopaperimarkkinaviranomainen’) olisi annettava yksinomainen vastuu toimilupien myöntämisestä ja valvonnasta. Samalla tällaisella yksinomaisella vastuulla on tarkoitus optimoida valvontaresurssien kohdentaminen unionin tasolla siten, että valvonta keskitetään arvopaperimarkkinaviranomaiselle.

24) Arvopaperimarkkinaviranomaisen olisi voitava vaatia kaikki tiedot, jotka se tarvitsee voidakseen hoitaa valvontatehtävänsä tehokkaasti. Sen olisi tämän vuoksi voitava vaatia tällaisia tietoja ESG-luokitusten tarjoajilta, ESG-luokitustoimintaan osallistuvilta henkilöiltä, luokitelluilta yhteisöiltä ja sellaisilta kolmansilta osapuolilta, joille ESG-luokitusten arvioijat ovat ulkoistaneet operatiivisia toimintoja, sekä henkilöiltä, jotka muulla tavoin läheisesti ja merkittävästi liittyvät tai ovat yhteydessä ESG-luokitusten tarjoajiin tai ESG-luokitustoimintaan.

25) Arvopaperimarkkinaviranomaisen pitäisi voida hoitaa valvontatehtävänsä ja erityisesti velvoittaa ESG-luokitusten tarjoajat lopettamaan rikkomisen, toimittamaan täydellisiä ja paikkansapitäviä tietoja tai toimimaan tutkimuksessa tai paikalla tehtävässä tarkastuksessa edellytetyllä tavalla. Sen varmistamiseksi, että arvopaperimarkkinaviranomainen pystyy hoitamaan näitä valvontatehtäviä, arvopaperimarkkinaviranomaisen olisi voitava määrätä sakkoja tai uhkasakkoja.

26) Koska arvopaperimarkkinaviranomaisen tehtävänä on myöntää toimiluvat ESG-luokitusten tarjoajille ja valvoa niitä, sen olisi laadittava komissiolle toimitettaviksi luonnoksia teknisiksi sääntelystandardeiksi, joihin ei liity toimintapoliittisia valintoja. Arvopaperimarkkinaviranomaisen olisi täsmennettävä tiedot, joita tarvitaan toimilupien myöntämiseen ESG-luokitusten tarjoajille. Komissiolle olisi siirrettävä valta hyväksyä nämä tekniset täytäntöönpanostandardit delegoiduilla säädöksillä Euroopan unionin toiminnasta tehdyn sopimuksen 290 artiklan nojalla sekä Euroopan parlamentin ja neuvoston asetuksen (EU) N:o 1095/2010[[28]](#footnote-29) 10–14 artiklan mukaisesti.

27) Arvopaperimarkkinaviranomaisen olisi voitava veloittaa valvottavilta yhteisöiltä valvontamaksuja, kun se myöntää toimilupia ESG-luokitusten tarjoajille ja valvoo niitä. Valvottavien yhteisöjen olisi maksettava tällaiset maksut.

28) Tämän asetuksen teknisten seikkojen täsmentämiseksi komissiolle olisi Euroopan unionin toiminnasta tehdyn sopimuksen 290 artiklan mukaisesti siirrettävä valta määrittää menettely sakkojen tai uhkasakkojen määräämistä koskevien valtuuksien käyttämiseksi, mukaan lukien puolustautumisoikeuksia koskevat säännökset, ajalliset säännökset ja sakkojen tai uhkasakkojen perimistä koskevat säännökset sekä yksityiskohtaiset säännöt erillissopimuksen määräämiseen ja täytäntöönpanoon sovellettavista vanhentumisajoista ja maksujen tyypeistä, maksujen perusteista, maksujen määristä ja maksujen suoritustavasta. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa[[29]](#footnote-30) vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle olisi toimitettava kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla olisi oltava järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä.

29) Tarvitaan useita toimenpiteitä, joilla tuetaan pieniä ESG-luokitusten tarjoajia, jotta ne voivat jatkaa toimintaansa tai tulla markkinoille tämän asetuksen soveltamispäivän jälkeen. Tällaisiin toimenpiteisiin olisi sisällyttävä arvopaperimarkkinaviranomaisen mahdollisuus vapauttaa pienet ESG-luokitusten tarjoajat useista organisaatiota koskevista vaatimuksista, jos ne täyttävät tietyt perusteet. Lisäksi olisi otettava käyttöön siirtymäjärjestely ensimmäisten kuukausien ajaksi tämän asetuksen soveltamisen alkamisen jälkeen, jotta soveltamisen alkuvaihe voitaisiin tehdä helpommaksi pienille ESG-luokitusten tarjoajille. Lisäksi valvontamaksujen olisi oltava oikeassa suhteessa asianomaisen ESG-luokitusten tarjoajan vuotuiseen nettoliikevaihtoon.

30) Jäsenvaltiot eivät voi riittävällä tavalla saavuttaa tämän asetuksen tavoitteita, eli laatia johdonmukaista ja tehokasta järjestelmää ESG-luokituksiin liittyviin puutteisiin ja haavoittuvuustekijöihin puuttumiseksi, vaan ne voidaan niiden laajuuden ja vaikutusten vuoksi saavuttaa paremmin unionin tasolla, joten unioni voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.

31) Tätä asetusta olisi sovellettava rajoittamatta SEUT-sopimuksen 101 ja 102 artiklan soveltamista,

OVAT HYVÄKSYNEET TÄMÄN ASETUKSEN:

I osasto

KOHDE, SOVELTAMISALA JA MÄÄRITELMÄT

1 artikla

**Kohde**

Tässä asetuksessa säädetään yhteisestä sääntelyä koskevasta lähestymistavasta, jolla parannetaan ESG-luokitustoiminnan eheyttä, läpinäkyvyyttä, vastuullisuutta, hyvää hallintotapaa ja riippumattomuutta ja edistetään ESG-luokitusten läpinäkyvyyttä ja laatua. Asetuksen tavoitteena on edistää sisämarkkinoiden moitteetonta toimintaa ja samalla saavuttaa korkeatasoinen kuluttajan- ja sijoittajansuoja ja estää viherpesu tai muunlainen väärä tieto, sosiaalinen pesu mukaan luettuna, ottamalla käyttöön ESG-luokituksiin liittyviä läpinäkyvyysvaatimuksia ja ESG-luokitusten tarjoajien organisaatiota ja toimintaa koskevia sääntöjä.

2 artikla

**Soveltamisala**

1. Tätä asetusta sovelletaan unionissa toimivien ESG-luokitusten tarjoajien antamiin ESG-luokituksiin, jotka julkistetaan tai jaetaan säännellyille rahoitusalan yrityksille unionissa, Euroopan parlamentin ja neuvoston direktiivin 2013/34/EU soveltamisalaan kuuluville yrityksille tai unionin tai jäsenvaltioiden viranomaisille.

2. Tämän asetuksen soveltamisalaan eivät kuulu:

a) yksityiset ESG-luokitukset, joita ei ole tarkoitettu julkistettaviksi tai jaettaviksi;

b) unionissa toimivien säänneltyjen rahoitusalan yritysten laatimat ESG-luokitukset, joita käytetään sisäisiin tarkoituksiin tai sisäisten rahoituspalvelujen ja -tuotteiden tarjoamiseen;

c) sellaisten ESG-raakatietojen antaminen, jotka eivät sisällä luokitus- tai pisteytystekijöitä ja joihin ei sovelleta minkäänlaista mallintamista tai analysointia, joka johtaa ESG-luokituksen laatimiseen;

d) Euroopan parlamentin ja neuvoston asetuksen (EY) N:o 1060/2009[[30]](#footnote-31) nojalla annetut luottoluokitukset;

e) tuotteet tai palvelut, joihin sisältyy ESG-luokituksen osatekijä;

f) toisen osapuolen lausunnot kestävyyteen liittyvistä joukkolainoista;

g) unionin tai jäsenvaltioiden viranomaisten laatimat ESG-luokitukset;

h) toimiluvan saaneen ESG-luokituksen tarjoajan antamat ESG-luokitukset, jotka kolmas osapuoli antaa käyttäjien saataville;

i) keskuspankkien laatimat ESG-luokitukset, jotka täyttävät kaikki seuraavat edellytykset:

a) luokiteltu yhteisö ei maksa niistä;

b) niitä ei julkisteta;

c) ne on annettu sellaisten periaatteiden, vaatimusten ja menettelyjen mukaisesti, joilla taataan tässä asetuksessa edellytetty luokitustoiminnan asianmukaisuus, eheys ja riippumattomuus; ja

d) ne eivät liity keskuspankkien jäsenvaltioiden liikkeelle laskemiin rahoitusvälineisiin.

3 artikla

**Määritelmät**

Tässä asetuksessa tarkoitetaan

1) ’ESG-luokituksella’ kolmansille osapuolille annettavaa lausuntoa, pisteytystä tai näiden yhdistelmää, joka koskee yhteisöä, rahoitusvälinettä, rahoitustuotetta tai yrityksen ESG-profiilia tai -ominaisuuksia tai ESG-riskeille altistumista tai vaikutuksia ihmisiin, yhteiskuntaan ja ympäristöön ja joka perustuu vakiintuneisiin menetelmiin ja määritettyyn luokitusluokkien luokittelujärjestelmään riippumatta siitä, onko tällainen ESG-luokitus nimenomaisesti nimetty ’luokitukseksi’ tai ’ESG-pisteytykseksi’;

2) ’lausunnolla’ arviointia, joka perustuu sääntöpohjaiseen menetelmään ja määritettyyn luokitusluokkien luokittelujärjestelmään ja jossa luokitusanalyytikko on suoraan osallisena luokitusprosessissa tai -järjestelmässä;

3) ’pisteytyksellä’ mittaria, joka on johdettu tiedoista käyttäen sääntöpohjaista menetelmää ja joka perustuu ainoastaan ennalta vahvistettuun tilastolliseen tai algoritmiseen järjestelmään tai malliin ilman analyytikolta saatavaa merkittävää analyyttistä lisäpanosta;

4) ’ESG-luokitusten tarjoajalla’ oikeushenkilöä, jonka toimintaan kuuluu ammattimainen ESG-luokitusten tai -pisteytysten antaminen ja jakelu;

5) ’unionissa toimivalla säännellyllä rahoitusalan yrityksellä’ yritystä sen oikeudellisesta muodosta riippumatta, eli

* i) Euroopan parlamentin ja neuvoston asetuksen (EU) N:o 575/2013[[31]](#footnote-32) 4 artiklan 1 kohdan 1 alakohdassa määritelty luottolaitos;
* ii) Euroopan parlamentin ja neuvoston direktiivin 2014/65/EU[[32]](#footnote-33) 4 artiklan 1 kohdan 1 alakohdassa määritelty sijoituspalveluyritys;
* iii) Euroopan parlamentin ja neuvoston direktiivin 2011/61/EU[[33]](#footnote-34) 4 artiklan 1 kohdan b alakohdassa määritelty vaihtoehtoisten sijoitusrahastojen hoitaja, mukaan lukien Euroopan parlamentin ja neuvoston asetuksen (EU) N:o 345/2013[[34]](#footnote-35) 3 artiklan c alakohdassa määritelty vaatimukset täyttävän riskipääomarahaston hoitaja, Euroopan parlamentin ja neuvoston asetuksen (EU) N:o 346/2013[[35]](#footnote-36) 3 artiklan c alakohdassa määritelty vaatimukset täyttävän yhteiskunnalliseen yrittäjyyteen erikoistuneen rahaston hoitaja ja Euroopan parlamentin ja neuvoston asetuksen (EU) 2015/760[[36]](#footnote-37) 2 artiklan 12 alakohdassa määritelty eurooppalaisen pitkäaikaissijoitusrahaston hoitaja;
* iv) Euroopan parlamentin ja neuvoston direktiivin 2009/65/EY[[37]](#footnote-38) 2 artiklan 1 kohdan b alakohdassa määritelty siirtokelpoisiin arvopapereihin kohdistuvaa yhteistä sijoitustoimintaa harjoittavan yrityksen (yhteissijoitusyritys) rahastoyhtiö;
* v) Euroopan parlamentin ja neuvoston direktiivin 2009/138/EY[[38]](#footnote-39) 13 artiklan 1 alakohdassa määritelty vakuutusyritys;
* vi) direktiivin 2009/138/EY 13 artiklan 4 alakohdassa määritelty jälleenvakuutusyritys;
* vii) Euroopan parlamentin ja neuvoston direktiivin (EU) 2016/2341[[39]](#footnote-40) 1 artiklan 6 alakohdassa määritelty ammatillisia lisäeläkkeitä tarjoava laitos;
* viii) sellaista eläkejärjestelmää hallinnoiva eläkelaitos, jonka katsotaan olevan Euroopan parlamentin ja neuvoston asetuksen (EY) N:o 883/2004[[40]](#footnote-41) ja Euroopan parlamentin ja neuvoston asetuksen (EY) N:o 987/2009[[41]](#footnote-42) piiriin kuuluva sosiaaliturvajärjestelmä, tai oikeushenkilö, joka on perustettu tällaisen sosiaaliturvajärjestelmän sijoituksia varten;
* ix) vaihtoehtoinen sijoitusrahasto, jonka hoidosta vastaa direktiivin 2011/61/EU 4 artiklan 1 kohdan b alakohdassa määritelty vaihtoehtoisten sijoitusrahastojen hoitaja, tai vaihtoehtoinen sijoitusrahasto, jota valvotaan sovellettavan kansallisen lainsäädännön mukaisesti;
* x) direktiivin 2009/65/EY 1 artiklan 2 kohdassa määritelty yhteissijoitusyritys;
* xi) Euroopan parlamentin ja neuvoston asetuksen (EU) N:o 648/2012[[42]](#footnote-43) 2 artiklan 1 alakohdassa määritelty keskusvastapuoli;
* xii) Euroopan parlamentin ja neuvoston asetuksen (EU) N:o 909/2014[[43]](#footnote-44) 2 artiklan 1 kohdan 1 alakohdassa määritelty arvopaperikeskus;
* xiii) direktiivin 2009/138/EY 211 artiklan mukaisesti hyväksytty vakuutus- ja jälleenvakuutusyritysten riskeistä vastaava erillisyhtiö;
* xiv) Euroopan parlamentin ja neuvoston asetuksen (EU) N:o 2017/2402[[44]](#footnote-45) 2 artiklan 2 kohdassa määritelty arvopaperistamista varten perustettu erillisyhtiö;
* xv) direktiivin 2009/138/EY 212 artiklan 1 kohdan f alakohdassa määritelty vakuutushallintayhtiö tai direktiivin 2009/138/EY 212 artiklan 1 kohdan h alakohdassa määritelty rahoitusalan sekaholdingyhtiö, joka kuuluu vakuutusyritysryhmään, jota valvotaan ryhmätasolla kyseisen direktiivin 213 artiklan nojalla ja jota ei ole vapautettu ryhmävalvonnasta kyseisen direktiivin 214 artiklan 2 kohdan nojalla;
* xvi) Euroopan parlamentin ja neuvoston direktiivin (EU) 2015/2366[[45]](#footnote-46) 1 artiklan 1 kohdan d alakohdassa määritelty maksulaitos;
* xvii) Euroopan parlamentin ja neuvoston direktiivin 2009/110/EY[[46]](#footnote-47) 2 artiklan 1 alakohdassa määritelty sähköisen rahan liikkeeseenlaskijalaitos;
* xviii) Euroopan parlamentin ja neuvoston asetuksen (EU) 2020/1503[[47]](#footnote-48) 2 artiklan 1 kohdan e alakohdassa määritelty joukkorahoituspalvelun tarjoaja;
* xix) [kryptovarojen markkinoita koskevan Euroopan parlamentin ja neuvoston asetusehdotuksen[[48]](#footnote-49)] 3 artiklan 1 kohdan 8 alakohdassa määritelty kryptovarapalvelun tarjoaja, joka tarjoaa yhtä tai useampaa [kryptovarojen markkinoita koskevan Euroopan parlamentin ja neuvoston asetusehdotuksen] 3 artiklan 1 kohdan 9 alakohdassa määriteltyä kryptovarapalvelua;
* xx) asetuksen (EU) N:o 648/2012 2 artiklan 2 alakohdassa määritelty kauppatietorekisteri;
* xxi) asetuksen (EU) 2017/2402 2 artiklan 23 alakohdassa määritelty arvopaperistamisrekisteri;
* xxii) Euroopan parlamentin ja neuvoston asetuksen (EU) 2016/1011[[49]](#footnote-50) 3 artiklan 1 kohdan 3 alakohdassa määriteltyjen vertailuarvojen hallinnoija;
* xxiii) asetuksen (EY) N:o 1060/2009 3 artiklan 1 kohdan b alakohdassa määritelty luottoluokituslaitos;

6) ’luokitusanalyytikolla’ henkilöä, joka suorittaa analyysitoimia ESG-luokitusten antamiseksi;

7) ’luokitellulla yhteisöllä’ oikeushenkilöä, rahoitusvälinettä, rahoitustuotetta, viranomaista tai julkisoikeudellista elintä, joka on nimenomaisesti tai epäsuorasti luokiteltu ESG-luokituksessa tai -pisteytyksessä riippumatta siitä, onko tällaista luokitusta pyydetty, ja siitä, onko kyseinen oikeushenkilö toimittanut tietoja kyseistä luokitusta tai pisteytystä varten;

8) ’käyttäjällä’ luonnollista henkilöä tai oikeushenkilöä, mukaan lukien viranomainen tai julkisoikeudellinen laitos, jolle annetaan ESG-luokitus;

9) ’toimivaltaisilla viranomaisilla’ kunkin jäsenvaltion tämän asetuksen soveltamista varten nimeämiä viranomaisia;

(10) ’ylimmällä johdolla’ henkilöä tai henkilöitä, jotka tosiasiallisesti johtavat ESG-luokitusten tarjoajan liiketoimintaa, ja ESG-luokitusten tarjoajan hallinto- tai valvontaelimen jäsentä tai jäseniä;

(11) ’ESG-luokitusten tarjoajien ryhmällä’ unioniin sijoittautunutta yritysryhmittymää, joka koostuu direktiivin 2013/34/EU 2 artiklassa tarkoitetusta emoyhtiöstä ja sen tytäryhtiöistä, ja toisiinsa suhteessa olevia yrityksiä, joiden toimintaan kuuluu ESG-luokitusten antaminen.

II OSASTO

ESG-luokitusten antaminen unionissa

4 artikla

**ESG-luokitusten antamista unionissa koskevat vaatimukset**

Oikeushenkilöön, joka haluaa antaa ESG-luokituksia unionissa, sovelletaan jotakin seuraavista:

a) 5 artiklassa tarkoitettu arvopaperimarkkinaviranomaisen myöntämä toimilupa;

b) 9 artiklassa tarkoitettu täytäntöönpanopäätös;

c) 10 artiklassa tarkoitettu hyväksyntää koskeva lupa;

d) 11 kohdassa tarkoitettu tunnustaminen.

1 LUKU

**Toimiluvan myöntäminen ESG-luokitusten antamiseen unionissa**

5 artikla

**Toimiluvan hakeminen ESG-luokitusten antamiseen**

1. Unioniin sijoittautuneiden oikeushenkilöiden, jotka haluavat antaa ESG-luokituksia unionissa, on haettava toimilupaa arvopaperimarkkinaviranomaiselta.

2. Toimilupahakemuksessa on oltava kaikki liitteessä I luetellut tiedot, ja se on toimitettava jollakin unionin virallisella kielellä. Neuvoston asetusta N:o 1[[50]](#footnote-51) sovelletaan soveltuvin osin kaikkeen muuhun viestintään arvopaperimarkkinaviranomaisen ja ESG-luokitusten tarjoajien ja niiden henkilöstön välillä.

3. Arvopaperimarkkinaviranomainen laatii luonnoksia teknisiksi sääntelystandardeiksi, joissa täsmennetään liitteessä I luetellut tiedot.

Arvopaperimarkkinaviranomainen toimittaa nämä teknisten sääntelystandardien luonnokset komissiolle viimeistään XX XXXX XXXX.

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.

4. Toimiluvan saaneen ESG-luokitusten tarjoajan on aina noudatettava alkuperäisen toimiluvan ehtoja.

5. ESG-luokitusten tarjoajien on ilman aiheetonta viivytystä ilmoitettava arvopaperimarkkinaviranomaiselle kaikista olennaisista muutoksista alkuperäisen toimiluvan ehtoihin, mukaan lukien sivuliikkeen avaamisesta tai sulkemisesta unionissa.

6 artikla

**ESG-luokitusten tarjoajien toimilupahakemuksen käsittely arvopaperimarkkinaviranomaisessa**

1. Arvopaperimarkkinaviranomainen arvioi 30 työpäivän kuluessa 5 artiklan 2 kohdassa tarkoitetun hakemuksen vastaanottamisesta, sisältääkö se kaikki tarvittavat tiedot. Jos hakemus ei ole täydellinen, arvopaperimarkkinaviranomainen asettaa määräajan, johon mennessä hakijan on toimitettava lisätietoja.

2. Arvioituaan, onko hakemus täydellinen, arvopaperimarkkinaviranomainen ilmoittaa hakijalle arvioinnin tuloksen.

3. Arvopaperimarkkinaviranomainen tekee 120 työpäivän kuluessa 2 kohdassa tarkoitetusta ilmoituksesta kaikilta osin perustellun päätöksen toimiluvan myöntämisestä tai epäämisestä.

4. Arvopaperimarkkinaviranomainen voi pidentää 3 kohdassa tarkoitettua määräaikaa 140 työpäivään erityisesti, jos hakija

a) aikoo hyväksyä ESG-luokituksia 10 artiklan mukaisesti;

b) aikoo käyttää ulkoistamista; tai

c) pyytää vapautusta säännösten noudattamisesta 20 artiklan mukaisesti.

5. Arvopaperimarkkinaviranomaisen 3 kohdan mukaisesti tekemä päätös tulee voimaan viidentenä työpäivänä sen tekemisestä.

7 artikla

**Päätös ESG-luokitusten antamista koskevan toimiluvan myöntämisestä tai epäämisestä ja kyseisen päätöksen tiedoksi antaminen**

1. Arvopaperimarkkinaviranomainen myöntää hakijalle toimiluvan toimia ESG-luokitusten tarjoajana, jos se toteaa 6 artiklassa tarkoitetun hakemuksen tarkastelun perusteella, että hakija täyttää tässä asetuksessa säädetyt luokitusten antamista koskevat edellytykset.

2. Arvopaperimarkkinaviranomainen ilmoittaa asiasta hakijalle viiden työpäivän kuluessa ensimmäisessä kohdassa tarkoitetun päätöksen tekemisestä.

3. Arvopaperiviranomaisen on ilmoitettava komissiolle, Euroopan pankkiviranomaiselle ja Euroopan vakuutus- ja lisäeläkeviranomaiselle kaikista 2 kohdan nojalla tehdyistä päätöksistä.

4. Toimilupa on voimassa koko unionin alueella.

8 artikla

**Toimiluvan peruuttaminen tai keskeyttäminen**

1. Arvopaperimarkkinaviranomaisen on peruutettava tai keskeytettävä ESG-luokitusten tarjoajan toimilupa seuraavissa tapauksissa:

a) ESG-luokitusten tarjoaja on nimenomaisesti luopunut toimiluvasta tai ei ole antanut ESG-luokituksia yhdeksän kuukauden aikana ennen kyseistä peruuttamista tai keskeyttämistä;

b) ESG-luokitusten tarjoaja on saanut toimiluvan virheellisten tietojen perusteella tai muilla sääntöjenvastaisilla keinoilla;

c) ESG-luokitusten tarjoaja ei enää täytä toimiluvan myöntämiseen johtaneita edellytyksiä;

d) ESG-luokitusten tarjoaja on vakavasti tai toistuvasti rikkonut tätä asetusta.

2. Päätös toimiluvan peruuttamisesta tai keskeyttämisestä tulee välittömästi voimaan koko unionissa.

2 LUKU

Kolmansien maiden ESG-luokitusten tarjoajien unionissa antamat ESG-luokitukset

9 artikla

**Vastaavuuspäätös**

1. Kolmannen maan ESG-luokitusten tarjoaja, joka haluaa antaa ESG-luokituksia unionissa, voi tehdä niin ainoastaan, jos se on sisällytetty 13 artiklassa tarkoitettuun rekisteriin ja jos kaikki seuraavat edellytykset täyttyvät:

a) kolmannen maan ESG-luokitusten tarjoaja on oikeushenkilö, joka on saanut toimiluvan tai rekisteröity ESG-luokitusten tarjoajaksi kyseisessä kolmannessa maassa ja on kyseisen kolmannen maan valvonnan alainen;

b) kolmannen maan ESG-luokitusten tarjoaja on ilmoittanut arvopaperimarkkinaviranomaiselle haluavansa antaa ESG-luokituksia unionissa ja ilmoittanut arvopaperimarkkinaviranomaiselle sen valvonnasta kolmannessa maassa vastaavan toimivaltaisen viranomaisen nimen;

c) komissio on hyväksynyt 2 kohdan mukaisen vastaavuuspäätöksen;

d) 4 kohdassa tarkoitetut yhteistyöjärjestelyt ovat käytössä.

2. Komissio voi antaa täytäntöönpanopäätöksen, jossa todetaan, että kolmannen maan oikeudellisella kehyksellä ja valvontakäytännöllä varmistetaan, että

a) kyseisessä kolmannessa maassa toimiluvan saaneet tai rekisteröidyt ESG-luokitusten tarjoajat täyttävät sitovat vaatimukset, jotka ovat tämän asetuksen vaatimusten mukaisia;

b) a alakohdassa tarkoitettujen sitovien vaatimusten tehokkaasta valvonnasta ja täytäntöönpanosta huolehditaan jatkuvasti kyseisessä kolmannessa maassa.

Sovellettaessa a alakohtaa komissio ottaa huomioon, varmistetaanko kolmannen maan oikeudellisella kehyksellä ja valvontakäytännöllä marraskuussa 2021 julkaistujen ESG-luokituksia koskevien IOSCOn suositusten noudattaminen.

Tällainen täytäntöönpanopäätös hyväksytään 47 artiklassa tarkoitettua tarkastelumenettelyä noudattaen.

3. Komissio voi antaa 45 artiklan mukaisesti delegoidun säädöksen, jossa täsmennetään ensimmäisen alakohdan a ja b alakohdassa tarkoitetut edellytykset. Komissio voi asettaa 2 kohdassa tarkoitetun täytäntöönpanopäätöksen soveltamisen edellytykseksi

a) sen, että kyseinen kolmas maa täyttää tosiasiallisesti ja jatkuvasti kyseisessä täytäntöönpanopäätöksessä vahvistetut edellytykset, joilla pyritään varmistamaan vastaavat valvonta- ja sääntelystandardit;

b) arvopaperimarkkinaviranomaisen mahdollisuuden hoitaa tehokkaasti asetuksen (EU) N:o 1095/2010 33 artiklassa tarkoitetut seurantatehtävät.

4. Arvopaperimarkkinaviranomainen vahvistaa järjestelyt, joita sovelletaan yhteistyöhön sellaisten kolmansien maiden toimivaltaisten viranomaisten kanssa, joiden oikeudelliset kehykset ja valvontakäytännöt on tunnustettu vastaaviksi 2 kohdan mukaisesti. Tällaisissa järjestelyissä on määritettävä kaikki seuraavat seikat:

a) arvopaperimarkkinaviranomaisen ja kyseisten kolmansien maiden toimivaltaisten viranomaisten välinen tietojenvaihtojärjestelmä, mukaan lukien pääsy kaikkiin sellaisiin arvopaperimarkkinaviranomaisen pyytämiin asiaankuuluviin tietoihin, jotka koskevat kyseisessä kolmannessa maassa toimiluvan saanutta tai rekisteröityä ESG-luokitusten tarjoajaa;

b) mekanismi, jolla arvopaperimarkkinaviranomaiselle ilmoitetaan viipymättä, jos kolmannen maan toimivaltainen viranomainen katsoo, että kyseisessä kolmannessa maassa toimiluvan saanut tai rekisteröity ESG-luokitusten tarjoaja, jota kyseinen kolmannen maan toimivaltainen viranomainen valvoo, rikkoo toimiluvan tai rekisteröinnin ehtoja tai muuta kyseisen kolmannen maan kansallista lainsäädäntöä;

c) valvontatoimien koordinointia koskevat menettelyt, mukaan lukien paikalla tehtävät tarkastukset.

10 artikla

**Kolmansien maiden ESG-luokitusten tarjoajien ESG-luokitusten hyväksyminen**

1. Unionissa sijaitseva ja 7 artiklan mukaisesti toimiluvan saanut ESG-luokitusten tarjoaja voi hyväksyä samaan ryhmään kuuluvan kolmannen maan ESG-luokitusten tarjoajan antamat ESG-luokitukset edellyttäen, että kaikki seuraavat edellytykset täyttyvät:

a) unionissa sijaitseva ESG-luokitusten tarjoaja on hakenut arvopaperimarkkinaviranomaiselta lupaa tällaiseen hyväksymiseen;

b) unionissa sijaitseva ESG-luokitusten tarjoaja on varmistanut, että hyväksyttävässä ESG-luokitusten antamisessa noudatetaan vaatimuksia, jotka ovat vähintään yhtä tiukkoja kuin tämän asetuksen vaatimukset, ja pystyy milloin tahansa osoittamaan tämän arvopaperimarkkinaviranomaiselle;

c) unionissa sijaitsevalla ESG-luokitusten tarjoajalla on tarvittava asiantuntemus, jotta se voi valvoa tehokkaasti kolmannen maan ESG-luokitusten tarjoajan ESG-luokitusten antamista, ja hallita asiaan liittyviä riskejä;

d) on olemassa objektiivinen syy siihen, miksi kolmannen maan ESG-luokitusten tarjoajan on annettava ESG-luokitus ja miksi kyseinen ESG-luokitus on hyväksyttävä käytettäväksi unionissa;

e) unionissa sijaitseva ESG-luokitusten tarjoaja toimittaa arvopaperimarkkinaviranomaiselle sen pyynnöstä kaikki tarvittavat tiedot, jotta arvopaperimarkkinaviranomainen voi jatkuvasti valvoa, että kolmannen maan ESG-luokitusten tarjoaja noudattaa tätä asetusta;

f) jos kolmannen maan ESG-luokitusten tarjoaja on valvonnan alainen, arvopaperimarkkinaviranomaisen ja sen kolmannen maan toimivaltaisen viranomaisen, jossa ESG-luokitusten tarjoaja sijaitsee, välillä on käytössä asianmukainen yhteistyöjärjestely tehokkaan tietojenvaihdon varmistamiseksi.

Sovellettaessa ensimmäisen alakohdan b alakohtaa arvopaperimarkkinaviranomainen voi katsoa, että jos hyväksyttävä ESG-luokitusten antaminen vastaa IOSCOn ESG-luokituksia koskevia suosituksia, se vastaa tämän asetuksen vaatimusten noudattamista.

2. ESG-luokitusten tarjoajan, joka hakee 1 kohdassa tarkoitettua hyväksyntää, on toimitettava arvopaperimarkkinaviranomaiselle kaikki tarvittavat tiedot, joiden perusteella arvopaperimarkkinaviranomainen voi varmistua siitä, että kaikki mainitussa kohdassa tarkoitetut vaatimukset täyttyvät hakuajankohtana.

3. Arvopaperimarkkinaviranomaisen on 90 päivän kuluessa 1 kohdassa tarkoitetun hyväksyntää koskevan hakemuksen vastaanottamisesta tutkittava hakemus ja päätettävä joko sen hyväksymisestä tai hylkäämisestä. Arvopaperimarkkinaviranomainen antaa julkisesti tiedoksi päätöksen kolmannen maan ESG-luokitusten tarjoajan hyväksymisestä.

4. Hyväksytyn ESG-luokituksen katsotaan olevan hyväksyjänä olevan ESG-luokitusten antajan antama ESG-luokitus. Hyväksyjänä oleva tarjoaja ei saa käyttää hyväksyntää kiertääkseen tämän asetuksen vaatimuksia.

5. ESG-luokitusten tarjoaja, joka on hyväksynyt kolmannen maan ESG-luokitusten tarjoajan antaman ESG-luokituksen, on edelleen täysin vastuussa tällaisesta ESG-luokituksesta ja tämän asetuksen mukaisten velvoitteiden noudattamisesta.

6. Jos arvopaperimarkkinaviranomaisella on perustellut syyt katsoa, että 1 kohdassa säädetyt edellytykset eivät enää täyty, sillä on toimivalta vaatia hyväksyjänä olevaa ESG-luokitusten tarjoajaa lakkauttamaan hyväksynnän.

11 artikla

**Kolmansien maiden ESG-luokitusten tarjoajien tunnustaminen**

1. Kolmansien maiden ESG-luokitusten tarjoajat, joiden ESG-luokitustoiminnan vuotuinen nettoliikevaihto on alle 12 miljoonaa euroa kolmena peräkkäisenä vuonna, voivat antaa ESG-luokituksia säännellyille rahoitusalan yrityksille unionissa edellyttäen, että arvopaperiviranomainen on tunnustanut kyseisen kolmannen maan ESG-luokitusten tarjoajan XX ja YY kohdan mukaisesti, siihen asti, kunnes komissio on antanut 9 artiklassa tarkoitetun vastaavuuspäätöksen tai kunnes tehty vastaavuuspäätös kumotaan.

2. Kolmansien maiden ESG-luokitusten tarjoajien, jotka haluavat tulla tunnustetuiksi 1 kohdan mukaisesti, on noudatettava tässä asetuksessa vahvistettuja vaatimuksia ja haettava tunnustamista arvopaperimarkkinaviranomaiselta. ESG-luokitusten tarjoajat voivat täyttää tämän edellytyksen soveltamalla ESG-luokituksia koskevia IOSCOn suosituksia edellyttäen, että tällainen soveltaminen vastaa tässä asetuksessa vahvistettujen vaatimusten noudattamista.

Sovellettaessa ensimmäistä alakohtaa arvopaperimarkkinaviranomainen voi ottaa huomioon joko riippumattoman ulkopuolisen tilintarkastajan tekemän arvioinnin tai sen kolmannen maan toimivaltaisen viranomaisen antaman todistuksen, jossa kolmannen maan ESG-luokitusten tarjoaja sijaitsee.

3. Kolmansien maiden ESG-luokitusten tarjoajilla, jotka haluavat tulla tunnustetuiksi 1 kohdan mukaisesti, on oltava laillinen edustaja. Kyseisen laillisen edustajan on oltava unionissa sijaitseva oikeushenkilö, jonka kyseinen kolmannen maan ESG-luokitusten tarjoaja on nimenomaisesti nimennyt toimimaan puolestaan sen tämän asetuksen mukaisten velvoitteiden osalta, ja laillisen edustajan on tältä osin vastattava toiminnastaan arvopaperimarkkinaviranomaiselle.

4. Kolmannen maan ESG-luokitusten tarjoajan on toimitettava arvopaperimarkkinaviranomaiselle ennen 1 kohdassa tarkoitettua tunnustamista seuraavat tiedot:

a) kaikki tiedot, jotka ovat tarpeen arvopaperimarkkinaviranomaisen vakuuttamiseksi siitä, että kyseinen kolmannen maan ESG-luokitusten tarjoaja on toteuttanut kaikki tarvittavat järjestelyt 2 kohdassa tarkoitettujen vaatimusten täyttämiseksi;

b) luettelo sen nykyisistä tai mahdollisista ESG-luokituksista, joita on tarkoitus antaa unionissa;

c) tarvittaessa sen valvonnasta vastaavan kolmannen maan toimivaltaisen viranomaisen nimi ja yhteystiedot.

Arvopaperimarkkinaviranomainen tarkistaa 90 työpäivän kuluessa tämän kohdan ensimmäisessä alakohdassa tarkoitetun hakemuksen vastaanottamisesta, että 2 ja 3 kohdassa säädetyt edellytykset täyttyvät.

5. Arvopaperimarkkinaviranomainen tunnustaa 1 kohdassa tarkoitetun kolmannen maan ESG-luokitusten tarjoajan edellyttäen, että kaikki seuraavat edellytykset täyttyvät:

a) kolmannen maan ESG-luokitusten tarjoaja on noudattanut kaikkia 2, 3 ja 4 kohdassa säädettyjä edellytyksiä;

b) jos kolmannen maan ESG-luokitusten tarjoaja on valvonnan alainen, arvopaperimarkkinaviranomaisen on pyrittävä ottamaan käyttöön asianmukainen yhteistyöjärjestely tehokkaan tietojenvaihdon varmistamiseksi sen kolmannen maan asiaankuuluvan toimivaltaisen viranomaisen kanssa, jossa ESG-luokitusten tarjoaja sijaitsee;

6. Tunnustusta ei myönnetä, jos sen kolmannen maan lait, asetukset tai hallinnolliset määräykset, jossa kolmannen maan ESG-luokitusten tarjoaja sijaitsee, tai tapauksen mukaan kyseisen kolmannen maan toimivaltaisen viranomaisen valvonta- ja tutkintavaltuuksien rajoitukset estävät arvopaperimarkkinaviranomaista hoitamasta tehokkaasti tämän asetuksen mukaisia valvontatehtäviään.

7. Arvopaperimarkkinaviranomainen määrää 30 artiklan mukaisesti sakkoja, keskeyttää tai tarvittaessa peruuttaa 1 kohdan mukaisesti myönnetyn tunnustuksen voimassaolon, jos sillä on perustellut, asiakirjatodisteisiin perustuvat syyt katsoa, että ESG-luokitusten tarjoaja

a) toimii tai on toiminut tavalla, joka on selvästi sen ESG-luokitusten käyttäjien etujen vastainen tai haittaa markkinoiden asianmukaista toimintaa;

b) on rikkonut vakavasti tässä asetuksessa säädettyjä sovellettavia vaatimuksia;

c) on antanut vääriä ilmoituksia tai käyttänyt muita sääntöjenvastaisia keinoja tunnustuksen saamiseksi.

8. Arvopaperimarkkinaviranomainen laatii luonnoksia teknisiksi sääntelystandardeiksi, joissa määritellään 2 kohdassa tarkoitetun hakemuksen muoto ja sisältö sekä erityisesti 4 kohdassa vaadittujen tietojen esittäminen. Arvopaperimarkkinaviranomainen toimittaa ne komissiolle.

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.

12 artikla

**Yhteistyöjärjestelyt**

1. Kaikkiin 9 artiklan 4 kohdassa, 10 artiklan 1 kohdan f alakohdassa ja 11 artiklan 5 kohdan b alakohdassa tarkoitettuihin yhteistyöjärjestelyihin sovelletaan salassapidon osalta vähintään 44 artiklassa säädettyjä vastaavia takeita. Tällaisten yhteistyöjärjestelyjen puitteissa tapahtuvan tietojenvaihdon on palveltava arvopaperimarkkinaviranomaisen tai toimivaltaisen viranomaisen tehtävien hoitamista.

2. Arvopaperimarkkinaviranomainen soveltaa Euroopan parlamentin ja neuvoston asetusta (EU) 2018/1725[[51]](#footnote-52) henkilötietojen siirtämiseen kolmanteen maahan.

3 LUKU

**Rekisteri ja tietojen saatavuus**

13 artikla

**ESG-luokitusten tarjoajien rekisteri ja tietojen saatavuus eurooppalaisesta keskitetystä yhteyspisteestä (ESAP)**

1. Arvopaperimarkkinaviranomaisen on perustettava rekisteri, joka sisältää tiedot kaikista seuraavista, ja ylläpidettävä sitä:

a) 7 artiklan nojalla toimiluvan saaneiden ESG-luokitusten tarjoajien henkilöllisyys;

b) niiden kolmansien maiden ESG-luokitusten tarjoajien henkilöllisyys, jotka täyttävät 9 artiklassa säädetyt edellytykset, ja kolmansien maiden toimivaltaiset viranomaiset, jotka vastaavat kyseisten kolmansien maiden ESG-luokitusten tarjoajien valvonnasta;

c) hyväksyjänä olevan ESG-luokitusten tarjoajan ja 10 artiklassa tarkoitetun hyväksytyn kolmannen maan ESG-luokitusten tarjoajan henkilöllisyys sekä tarvittaessa kolmannen maan toimivaltaiset viranomaiset, jotka vastaavat hyväksytyn kolmannen maan ESG-luokitusten tarjoajan valvonnasta;

d) niiden kolmansien maiden ESG-luokitusten tarjoajien henkilöllisyys, jotka on tunnustettu 11 artiklan mukaisesti, ja tapauksen mukaan kolmannen maan toimivaltaiset viranomaiset, jotka vastaavat kyseisten kolmansien maiden ESG-luokitusten tarjoajien valvonnasta.

2. Edellä 1 kohdassa tarkoitettu rekisteri asetetaan julkisesti saataville arvopaperimarkkinaviranomaisen verkkosivustolle, ja sitä päivitetään aina tarvittaessa viipymättä.

3. Kun ESG-luokitusten tarjoaja julkistaa tietoja 18 artiklan 1 kohdan ja 21 artiklan 1 kohdan mukaisesti, kyseisen ESG-luokitusten tarjoajan on 1 päivästä tammikuuta 2028 alkaen toimitettava kyseiset tiedot samanaikaisesti tämän artiklan 6 kohdassa tarkoitetulle asianomaiselle tiedonkeruuelimelle, jotta ne ovat saatavilla Euroopan parlamentin ja neuvoston asetuksen (EU) XX/XXXX [ESAP-asetus]\* mukaisesti perustetussa eurooppalaisessa keskitetyssä yhteyspisteessä.

4. Tietojen on täytettävä kaikki seuraavat vaatimukset:

a) tiedot on laadittava asetuksen (EU) XX/XXXX [ESAP-asetus] 2 artiklan 3 alakohdassa määritellyssä tietojen poiminnan mahdollistavassa muodossa tai, jos unionin lainsäädännössä niin edellytetään, asetuksen (EU) XX/XXXX [ESAP-asetus] 2 artiklan 4 alakohdassa määritellyssä koneellisesti luettavassa muodossa;

b) tietoihin on liitettävä seuraavat metatiedot:

1) tiedot toimittavan ESG-luokitusten tarjoajan kaikki nimet;

2) asetuksen (EU) XX/XXXX [ESAP-asetus] 7 artiklan 4 kohdan mukaisesti määritetty ESG-luokitusten tarjoajan oikeushenkilötunnus;

3) asetuksen (EU) XX/XXXX [ESAP-asetus] 7 artiklan 4 kohdan mukaisesti määritetty ESG-luokitusten tarjoajan koko;

4) asetuksen (EU) XX/XXXX [ESAP-asetus] 7 artiklan 4 kohdan mukaisesti luokiteltu tietojen tyyppi;

5) metatiedot, joissa täsmennetään, sisältävätkö tiedot henkilötietoja.

5. Sovellettaessa 1 kohdan b alakohdan ii luetelmakohtaa ESG-luokitusten tarjoajalle on hankittava asetuksen (EU) XX/XXXX [ESAP-asetus] 7 artiklan 4 kohdan mukaisesti määritetty oikeushenkilötunnus.

6. Sovellettaessa 1 kohdassa tarkoitettujen tietojen asettamista saataville eurooppalaiseen keskitettyyn yhteyspisteeseen asetuksen (EU) XX/XXXX [ESAP-asetus] 2 artiklan 2 kohdassa määritelty tiedonkeruuelin on arvopaperimarkkinaviranomainen.

7. Edellä 1 kohdassa sekä 10 artiklan 3 kohdassa, 33 artiklan 1 kohdassa, 34 artiklassa ja 35 artiklassa tarkoitetut tiedot on asetettava saataville eurooppalaiseen keskitettyyn yhteyspisteeseen 1 päivästä tammikuuta 2028 alkaen. Tätä varten mainitun asetuksen 2 artiklan 2 alakohdassa määritelty tiedonkeruuelin on arvopaperimarkkinaviranomainen. Tiedot on laadittava asetuksen (EU) XX/XXXX [ESAP-asetus] 2 artiklan 3 alakohdassa määritellyssä tietojen poiminnan mahdollistavassa muodossa, ja niihin on sisällyttävä metatiedot ESG-luokitusten tarjoajan nimistä ja mahdollisesta kyseisen asetuksen 7 artiklan 4 kohdan mukaisesti määritellystä oikeushenkilötunnuksesta, kyseisen asetuksen 7 artiklan 4 kohdan mukaisesti luokiteltu tietojen tyyppi ja tieto siitä, sisältävätkö tiedot henkilötietoja.

8. Jotta voidaan varmistaa 3 kohdan mukaisesti toimitettujen tietojen tehokas kerääminen ja hallinnointi, arvopaperimarkkinaviranomainen laatii luonnoksia teknisiksi täytäntöönpanostandardeiksi, joissa täsmennetään

a) muut tietojen ohella esitettävät metatiedot;

b) tietojen rakenne;

c) mitkä tiedot on toimitettava koneellisesti luettavassa muodossa ja mitä koneellisesti luettavaa muotoa on käytettävä.

Ennen teknisten täytäntöönpanostandardien luonnosten laatimista arvopaperimarkkinaviranomainen tekee kustannus-hyötyanalyysin. Sovellettaessa c alakohtaa arvopaperimarkkinaviranomainen arvioi erilaisten koneellisesti luettavien muotojen etuja ja haittoja ja suorittaa asianmukaisia kenttätestejä.

Arvopaperimarkkinaviranomainen toimittaa kyseiset teknisten täytäntöönpanostandardien luonnokset komissiolle.

Siirretään komissiolle valta hyväksyä ensimmäisessä alakohdassa tarkoitetut tekniset täytäntöönpanostandardit asetuksen (EU) N:o 1095/2010 15 artiklan mukaisesti.

9. Arvopaperimarkkinaviranomainen antaa tarvittaessa yhteisöille ohjeita sen varmistamiseksi, että 8 kohdan ensimmäisen alakohdan a alakohdan mukaisesti toimitetut metatiedot ovat paikkansapitäviä.

III OSASTO

ESG-LUOKITUSTOIMINNAN EHEYS JA LUOTETTAVUUS

1 LUKU

**Hallintoa koskevat organisatoriset vaatimukset, prosessit ja asiakirjat**

14 artikla

**Yleiset periaatteet**

1. ESG-luokitusten tarjoajien on varmistettava luokitustoimintansa riippumattomuus, mukaan lukien kaikista poliittisista ja taloudellisista vaikutuksista tai rajoituksista.

2. ESG-luokitusten tarjoajilla on oltava käytössään säännöt ja menettelyt, joilla varmistetaan, että niiden ESG-luokitukset annetaan ja julkaistaan tai asetetaan saataville tämän asetuksen mukaisesti.

3. ESG-luokitusten tarjoajien on käytettävä järjestelmiä, resursseja ja menettelyjä, jotka ovat riittäviä ja tehokkaita niille tämän asetuksen nojalla kuuluvien velvoitteiden täyttämiseksi.

4. ESG-luokitusten tarjoajien on otettava käyttöön ja pantava täytäntöön kirjalliset toimintaperiaatteet ja menettelyt, joilla varmistetaan, että niiden ESG-luokitukset perustuvat kaikkien niiden saatavilla olevien merkityksellisten tietojen perusteelliseen analyysiin.

5. ESG-luokitusten tarjoajien on otettava käyttöön ja pantava täytäntöön sisäiset due diligence -toimintatavat ja -menettelyt, joilla varmistetaan, että niiden liiketoiminnalliset edut eivät vaaranna niiden arviointitoiminnan riippumattomuutta tai asianmukaisuutta.

6. ESG-luokitusten tarjoajien on otettava käyttöön ja pantava täytäntöön moitteettomat hallinto- ja kirjanpitomenettelyt, sisäisen valvonnan menetelmät sekä tietojenkäsittelyjärjestelmiä varten tarkoitetut tehokkaat valvonta- ja turvajärjestelyt.

7. ESG-luokitusten tarjoajien on käytettävä antamiaan ESG-luokituksia varten luokitusmenetelmiä, jotka ovat täsmällisiä, järjestelmällisiä, objektiivisia ja validoitavissa, ja niiden on sovellettava kyseisiä luokitusmenetelmiä jatkuvasti.

8. ESG-luokitusten tarjoajien on tarkasteltava 6 kohdassa tarkoitettuja luokitusmenetelmiä uudelleen jatkuvasti ja vähintään kerran vuodessa.

9. ESG-luokitusten tarjoajien on seurattava ja arvioitava 2 kohdassa tarkoitettujen järjestelmiensä, resurssiensa ja menettelyjensä riittävyyttä ja vaikuttavuutta vähintään kerran vuodessa ja toteutettava asianmukaiset toimenpiteet mahdollisten puutteiden korjaamiseksi.

10. ESG-luokitusten tarjoajien on perustettava pysyvä ja tehokas valvontatoiminto, jota niiden on ylläpidettävä ja jolla varmistetaan kaikkien ESG-luokitusten antamiseen liittyvien näkökohtien valvonta.

ESG-luokitusten tarjoajien on kehitettävä ja ylläpidettävä valvontatoimintoaan koskevia vakaita menettelyjä.

11. ESG-luokitusten tarjoajien on hyväksyttävä, pantava täytäntöön ja sovellettava toimenpiteitä varmistaakseen, että niiden antamat ESG-luokitukset perustuvat kaikkien niiden saatavilla olevien tietojen perusteelliseen analyysiin, jotka ovat merkityksellisiä niiden luokitusmenetelmien mukaiselle analyysille. Niiden on toteutettava kaikki tarvittavat toimenpiteet varmistaakseen, että niiden ESG-luokitusten antamisessa käytetyt tiedot ovat riittävän laadukkaita ja peräisin luotettavista lähteistä. ESG-luokitusten tarjoajien on nimenomaisesti mainittava, että niiden ESG-luokitukset ovat niiden omia lausuntoja.

12. ESG-luokitusten tarjoajien ei tarvitse julkistaa henkistä pääomaa, henkistä omaisuutta, taitotietoa tai innovoinnin tuloksia, joita voitaisiin pitää Euroopan parlamentin ja neuvoston direktiivin (EU) 2016/943[[52]](#footnote-53) 2 artiklan 1 alakohdassa määriteltyinä liikesalaisuuksina.

13. ESG-luokitusten tarjoajat saavat tehdä muutoksia ESG-luokituksiinsa ainoastaan 21 artiklan nojalla julkaistujen luokitusmenetelmiensä mukaisesti.

15 artikla

**Liiketoiminnan ja toimintojen eriyttäminen**

1. ESG-luokitusten tarjoajat eivät saa tarjota mitään seuraavista toiminnoista:

a) sijoittajien tai yritysten konsultointi;

b) luottoluokitusten antaminen ja myynti;

c) vertailuarvojen laatiminen;

d) sijoitustoiminta;

e) auditointitoimet

f) pankki-, vakuutus- tai jälleenvakuutustoiminta.

2. ESG-luokitusten tarjoajien on varmistettava, että muiden kuin 1 kohdassa tarkoitettujen palvelujen tarjoamisesta ei aiheudu eturistiriitojen riskiä niiden ESG-luokitustoiminnassa.

16 artikla

**Luokitusanalyytikot, työntekijät ja muut ESG-luokitusten antamiseen osallistuvat henkilöt**

1. ESG-luokitusten tarjoajien on varmistettava, että luokitusanalyytikoilla, työntekijöillä ja muilla luonnollisilla henkilöillä, joiden palvelut ovat sen käytettävissä tai määräysvallassa ja jotka osallistuvat suoraan ESG-luokitusten antamiseen, mukaan lukien luokitusprosessiin suoraan osallistuvat analyytikot ja pisteytysten antamiseen osallistuvat henkilöt, on tarvittava tietämys ja kokemus annettujen tehtävien suorittamiseksi.

2. ESG-luokitusten tarjoajien on varmistettava, että 1 kohdassa tarkoitetut henkilöt eivät saa käynnistää neuvotteluja palkkioista tai maksuista eivätkä osallistua niihin minkään luokitellun yhteisön tai kenenkään sellaisen henkilön kanssa, joka on määräysvallan kautta suoraan tai välillisesti sidoksissa luokiteltavaan yhteisöön.

3. Edellä 1 kohdassa tarkoitetut henkilöt eivät saa ostaa tai myydä luokitellun yhteisön liikkeeseen laskemia, takaamia tai muulla tavoin tukemia rahoitusvälineitä lukuun ottamatta hajauttamiseen perustuvien yhteissijoitusjärjestelmien osuuksia, hoidetut rahastot mukaan luettuina, eivätkä osallistua tällaisiin rahoitusvälineisiin liittyviin liiketoimiin.

4. Edellä 1 kohdassa tarkoitetut henkilöt eivät saa osallistua tai muutoin vaikuttaa luokitellun yhteisön ESG-luokituksen määrittämiseen, jos kyseiset henkilöt

a) omistavat luokitellun yhteisön rahoitusvälineitä, lukuun ottamatta hajauttamiseen perustuvien yhteissijoitusjärjestelmien osuuksia;

b) omistavat sellaisia luokiteltuun yhteisöön yhteydessä olevan yhteisön rahoitusvälineitä, joiden omistaminen saattaa aiheuttaa tai joiden omistamisen saatetaan yleisesti katsoa aiheuttavan eturistiriidan, lukuun ottamatta hajauttamiseen perustuvien yhteissijoitusjärjestelmien osuuksia;

c) ovat lähimenneisyydessä olleet sellaisessa työ- tai liikesuhteessa tai muussa sellaisessa suhteessa luokiteltuun yhteisöön, joka saattaa aiheuttaa tai jonka saatetaan yleisesti katsoa aiheuttavan eturistiriidan.

5. ESG-luokitusten tarjoajien on varmistettava, että 1 kohdassa tarkoitetut henkilöt

a) toteuttavat kaikki kohtuulliset toimenpiteet suojatakseen ESG-luokitusten tarjoajan hallussa olevaa omaisuutta ja sen hallussa olevia tietoja petoksilta, varkauksilta ja väärinkäytöksiltä ottaen huomioon ESG-luokitusten tarjoajan liiketoiminnan luonne, laajuus ja monimutkaisuus ja ESG-luokitustoiminnan luonne ja laajuus;

b) eivät jaa ESG-luokitusten tarjoajalle uskottuja luottamuksellisia tietoja sellaiselle henkilölle, joka ei suoraan osallistu ESG-luokitustoiminnan harjoittamiseen, mukaan lukien luokitusanalyytikot, työntekijät ja henkilöt, jotka ovat määräysvallan kautta suoraan tai välillisesti sidoksissa ESG-luokitusten tarjoajaan, eivätkä muille luonnollisille henkilöille, joiden palvelut ovat tai ovat olleet sellaisen henkilön käytettävissä tai määräysvallassa, joka on määräysvallan kautta suoraan tai välillisesti sidoksissa ESG-luokitusten tarjoajaan;

c) eivät käytä tai jaa luottamuksellisia tietoja mihinkään muuhun tarkoitukseen kuin ESG-luokitustoiminnan harjoittamiseen, mukaan lukien rahoitusvälineiden kaupankäyntiin.

6. Edellä 1 kohdassa tarkoitettujen henkilöiden, jotka katsovat, että joku muu 1 kohdassa tarkoitettu henkilö on osallistunut toimintaan, jota he pitävät laittomana, on välittömästi ilmoitettava asiasta säännösten noudattamista valvovalle toimijalle. ESG-luokitusten tarjoajan on varmistettava, että tällaisesta ilmoittamisesta ei aiheudu kielteisiä seurauksia ilmoittavalle henkilölle.

7. Jos luokitusanalyytikko lopettaa työsuhteensa ESG-luokitusten tarjoajan palveluksessa ja liittyy luokiteltuun yhteisöön, jonka luokitukseen hän on osallistunut, ESG-luokitusten tarjoajan on tarkasteltava luokitusanalyytikon työtä hänen lähtöään edeltävän vuoden ajalta.

8. Edellä 1 kohdassa tarkoitetut henkilöt eivät saa ottaa vastaan ylimmän johdon tehtäviä luokitellussa yhteisössä, jonka luokitukseen he ovat osallistuneet, kuuteen kuukauteen tällaisen luokituksen antamisesta.

17 artikla

**Tietojen säilyttämistä koskevat vaatimukset**

1. ESG-luokitusten tarjoajien on pidettävä kirjaa ESG-luokitustoiminnastaan. Kirjattujen tietojen on sisällettävä liitteessä II mainitut tiedot.

2. ESG-luokitusten tarjoajien on säilytettävä 1 kohdassa tarkoitetut tiedot vähintään viiden vuoden ajan ja sellaisessa muodossa, että ESG-luokituksen määrittäminen voidaan toistaa ja ymmärtää täysin.

18 artikla

**Valitusten käsittelyjärjestelmä**

1. ESG-luokitusten tarjoajilla on oltava käytössään menettelyt tehtyjen valitusten vastaanottamista, tutkimista ja säilyttämistä varten, ja niiden on julkaistava nämä verkkosivustoillaan.

2. Edellä 1 kohdassa tarkoitetuilla menettelyillä on varmistettava, että

a) ESG-luokitusten tarjoaja asettaa julkisesti saataville valitusten käsittelyperiaatteet, joiden mukaisesti valituksia voidaan tehdä seuraavista aiheista:

1) tiettyä ESG-luokitusta varten käytetyt tietolähteet;

2) tapa, jolla luokitusmenetelmää on sovellettu tiettyyn ESG-luokitukseen;

3) edustaako tietty ESG-luokitus luokiteltua yhteisöä;

4) ESG-luokituksen määrittämismenettelyyn ehdotettu muutos;

5) muut ESG-luokitukseen liittyvät päätökset;

b) valitukset tutkitaan oikea-aikaisesti ja oikeudenmukaisesti ja tutkimuksen tulokset ilmoitetaan valituksen tekijälle kohtuullisen ajan kuluessa, paitsi jos tällainen ilmoittaminen olisi vastoin yleisen järjestyksen tavoitteita tai Euroopan parlamentin ja neuvoston asetusta (EU) N:o 596/2014[[53]](#footnote-54);

c) tutkimus tehdään niistä henkilöstön edustajista riippumattomasti, jotka ovat olleet osallisina valituksen syyssä.

19 artikla

**Ulkoistaminen**

1. ESG-luokitusten tarjoajat eivät saa ulkoistaa tärkeitä operatiivisia toimintoja, jos ulkoistaminen heikentäisi olennaisesti ESG-luokitusten tarjoajan sisäisten valvontaperiaatteiden ja -menettelyjen laatua tai arvopaperimarkkinaviranomaisen kykyä valvoa, että ESG-luokitusten tarjoaja noudattaa tämän asetuksen mukaisia velvoitteitaan.

2. ESG-luokitusten tarjoajat, jotka ulkoistavat tehtäviä, toimintoja tai palveluja, joilla on merkitystä ESG-luokituksen antamisen kannalta, ovat edelleen täysin vastuussa kaikkien tämän asetuksen mukaisten velvoitteiden täyttämisestä.

3. ESG-luokitusten tarjoajat, jotka ulkoistavat tehtäviä, palveluja tai toimintoja, joilla on merkitystä ESG-luokituksen antamisen kannalta, ovat edelleen täysin vastuussa liitteessä II tarkoitettujen tietojen julkistamisesta.

20 artikla

**Hallintovaatimuksia koskevat poikkeukset**

1. Arvopaperimarkkinaviranomainen voi pyynnöstä vapauttaa ESG-luokitusten tarjoajan joidenkin 14 artiklassa säädettyjen vaatimusten noudattamisesta, jos kyseinen ESG-luokitusten tarjoaja pystyy osoittamaan, että kyseiset vaatimukset eivät ole oikeassa suhteessa sen liiketoiminnan luonteeseen, laajuuteen ja monimutkaisuuteen sekä ESG-luokitusten antamisen luonteeseen ja laajuuteen ja edellyttäen, että

a) ESG-luokitusten tarjoaja on direktiivin 2013/34/EU 3 artiklassa säädettyjen kriteerien mukainen pieni tai keskisuuri yritys;

b) ESG-luokitusten tarjoaja on toteuttanut toimenpiteet ja menettelyt ja erityisesti sisäiset valvontamekanismit, raportointijärjestelyt ja toimenpiteet, joilla varmistetaan luokitusanalyytikkojen ja ESG-luokituksia hyväksyvien henkilöiden riippumattomuus ja tämän asetuksen tosiasiallinen noudattaminen;

c) ESG-luokitusten tarjoajan kokoa ei ole määritelty sellaiseksi, että ESG-luokitusten tarjoaja tai ESG-luokitusten tarjoajien ryhmä sillä perusteella välttyisi noudattamasta tämän asetuksen vaatimuksia.

2. Jos kyseessä on ESG-luokitusten tarjoajien ryhmä, arvopaperimarkkinaviranomainen varmistaa, että vähintään yhtä ryhmään kuuluvista ESG-luokitusten tarjoajista ei vapauteta tässä asetuksessa säädetyistä vaatimuksista.

2 LUKU

**Läpinäkyvyysvaatimukset**

21 artikla

**ESG-luokitustoiminnassa käytettyjen menetelmien, mallien ja keskeisten luokitusoletusten julkistaminen**

1. ESG-luokitusten tarjoajien on julkistettava verkkosivustollaan ESG-luokitustoiminnassaan käyttämänsä menetelmät, mallit ja keskeiset luokitusoletukset, mukaan lukien liitteessä III olevassa 1 alakohdassa tarkoitetut tiedot.

2. Arvopaperimarkkinaviranomainen laatii luonnoksia teknisiksi sääntelystandardeiksi, joissa täsmennetään 1 kohdan mukaisesti julkistettavat seikat.

3. Arvopaperimarkkinaviranomainen toimittaa nämä teknisten sääntelystandardien luonnokset komissiolle viimeistään XX XXXX XXXX.

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.

22 artikla

**ESG-luokitusten ja luokiteltujen yhteisöjen julkistaminen tilaajille**

1. ESG-luokitusten tarjoajien on annettava vähintään liitteessä III olevassa 2 alakohdassa tarkoitetut tiedot tilaajilleen ja luokitelluille yhteisöille.

2. Arvopaperimarkkinaviranomainen laatii luonnoksia teknisiksi sääntelystandardeiksi, joissa täsmennetään 1 kohdan mukaisesti julkistettavat seikat.

3. Arvopaperimarkkinaviranomainen toimittaa nämä teknisten sääntelystandardien luonnokset komissiolle viimeistään XX XXXX XXXX.

Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.

3 LUKU

**Riippumattomuus ja eturistiriidat**

23 artikla

**Riippumattomuus ja eturistiriitojen välttäminen**

1. ESG-luokitusten tarjoajilla on oltava käytössä vakaat hallintojärjestelyt, joihin sisältyy selkeä organisaatiorakenne, jossa on määritelty yksityiskohtaisesti, läpinäkyvästi ja kattavasti tehtävät ja vastuualueet kaikille ESG-luokitusten tarjontaan osallistuville toimijoille.

2. ESG-luokitusten tarjoajien on toteutettava kaikki tarvittavat toimenpiteet sen varmistamiseksi, että annettuun ESG-luokitukseen ei vaikuta mikään olemassa oleva tai mahdollinen eturistiriita tai liikesuhde, joka liittyy ESG-luokitusten tarjoajaan tai sen sidosryhmiin, johtajiin, luokitusanalyytikoihin, työntekijöihin tai muihin luonnollisiin henkilöihin, joiden tarjoamat palvelut ovat ESG-luokitusten tarjoajien käytettävissä tai määräysvallassa, taikka kehenkään niihin määräysvallan kautta suoraan tai välillisesti sidoksissa olevaan henkilöön.

3. Jos ESG-luokitusten tarjoajaan kohdistuu eturistiriidan riski, joka johtuu kyseisen ESG-luokitusten tarjoajan omistusrakenteesta, määräysvaltaosuuksista tai toiminnoista, mistä tahansa yhteisöstä, joka omistaa ESG-luokitusten tarjoajan tai jolla on määräysvaltaa siihen, tai ESG-luokitusten tarjoajan jostakin tytäryhtiöstä, arvopaperimarkkinaviranomainen voi vaatia ESG-luokitusten tarjoajaa toteuttamaan toimenpiteitä kyseisen riskin pienentämiseksi. Tällaisiin toimenpiteisiin voi kuulua sellaisen riippumattoman valvontatoiminnon perustaminen, jossa sidosryhmät ovat edustettuina tasapainoisella tavalla, mukaan lukien ESG-luokitusten käyttäjät ja tällaisiin luokituksiin myötävaikuttavat tahot.

Jos ensimmäisessä alakohdassa tarkoitettua eturistiriitaa ei voida hallita asianmukaisesti, arvopaperimarkkinaviranomainen voi vaatia ESG-luokitusten tarjoajaa lopettamaan toimet tai suhteet, jotka aiheuttavat eturistiriidan, tai vaatia ESG-luokitusten tarjoajaa lopettamaan ESG-luokitusten antamisen.

4. ESG-luokitusten tarjoajien on ilmoitettava arvopaperimarkkinaviranomaiselle kaikki olemassa olevat tai mahdolliset eturistiriidat, mukaan lukien eturistiriidat, jotka johtuvat ESG-luokitusten tarjoajien omistuksesta tai määräysvallasta tällaisiin tarjoajiin.

5. ESG-luokitusten tarjoajien on otettava käyttöön ja pantava täytäntöön toimintaperiaatteet, menettelyt ja tehokkaat organisaatiojärjestelyt eturistiriitojen tunnistamiseksi, julkistamiseksi, ehkäisemiseksi, hallitsemiseksi ja vähentämiseksi. ESG-luokitusten tarjoajien on säännöllisesti tarkasteltava ja päivitettävä näitä toimintaperiaatteita, menettelyjä ja järjestelyjä. Näillä toimintaperiaatteilla, menettelyillä ja järjestelyillä on erityisesti estettävä, hallittava ja lievennettävä eturistiriitoja, jotka johtuvat ESG-luokitusten tarjoajan omistuksesta tai määräysvallasta tällaiseen tarjoajaan tai muista omistusoikeuksista ESG-luokitusten tarjoajan ryhmässä tai jotka johtuvat muista henkilöistä, joilla on vaikutusvaltaa tai määräysvaltaa ESG-luokitusten tarjoajaan ESG-luokitusten määrittämisessä.

6. ESG-luokitusten tarjoajien on tarkasteltava toimintaansa mahdollisten eturistiriitojen tunnistamiseksi vähintään kerran vuodessa.

24 artikla

**Työntekijöistä aiheutuvien mahdollisten eturistiriitojen hallinta**

1. ESG-luokitusten tarjoajien on varmistettava, että niiden työntekijät ja muut luonnolliset henkilöt, joiden palvelut ovat tarjoajien käytettävissä tai määräysvallassa ja jotka osallistuvat suoraan ESG-luokituksen antamiseen, täyttävät seuraavat vaatimukset:

a) heillä on tarvittava osaaminen tehtäviensä suorittamiseksi, ja heitä johdetaan ja valvotaan tehokkaasti;

b) heihin ei kohdistu sopimatonta vaikuttamista tai eturistiriitoja;

c) heille maksettavat korvaukset ja heidän suoritustensa arviointi eivät aiheuta eturistiriitoja tai muulla tavoin vaikuta ESG-luokitusten määrittämismenettelyn luotettavuuteen;

d) heillä ei ole henkilökohtaisia etuja tai liikesuhteita, jotka vaarantaisivat kyseisen ESG-luokitusten tarjoajan toiminnan;

e) heillä ei ole lupaa osallistua ESG-luokituksen määrittämiseen tekemällä osto- tai myyntitarjouksia tai kauppoja henkilökohtaisesti tai markkinatoimijoiden puolesta, paitsi jos tällaista osallistumista nimenomaisesti edellytetään osana ESG-luokitusmenetelmiä ja jos siihen sovelletaan tässä yhteydessä annettuja erityissääntöjä;

f) heihin sovelletaan tehokkaita menettelyjä, joilla valvotaan tietojenvaihtoa muiden sellaisiin toimintoihin osallistuvien työntekijöiden kanssa, jotka voivat aiheuttaa eturistiriitojen vaaran, tai kolmansien osapuolten kanssa tilanteissa, joissa kyseiset tiedot voivat vaikuttaa ESG-luokitukseen.

2. ESG-luokitusten tarjoajien on omaksuttava erityiset sisäiset tarkastusmenettelyt, joilla varmistetaan ESG-luokituksen määrittävän työntekijän tai henkilön rehellisyys ja luotettavuus, mukaan luettuna ESG-luokituksen hyväksyttäminen johdolla ennen sen levittämistä.

25 artikla

**ESG-luokitusten käyttäjien oikeudenmukainen, kohtuullinen, läpinäkyvä ja syrjimätön kohtelu**

1. ESG-luokitusten tarjoajien on toteutettava riittävät toimenpiteet sen varmistamiseksi, että asiakkailta perittävät maksut ovat oikeudenmukaisia, kohtuullisia, läpinäkyviä ja syrjimättömiä ja perustuvat kustannuksiin.

2. Sovellettaessa 1 kohtaa arvopaperimarkkinaviranomainen voi vaatia ESG-luokitusten tarjoajia toimittamaan sille asiakirjatodisteita, toteuttaa 33 artiklan mukaisia valvontatoimenpiteitä ja päättää määrätä sakkoja 34 artiklan mukaisesti, jos se toteaa, että ESG-luokitusten tarjoajien maksut eivät ole oikeudenmukaisia, kohtuullisia, läpinäkyviä ja syrjimättömiä eivätkä perustu todellisiin kustannuksiin.

4 LUKU

**Arvopaperimarkkinaviranomaisen harjoittama valvonta**

1 jakso

**Yleiset periaatteet**

26 artikla

**Luokitusten tai menetelmien sisältöön puuttumatta jättäminen**

Hoitaessaan tämän asetuksen mukaisia tehtäviään arvopaperimarkkinaviranomainen, komissio tai jäsenvaltion viranomaiset eivät saa puuttua ESG-luokitusten tai -menetelmien sisältöön.

27 artikla

**Arvopaperimarkkinaviranomainen**

1. Asetuksen (EU) N:o 1095/2010 16 artiklan mukaisesti arvopaperimarkkinaviranomainen antaa ja päivittää ohjeita arvopaperimarkkinaviranomaisen ja toimivaltaisten viranomaisten välisestä yhteistyöstä tämän asetuksen soveltamiseksi, mukaan lukien tehtävien siirtämistä koskevat menettelyt ja yksityiskohtaiset edellytykset.

2. Asetuksen (EU) N:o 1095/2010 16 artiklan mukaisesti arvopaperimarkkinaviranomainen esittää ja päivittää yhteistyössä Euroopan pankkiviranomaisen ja Euroopan vakuutus- ja lisäeläkeviranomaisen kanssa viimeistään XX XXXX XXXX ohjeet, jotka koskevat tämän asetuksen 10 kohdan artiklan mukaisen hyväksymisjärjestelmän soveltamista.

3. Arvopaperimarkkinaviranomainen julkaisee vuosikertomuksen tämän asetuksen soveltamisesta, mukaan lukien arvopaperimarkkinaviranomaisen tämän asetuksen nojalla toteuttamista valvontatoimenpiteistä ja määräämistä seuraamuksista, myös sakoista ja uhkasakoista. Kertomukseen on sisällyttävä erityisesti tiedot ESG-luokitusten markkinoiden kehityksestä ja arvio 9, 10 ja 11 artiklassa tarkoitettujen kolmansien maiden järjestelmien soveltamisesta.

Arvopaperimarkkinaviranomainen esittää ensimmäisessä alakohdassa tarkoitetun vuosikertomuksen Euroopan parlamentille, neuvostolle ja komissiolle.

4. Arvopaperiviranomainen tekee yhteistyötä Euroopan pankkiviranomaisen ja Euroopan vakuutus- ja lisäeläkeviranomaisen kanssa hoitaessaan tehtäviään ja kuulee Euroopan pankkiviranomaista ja Euroopan vakuutus- ja lisäeläkeviranomaista ennen ohjeiden antamista ja päivittämistä sekä teknisten sääntelystandardien luonnosten toimittamista.

28 artikla

**Toimivaltaiset viranomaiset**

1. Jokaisen jäsenvaltion on nimettävä toimivaltainen viranomainen tämän asetuksen soveltamista varten viimeistään XX XXXX XXXX.

2. Toimivaltaisilla viranomaisilla on oltava tämän asetuksen soveltamiseksi asianmukainen henkilöstö, jolla on riittävät valmiudet ja asiantuntemus.

29 artikla

**30–32 artiklassa tarkoitettujen valtuuksien käyttö**

Arvopaperimarkkinaviranomaisen tai arvopaperimarkkinaviranomaisen virkamiehen tai arvopaperimarkkinaviranomaisen valtuuttaman muun henkilön 30–32 artiklan mukaisesti saamia valtuuksia ei saa käyttää lakisääteisen salassapitovelvollisuuden piiriin kuuluvien tietojen tai asiakirjojen julkistamisen vaatimiseen.

30 artikla

**Tietopyynnöt**

1. Arvopaperimarkkinaviranomainen voi pelkällä pyynnöllä tai päätöksellä vaatia ESG-luokitusten tarjoajia, ESG-luokitustoimintaan osallistuvia henkilöitä, luokiteltuja yhteisöjä, kolmansia osapuolia, joille ESG-luokituksen tarjoajat ovat ulkoistaneet operatiivisia toimintoja, sekä henkilöitä, jotka muulla tavoin läheisesti ja merkittävästi liittyvät tai ovat yhteydessä ESG-luokitusten tarjoajiin tai ESG-luokitustoimintoihin, toimittamaan kaikki tiedot, joita se tarvitsee tämän asetuksen mukaisten tehtäviensä hoitamiseksi.

2. Lähettäessään 1 kohdan mukaisen tietopyynnön arvopaperimarkkinaviranomaisen on

a) viitattava tähän artiklaan pyynnön oikeusperustana;

b) ilmoitettava pyynnön tarkoitus;

c) täsmennettävä, mitä tietoja pyydetään;

d) asetettava määräaika, jonka kuluessa tiedot on toimitettava;

e) ilmoitettava henkilölle, jolta näitä tietoja pyydetään, että se ei ole velvollinen antamaan tietoja, mutta jos se vastaa pyyntöön vapaaehtoisesti, annetut tiedot eivät saa olla virheellisiä tai harhaanjohtavia;

f) ilmoitettava sakosta, josta säädetään 34 artiklassa, sen varalta, että kysymyksiin annetut vastaukset ovat virheellisiä tai harhaanjohtavia.

3. Vaatiessaan 1 kohdan mukaisesti toimittamaan tietoja päätöksen nojalla arvopaperimarkkinaviranomaisen on

a) viitattava tähän artiklaan pyynnön oikeusperustana;

b) ilmoitettava pyynnön tarkoitus;

c) täsmennettävä, mitä tietoja pyydetään;

d) asetettava määräaika, jonka kuluessa tiedot on toimitettava;

e) ilmoitettava uhkasakoista, joista 35 artiklassa säädetään sen varalta, että pyydettyjä tietoja ei toimiteta täydellisinä;

f) ilmoitettava sakosta, josta säädetään 34 artiklassa, sen varalta, että kysymyksiin annetut vastaukset ovat virheellisiä tai harhaanjohtavia;

g) ilmoitettava oikeudesta hakea päätökseen muutosta valituslautakunnalta ja oikeudesta viedä päätös unionin tuomioistuimen käsiteltäväksi asetuksen (EU) N:o 1095/2010 60 ja 61 artiklan mukaisesti.

4. Edellä 1 kohdassa tarkoitetuilla henkilöillä tai niiden edustajilla sekä oikeushenkilöiden ja oikeushenkilön asemaa vailla olevien yhteenliittymien osalta henkilöillä, joilla lain tai sääntöjen mukaan on kelpoisuus edustaa niitä, on velvollisuus antaa pyydetyt tiedot. Asianmukaisesti valtuutetut lakimiehet voivat antaa pyydetyt tiedot valtuuttajan nimissä. Kyseiset valtuuttajat kantavat kuitenkin täyden vastuun, jos annetut tiedot ovat epätäydellisiä, virheellisiä tai harhaanjohtavia.

5. Arvopaperimarkkinaviranomainen toimittaa viipymättä pyyntönsä tai päätöksensä jäljennöksen sen jäsenvaltion toimivaltaiselle viranomaiselle, jossa 1 kohdassa tarkoitetuilla henkilöillä, joita tietojensaantipyyntö koskee, on kotipaikka tai johon ne ovat sijoittautuneet.

31 artikla

**Yleiset tutkimukset**

1. Arvopaperimarkkinaviranomainen voi tämän asetuksen mukaisten tehtäviensä hoitamiseksi suorittaa kaikki tarvittavat 30 artiklan 1 kohdassa tarkoitettuja henkilöitä koskevat tutkimukset. Tätä varten arvopaperimarkkinaviranomaisen virkamiehille ja sen valtuuttamille muille henkilöille on annettava valtuudet

a) tutkia kaikki asiakirjat, tiedot, menettelyt ja muu aineisto, joilla on merkitystä sen tehtävien hoidolle, riippumatta välineestä, jolle ne on tallennettu;

b) ottaa tai hankkia oikeaksi todistettuja jäljennöksiä tai otteita tällaisista asiakirjoista, tiedoista, menettelyistä ja muusta aineistosta;

c) haastaa ja kutsua kuultavaksi kenet tahansa 30 artiklan 1 kohdassa tarkoitetun henkilön tai sen edustajan tai henkilöstöä pyytääkseen näiltä suullisia tai kirjallisia selvityksiä tarkastuksen kohteeseen ja tarkoitukseen liittyvistä tosiseikoista tai asiakirjoista ja tallentaa vastaukset;

d) haastatella ketä tahansa muuta haastatteluun suostuvaa luonnollista henkilöä tai oikeushenkilöä tutkimuksen kohteeseen liittyvien tietojen keräämiseksi;

e) vaatia puhelin- ja tietoliikennetietoja.

2. Edellä 1 kohdassa tarkoitettujen tutkimusten suorittamiseksi arvopaperimarkkinaviranomaisen virkamiesten ja muiden sen valtuuttamien henkilöiden on oikeuksiaan käyttäessään esitettävä kirjallinen valtuutus, jossa määritellään tutkimuksen kohde ja tarkoitus. Lisäksi valtuutuksessa on ilmoitettava uhkasakoista, joista 35 artiklan 1 kohdassa säädetään sen varalta, että pyydettyjä asiakirjoja, tietoja, menettelyjä ja muuta aineistoa taikka vastauksia artiklassa tarkoitetuille henkilöille esitettyihin kysymyksiin ei anneta lainkaan tai niitä ei anneta täydellisinä, ja siinä on ilmoitettava myös sakoista, joista 34 artiklassa säädetään sen varalta, että artiklassa tarkoitetuille henkilöille esitettyihin kysymyksiin annetut vastaukset ovat virheellisiä tai harhaanjohtavia.

3. Edellä 30 artiklan 1 kohdassa tarkoitettujen henkilöiden on suostuttava arvopaperimarkkinaviranomaisen päätöksen nojalla käynnistettyihin tutkimuksiin. Päätöksessä on mainittava tutkimuksen kohde ja tarkoitus, 3 artiklassa säädetyt uhkasakot, asetuksen (EU) N:o 1095/2010 nojalla käytettävissä olevat oikeussuojakeinot sekä oikeus viedä päätös Euroopan unionin tuomioistuimen käsiteltäväksi.

4. Arvopaperimarkkinaviranomainen antaa hyvissä ajoin ennen tutkimusta tiedon tutkimuksesta ja sitä suorittamaan valtuutettujen henkilöiden henkilöllisyydestä sen jäsenvaltion toimivaltaiselle viranomaiselle, jossa tutkimus on tarkoitus suorittaa. Asianomaisen toimivaltaisen viranomaisen virkamiesten on arvopaperimarkkinaviranomaisen pyynnöstä avustettava kyseisiä valtuutettuja henkilöitä näiden tehtävien hoitamisessa. Myös asianomaisen toimivaltaisen viranomaisen virkamiehet voivat pyynnöstä osallistua tutkimuksiin.

5. Jos 1 kohdan e alakohdassa tarkoitettu puhelin- ja tietoliikennetietoja koskeva pyyntö edellyttää kansallisten sääntöjen mukaisesti oikeusviranomaisen lupaa, tällaista lupaa on pyydettävä. Lupaa voidaan pyytää myös turvaamistoimenpiteenä.

6. Jos 5 kohdassa tarkoitettua lupaa pyydetään, kansallinen oikeusviranomainen tarkastaa, että arvopaperimarkkinaviranomaisen päätös on pätevä ja että suunnitellut pakkokeinot eivät ole tutkimusten kohteeseen nähden mielivaltaisia eivätkä liiallisia. Tarkastaessaan pakkokeinojen oikeasuhteisuutta kansallinen oikeusviranomainen voi pyytää arvopaperimarkkinaviranomaiselta yksityiskohtaisia selvityksiä erityisesti perusteista, joilla arvopaperimarkkinaviranomainen epäilee tämän asetuksen rikkomista, sekä epäillyn rikkomisen vakavuudesta ja pakkokeinojen kohteena olevan henkilön osallisuuden luonteesta. Kansallinen oikeusviranomainen ei voi kuitenkaan saattaa kyseenalaiseksi tutkimuksen tarpeellisuutta eikä vaatia, että sille toimitettaisiin arvopaperimarkkinaviranomaisen asiakirja-aineistossa olevia tietoja. Arvopaperimarkkinaviranomaisen päätöksen laillisuutta valvoo ainoastaan Euroopan unionin tuomioistuin asetuksessa (EU) N:o 1095/2010 säädettyä menettelyä noudattaen.

32 artikla

**Paikalla tehtävät tarkastukset**

1. Arvopaperimarkkinaviranomainen voi tämän asetuksen mukaisten tehtäviensä hoitamiseksi suorittaa 30 artiklan 1 kohdassa tarkoitettujen oikeushenkilöiden liiketiloissa kaikki tarvittavat paikalla tehtävät tarkastukset. Milloin tarkastusten moitteeton ja tehokas suorittaminen sitä edellyttää, arvopaperimarkkinaviranomainen voi suorittaa paikalla tehtävän tarkastuksen ilman ennakkoilmoitusta.

2. Arvopaperimarkkinaviranomaisen virkamiehillä ja muilla henkilöillä, jotka arvopaperimarkkinaviranomainen on valtuuttanut suorittamaan paikalla tehtävän tarkastuksen, on valtuudet päästä tutkimuksen kohteena olevien oikeushenkilöiden liiketiloihin ja maa-alueille arvopaperimarkkinaviranomaisen tekemän päätöksen mukaisesti, ja heillä on kaikki 31 artiklan 1 kohdassa säädetyt valtuudet. Heillä on myös valtuudet sinetöidä kaikki liiketilat ja kirjanpito tai asiakirjat tarkastuksen ajaksi ja siinä laajuudessa kuin on tarpeen tarkastuksen suorittamiseksi.

3. Arvopaperimarkkinaviranomaisen virkamiesten ja muiden henkilöiden, jotka se on valtuuttanut tekemään paikalla tehtävän tarkastuksen, on valtuuksiaan käyttäessään esitettävä kirjallinen valtuutus, jossa määritetään tarkastuksen kohde ja tarkoitus sekä ilmoitetaan uhkasakoista, joista 31 artiklassa säädetään sen varalta, että asianomaiset henkilöt eivät suostu tarkastukseen. Arvopaperimarkkinaviranomainen ilmoittaa tarkastuksesta hyvissä ajoin ennen sen suorittamista sen jäsenvaltion toimivaltaiselle viranomaiselle, jonka alueella tarkastus on määrä suorittaa.

4. Edellä 30 artiklan 1 kohdassa tarkoitettujen henkilöiden on suostuttava arvopaperimarkkinaviranomaisen päätöksen nojalla määrättyihin paikalla tehtäviin tarkastuksiin. Päätöksessä on yksilöitävä tarkastuksen kohde ja tarkoitus sekä päivä, jona tarkastus alkaa, ja ilmoitettava 31 artiklassa säädetyistä uhkasakoista, asetuksen (EU) N:o 1095/2010 nojalla käytettävissä olevista oikeussuojakeinoista sekä oikeudesta saattaa päätös Euroopan unionin tuomioistuimen käsiteltäväksi. Arvopaperimarkkinaviranomainen tekee kyseiset päätökset kuultuaan sen jäsenvaltion toimivaltaista viranomaista, jossa tarkastus on määrä suorittaa.

5. Sen jäsenvaltion toimivaltaisen viranomaisen virkamiesten ja kyseisen toimivaltaisen viranomaisen valtuuttamien tai nimeämien henkilöiden, jossa tarkastus on määrä suorittaa, on arvopaperimarkkinaviranomaisen pyynnöstä aktiivisesti avustettava arvopaperimarkkinaviranomaisen virkamiehiä ja muita arvopaperimarkkinaviranomaisen valtuuttamia henkilöitä. Tätä varten heillä on 2 kohdassa säädetyt valtuudet. Myös asianomaisen jäsenvaltion toimivaltaiset viranomaiset voivat pyynnöstä osallistua paikalla tehtäviin tarkastuksiin.

6. Arvopaperimarkkinaviranomainen voi myös pyytää toimivaltaisia viranomaisia suorittamaan puolestaan tässä artiklassa ja 31 artiklan 1 kohdassa säädettyjä erityisiä tutkimustehtäviä ja paikalla tehtäviä tarkastuksia. Tätä varten toimivaltaisilla viranomaisilla on samat tässä artiklassa ja 31 artiklan 1 kohdassa säädetyt valtuudet kuin arvopaperimarkkinaviranomaisella.

7. Jos arvopaperimarkkinaviranomaisen virkamiehet ja muut mukana olevat henkilöt, jotka arvopaperimarkkinaviranomainen on valtuuttanut, toteavat, että henkilö vastustaa tämän artiklan nojalla määrättyä tarkastusta, asianomaisen jäsenvaltion toimivaltaisen viranomaisen on annettava heille tarvittavaa apua ja pyydettävä tarvittaessa poliisin tai vastaavan lainvalvontaviranomaisen virka-apua, jotta he voivat suorittaa paikalla tehtävän tarkastuksen.

8. Jos 1 kohdassa tarkoitettu paikalla tehtävä tarkastus tai 7 kohdassa tarkoitettu virka-apu edellyttää kansallisten sääntöjen mukaan oikeusviranomaisen lupaa, tällaista lupaa on pyydettävä. Lupaa voidaan pyytää myös turvaamistoimenpiteenä.

9. Edellä 8 kohdassa tarkoitettua lupaa pyydettäessä kansallisen oikeusviranomaisen on tarkastettava, että arvopaperimarkkinaviranomaisen päätös on pätevä ja että suunnitellut pakkotoimenpiteet eivät ole tarkastuksen kohteeseen nähden mielivaltaisia eivätkä liiallisia. Tarkastaessaan pakkokeinojen oikeasuhteisuutta kansallinen oikeusviranomainen voi pyytää arvopaperimarkkinaviranomaiselta yksityiskohtaisia selvityksiä erityisesti perusteista, joilla arvopaperimarkkinaviranomainen epäilee tämän asetuksen rikkomista, sekä epäillyn rikkomisen vakavuudesta ja pakkokeinojen kohteena olevan henkilön osallisuuden luonteesta. Kansallinen oikeusviranomainen ei saa kuitenkaan tarkastella uudelleen tarkastuksen tarpeellisuutta eikä vaatia, että sille toimitetaan arvopaperimarkkinaviranomaisen asiakirja-aineistossa olevia tietoja. Arvopaperimarkkinaviranomaisen päätöksen laillisuutta valvoo ainoastaan Euroopan unionin tuomioistuin asetuksessa (EU) N:o 1095/2010 säädettyä menettelyä noudattaen.

2 jakso

**Hallinnolliset seuraamukset ja muut hallinnolliset toimenpiteet**

33 artikla

**Arvopaperimarkkinaviranomaisen valvontatoimenpiteet**

1. Jos arvopaperimarkkinaviranomainen toteaa, että ESG-luokitusten tarjoaja ei ole noudattanut tämän asetuksen mukaisia velvoitteitaan, se toteuttaa yhden tai useamman seuraavista valvontatoimenpiteistä:

a) peruuttaa ESG-luokitusten tarjoajan toimiluvan;

b) kieltää tilapäisesti ESG-luokitusten tarjoajaa antamasta ESG-luokituksia, kunnes rikkominen on lopetettu;

c) keskeyttää ESG-luokitusten tarjoajan antamien ESG-luokitusten käytön, kunnes rikkominen on lopetettu;

d) vaatii kyseistä ESG-luokitusten tarjoajaa lopettamaan rikkomisen;

e) määrää sakon 34 artiklan nojalla;

f) antaa julkisia ilmoituksia.

2. Edellä 1 kohdassa tarkoitettujen valvontatoimenpiteiden on oltava tehokkaita, oikeasuhteisia ja varoittavia.

3. Arvopaperimarkkinaviranomainen ottaa 1 kohdassa tarkoitettuja valvontatoimenpiteitä toteuttaessaan huomioon rikkomisen luonteen ja vakavuuden seuraavien perusteiden osalta:

a) rikkomisen kesto ja toistuvuus;

b) onko rikkominen aiheuttanut talousrikoksen tai helpottanut sitä tai muuten vaikuttanut siihen;

c) onko rikkominen tapahtunut tahallisesti vai tuottamuksellisesti;

d) rikkomisesta vastuussa olevan henkilön vastuun aste;

e) ESG-luokitusten tarjoajan taloudellinen vahvuus sen vuotuisen kokonaisnettoliikevaihdon perusteella;

f) rikkomisen vaikutukset yksityissijoittajien etuihin;

g) ESG-luokitusten tarjoajan rikkomisen vuoksi saamien voittojen tai välttämien tappioiden taikka rikkomisesta kolmansille osapuolille aiheutuneiden tappioiden suuruus, jos tällaiset voitot ja tappiot ovat määritettävissä;

h) missä määrin ESG-luokitusten tarjoaja on tehnyt yhteistyötä arvopaperimarkkinaviranomaisen kanssa, sanotun kuitenkaan rajoittamatta tarvetta varmistaa, että kyseinen ESG-luokitusten tarjoaja joutuu luopumaan saamistaan voitoista tai välttämistään tappioista;

i) ESG-luokitusten tarjoajan aiemmat rikkomiset;

j) ESG-luokitusten tarjoajan rikkomisen jälkeen toteuttamat toimenpiteet rikkomisen toistumisen estämiseksi.

4. Arvopaperimarkkinaviranomainen ilmoittaa kaikista 1 kohdan nojalla toteutetuista toimista rikkomisesta vastuussa olevalle henkilölle ilman aiheetonta viivytystä. Arvopaperimarkkinaviranomaisen on julkistettava tällaiset toimet verkkosivustollaan 10 työpäivän kuluessa päivästä, jona toimi on hyväksytty.

Ensimmäisessä alakohdassa tarkoitetun julkistamisen on sisällettävä kaikki seuraavat seikat:

a) maininta siitä, että ESG-luokitusten tarjoajalla on oikeus hakea muutosta päätökseen;

b) tarvittaessa maininta siitä, että muutosta on haettu ja että muutoksenhaulla ei ole lykkäävää vaikutusta;

c) maininta siitä, että arvopaperimarkkinaviranomaisen on mahdollista keskeyttää riitautetun päätöksen soveltaminen asetuksen (EU) N:o 1095/2010 60 artiklan 3 kohdan nojalla.

34 artikla

**Sakot**

1. Jos arvopaperimarkkinaviranomainen toteaa, että ESG-luokitusten tarjoaja tai tapauksen mukaan sen laillinen edustaja on tahallisesti tai tuottamuksellisesti rikkonut tätä asetusta, se tekee päätöksen sakon määräämisestä. Sakon enimmäismäärä on 10 prosenttia ESG-luokitusten tarjoajan vuotuisesta kokonaisnettoliikevaihdosta laskettuna ESG-luokitusten tarjoajan ylimmän hallintoelimen hyväksymien viimeisimpien saatavilla olevien tilinpäätösten perusteella.

2. Jos ESG-luokitusten tarjoaja on emoyritys tai sellaisen emoyrityksen tytäryritys, jonka on laadittava direktiivin 2013/34/EU mukaisesti konsernitilinpäätös, asiaankuuluva vuotuinen kokonaisnettoliikevaihto on joko koko konsernin emoyrityksen ylimmän hallintoelimen hyväksymän tuoreimman käytettävissä olevan konsernitilinpäätöksen mukainen vuotuinen kokonaisliikevaihto tai vastaava tulotyyppi tilinpäätöksiin sovellettavan asiaankuuluvan unionin lainsäädännön mukaisesti.

3. Päättäessään 1 kohdan mukaisen sakon määrästä arvopaperimarkkinaviranomainen ottaa huomioon 33 artiklan 3 kohdassa esitetyt perusteet.

4. Jos ESG-luokitusten tarjoaja on suoraan tai välillisesti hyötynyt rikkomisesta taloudellisesti, sakon määrän on oltava vähintään yhtä suuri kuin kyseinen hyöty, sen estämättä, mitä 3 kohdassa säädetään.

5. Jos ESG-luokitusten tarjoajan teko tai laiminlyönti muodostaa useamman kuin yhden tämän asetuksen rikkomisista, sovelletaan ainoastaan 2 kohdan mukaisesti laskettua korkeampaa ja yhteen näistä rikkomisista liittyvää sakkoa.

35 artikla

**Uhkasakot**

1. Arvopaperimarkkinaviranomainen määrää päätöksellä uhkasakkoja pakottaakseen

a) ESG-luokitusten tarjoajan lopettamaan rikkomisen 33 artiklan nojalla tehdyn päätöksen mukaisesti;

b) 30 artiklan 1 kohdassa tarkoitetut henkilöt

1) toimittamaan täydellisinä tiedot, joita on pyydetty 30 artiklan nojalla tehdyllä päätöksellä;

2) suostumaan tutkimukseen ja erityisesti toimittamaan täydelliset asiakirjat, tiedot, menettelyt tai muun pyydetyn aineiston ja täydentämään ja oikaisemaan muita tietoja, jotka on toimitettu 30 artiklan nojalla tehdyllä päätöksellä käynnistetyssä tutkimuksessa;

3) suostumaan 32 artiklan nojalla tehdyllä päätöksellä määrättyyn paikalla tehtävään tarkastukseen.

2. Uhkasakon on oltava tehokas ja oikeasuhteinen. Arvopaperimarkkinaviranomainen määrää uhkasakon maksettavaksi päivittäin, kunnes ESG-luokitusten tarjoaja tai kyseessä oleva henkilö noudattaa 1 kohdassa tarkoitettua päätöstä.

3. Sen estämättä, mitä 2 kohdassa säädetään, uhkasakkojen määrä on kolme prosenttia edeltävän tilikauden keskimääräisestä päiväliikevaihdosta tai, luonnollisten henkilöiden ollessa kyseessä, kaksi prosenttia edellisen kalenterivuoden keskimääräisestä päivätulosta. Se lasketaan uhkasakon määräämisestä tehdyssä päätöksessä määrätystä päivästä alkaen.

4. Uhkasakko määrätään enintään kuuden kuukauden ajaksi arvopaperimarkkinaviranomaisen päätöksen tiedoksi antamisesta. Tämän ajanjakson päätyttyä arvopaperimarkkinaviranomainen tarkastelee toimenpidettä uudelleen.

36 artikla

**Sakkojen ja uhkasakkojen julkistaminen, luonne, täytäntöönpano ja kohdentaminen**

1. Arvopaperimarkkinaviranomainen julkistaa jokaisen sakon ja uhkasakon, jonka se on määrännyt 34 ja 35 artiklan mukaisesti, paitsi jos julkistaminen vaarantaisi vakavasti unionin finanssimarkkinat tai aiheuttaisi kohtuutonta haittaa asianosaisille. Tällainen julkistaminen ei saa sisältää Euroopan parlamentin ja neuvoston asetuksessa (EU) 2018/1725[[54]](#footnote-55) tarkoitettuja henkilötietoja.

2. Edellä olevien 34 ja 35 artiklan mukaisesti määrätyt sakot ja uhkasakot ovat luonteeltaan hallinnollisia.

3. Edellä olevien 34 ja 35 artiklan mukaisesti määrätyt sakot ja uhkasakot ovat täytäntöönpanokelpoisia.

Sakkojen ja uhkasakkojen täytäntöönpanoon sovelletaan siinä jäsenvaltiossa tai kolmannessa maassa voimassa olevia menettelysääntöjä, jonka alueella täytäntöönpano tapahtuu.

4. Sakot ja uhkasakot kohdennetaan Euroopan unionin yleiseen talousarvioon.

3 jakso

**Menettelyt ja muutoksenhaku**

37 artikla

**Menettelysäännöt valvontatoimenpiteiden toteuttamiseksi ja sakkojen määräämiseksi**

1. Jos arvopaperimarkkinaviranomainen toteaa, että tämän asetuksen mahdollisesta rikkomisesta on vakavia viitteitä, arvopaperimarkkinaviranomainen nimittää arvopaperimarkkinaviranomaisen riippumattoman tutkivan virkamiehen tutkimaan asiaa. Nimetty virkamies ei saa olla tai ole saanut olla suoraan tai välillisesti osallisena niiden ESG-luokitusten valvonnassa, joihin rikkominen liittyy, ja hänen on tehtäviään suorittaessaan oltava arvopaperimarkkinaviranomaisen hallintoneuvostosta riippumaton.

2. Edellä 1 kohdassa tarkoitettu tutkiva virkamies tutkii väitetyt rikkomiset, ottaa huomioon tutkimuksen kohteena olevien henkilöiden esittämät huomiot ja esittää havainnoistaan täydellisen asiakirja-aineiston arvopaperimarkkinaviranomaisen hallintoneuvostolle.

3. Tutkivalla virkamiehellä on valtuus pyytää tietoja 30 artiklan mukaisesti sekä valtuus suorittaa tutkimuksia ja paikalla tehtäviä tarkastuksia 31 ja 32 artiklan mukaisesti.

4. Tutkivalla virkamiehellä on tehtäviä hoitaessaan oikeus tutustua kaikkiin arvopaperimarkkinaviranomaisen valvontatoimiensa yhteydessä keräämiin asiakirjoihin ja tietoihin.

5. Tämän artiklan nojalla suoritettavien tutkimusten aikana on kaikilta osin kunnioitettava tutkimuksen kohteena olevien henkilöiden puolustautumisoikeuksia.

6. Toimittaessaan havaintonsa sisältävän asiakirja-aineiston arvopaperimarkkinaviranomaisen hallintoneuvostolle tutkiva virkamies ilmoittaa tästä tutkimuksen kohteena oleville henkilöille.

7. Tutkivan virkamiehen havainnot sisältävän asiakirja-aineiston perusteella ja kuultuaan 38 artiklan mukaisesti asianomaisia henkilöitä, jos nämä ovat sitä pyytäneet, arvopaperimarkkinaviranomaisen hallintoneuvosto arvioi, onko yksi tai useampi tutkimuksen kohteena oleva henkilö syyllistynyt yhteen tai useampaan kyseiseen rikkomiseen, ja jos se toteaa, että tällaisiin rikkomisiin on syyllistytty, se toteuttaa valvontatoimenpiteen 33 artiklan mukaisesti ja määrää sakon 34 artiklan mukaisesti.

8. Tutkiva virkamies ei osallistu asian käsittelyyn arvopaperimarkkinaviranomaisen hallintoneuvostossa eikä puutu muullakaan tavalla arvopaperimarkkinaviranomaisen hallintoneuvoston päätöksentekoprosessiin.

9. Komissio täydentää tätä asetusta antamalla menettelysääntöjä sakkojen tai uhkasakkojen määräämistä koskevan arvopaperimarkkinaviranomaisen oikeuden käytöstä, mukaan luettuina puolustautumisoikeuksia koskevat säännökset, väliaikaiset säännökset ja sakkojen tai uhkasakkojen perimistä koskevat säännökset, sekä antaa yksityiskohtaiset säännöt seuraamusten määräämisen ja täytäntöönpanon vanhentumisajoista.

Ensimmäisessä alakohdassa tarkoitetut säännöt hyväksytään delegoiduilla säädöksillä 45 artiklan mukaisesti.

10. Arvopaperimarkkinaviranomainen antaa asian asianomaisten kansallisten viranomaisten käsiteltäväksi syytetoimia varten, jos se tämän asetuksen mukaisia tehtäviä hoitaessaan havaitsee vakavia viitteitä sellaisten tosiseikkojen mahdollisesta olemassaolosta, jotka saattavat täyttää rikoksen tunnusmerkistön. Arvopaperimarkkinaviranomainen pidättäytyy määräämästä sakkoja tai uhkasakkoja tapauksissa, joissa aiempi samanlaisen tosiseikan tai olennaisilta osiltaan samanlaisten tosiseikkojen perusteella annettu vapauttava tai langettava päätös on tullut lainvoimaiseksi kansallisen oikeuden mukaisen rikosoikeudellisen menettelyn seurauksena.

38 artikla

**Tutkimuksen kohteena olevien henkilöiden kuuleminen**

1. Ennen kuin arvopaperimarkkinaviranomainen antaa 33, 34 ja 35 artiklan nojalla päätöksen, se antaa menettelyn kohteena oleville henkilöille tilaisuuden esittää huomautuksensa sen toteamista seikoista. Arvopaperimarkkinaviranomainen perustaa päätöksensä ainoastaan niihin todettuihin seikkoihin, joista ne henkilöt, joita menettely koskee, ovat voineet esittää huomautuksensa.

Ensimmäistä alakohtaa ei sovelleta, jos tarvitaan 33 artiklan nojalla kiireellisiä toimia estämään merkittävän ja välittömän vahingon aiheutuminen rahoitusjärjestelmälle. Siinä tapauksessa arvopaperimarkkinaviranomainen voi tehdä välipäätöksen, ja se antaa asianomaisille henkilöille tilaisuuden tulla kuulluksi mahdollisimman pian sen jälkeen, kun se on tehnyt päätöksensä.

2. Tutkimuksissa on kaikilta osin kunnioitettava niiden henkilöiden puolustautumisoikeuksia, joita menettely koskee. Henkilöillä on oikeus tutustua arvopaperimarkkinaviranomaisen asiakirja-aineistoon, jollei muiden henkilöiden liikesalaisuuksien suojelemiseen liittyvistä oikeutetuista eduista muuta johdu. Oikeus tutustua asiakirja-aineistoon ei ulotu luottamuksellisiin tietoihin eikä arvopaperimarkkinaviranomaisen sisäisiin valmisteleviin asiakirjoihin.

39 artikla

**Muutoksenhaku unionin tuomioistuimessa**

Unionin tuomioistuimella on täysi harkintavalta tutkiessaan valitukset päätöksistä, joilla arvopaperimarkkinaviranomainen on määrännyt sakon tai uhkasakon. Se voi kumota sakon tai uhkasakon tai alentaa tai korottaa sitä.

4 jakso

**Maksut ja tehtävien siirtäminen**

40 artikla

**Valvontamaksut**

1. Arvopaperimarkkinaviranomainen veloittaa ESG-luokitusten tarjoajilta maksut tämän asetuksen mukaisesti ja 2 kohdan nojalla annettujen delegoitujen säädösten mukaisesti. Maksuilla on katettava kokonaan ESG-luokitusten tarjoajien valvonnasta arvopaperimarkkinaviranomaiselle aiheutuvat menot sekä korvattava mahdolliset kustannukset, joita toimivaltaisille viranomaisille voi aiheutua tämän asetuksen mukaisten tehtävien hoitamisesta ja erityisesti 41 artiklan mukaisesta tehtävien siirtämisestä.

2. Yksilöllisen maksun määrän on oltava oikeassa suhteessa asianomaisen ESG-luokitusten tarjoajan vuotuiseen nettoliikevaihtoon.

Komissio antaa viimeistään XX XXXX XXXX 45 artiklan mukaisesti delegoituja säädöksiä, joilla täydennetään tätä asetusta määrittämällä maksujen tyyppi, maksujen kohteet, maksujen määrä, maksutapa ja tarvittaessa tapa, jolla arvopaperimarkkinaviranomainen korvaa toimivaltaisille viranomaisille kustannukset, joita niille on voinut aiheutua tämän asetuksen mukaisten tehtävien hoitamisesta, erityisesti 41 artiklassa tarkoitetusta tehtävien siirtämisestä.

5 LUKU

**Arvopaperimarkkinaviranomaisen ja kansallisten toimivaltaisten viranomaisten välinen yhteistyö**

41 artikla

**Arvopaperimarkkinaviranomaisen suorittama tehtävien siirtäminen toimivaltaisille viranomaisille**

1. Jos valvontatehtävän asianmukainen suorittaminen sitä edellyttää, arvopaperimarkkinaviranomainen voi siirtää määrättyjä valvontatehtäviä jäsenvaltion toimivaltaiselle viranomaiselle asetuksen (EU) N:o 1095/2010 16 artiklan nojalla antamiensa ohjeiden mukaisesti. Kyseisiin määrättyihin valvontatehtäviin voi erityisesti kuulua valtuus esittää 30 artiklan mukaisia tietopyyntöjä sekä suorittaa 31 artiklan ja 32 artiklan mukaisia tutkimuksia ja paikalla tehtäviä tarkastuksia.

2. Ennen kuin arvopaperimarkkinaviranomainen siirtää tehtävän 1 kohdan nojalla, se kuulee asianomaista toimivaltaista viranomaista seuraavista seikoista:

a) siirrettävän tehtävän laajuus;

b) tehtävän suorittamisen aikataulu;

c) tarvittavat tiedot, jotka arvopaperimarkkinaviranomainen toimittaa ja jotka toimitetaan arvopaperimarkkinaviranomaiselle.

3. Arvopaperimarkkinaviranomainen korvaa siirrettyjen tehtävien hoitamisesta toimivaltaiselle viranomaiselle aiheutuneet kustannukset 45 artiklan nojalla annetun delegoidun säädöksen mukaisesti.

4. Arvopaperimarkkinaviranomainen tarkastelee 1 kohdan nojalla tehtyä tehtävien siirtämistä uudelleen asianmukaisin väliajoin. Arvopaperimarkkinaviranomainen voi milloin tahansa peruuttaa tehtävien siirtämisen.

5. Tehtävien siirtäminen ei vaikuta arvopaperimarkkinaviranomaisen vastuuseen eikä rajoita arvopaperimarkkinaviranomaisen mahdollisuuksia harjoittaa ja valvoa siirrettyä toimintaa. Arvopaperimarkkinaviranomainen ei saa siirtää valvontatehtäviä, mukaan lukien toimilupapäätökset, lopulliset arvioinnit ja rikkomisia koskevat seurantapäätökset.

42 artikla

**Tietojenvaihto**

Arvopaperimarkkinaviranomaisen ja toimivaltaisten viranomaisten on ilman aiheetonta viivytystä annettava toisilleen tiedot, jotka ovat tarpeen niiden tämän asetuksen mukaisten tehtävien hoitamiseksi.

43 artikla

**Toimivaltaisten viranomaisten ilmoitukset ja keskeyttämispyynnöt**

1. Jäsenvaltion toimivaltaisen viranomaisen, joka toteaa, että tämän asetuksen rikkomiseen liittyviä tekoja toteutetaan tai on toteutettu sen tai toisen jäsenvaltion alueella, on ilmoitettava asiasta arvopaperimarkkinaviranomaiselle. Jos toimivaltainen viranomainen katsoo tämän aiheelliseksi tutkintatarkoituksia varten, se voi ehdottaa arvopaperimarkkinaviranomaiselle, että tämä arvioisi tarvetta käyttää 30 artiklan mukaisia valtuuksia kyseisiin toimiin osallistuvan ESG-luokitusten tarjoajan suhteen.

2. Arvopaperimarkkinaviranomaisen on toteutettava aiheelliset toimenpiteet. Arvopaperimarkkinaviranomaisen on annettava ilmoituksen tehneelle toimivaltaiselle viranomaiselle tieto näiden toimenpiteiden lopputuloksesta ja mahdollisuuksien mukaan myös merkittävistä välivaiheista.

3. Ilmoituksen tehnyt jäsenvaltion toimivaltainen viranomainen, joka katsoo, että 13 artiklassa tarkoitettuun rekisteriin merkitty ESG-luokitusten tarjoaja, jonka ESG-luokituksia käytetään kyseisen jäsenvaltion alueella, on rikkonut tätä asetusta tavalla, joka vaikuttaa merkittävästi sijoittajansuojaan tai rahoitusjärjestelmän vakauteen kyseisessä jäsenvaltiossa, voi pyytää arvopaperimarkkinaviranomaista keskeyttämään kyseisen ESG-luokitusten tarjoajan ESG-luokitusten antamisen. Ilmoituksen tehneen toimivaltaisen viranomaisen on esitettävä arvopaperimarkkinaviranomaiselle kaikki pyyntönsä perustelut.

4. Jos arvopaperimarkkinaviranomainen katsoo, että 3 kohdassa tarkoitettu pyyntö ei ole perusteltu, sen on ilmoitettava asiasta kirjallisesti ilmoituksen tehneelle toimivaltaiselle viranomaiselle ja perusteltava lausuntonsa. Jos arvopaperimarkkinaviranomainen katsoo, että pyyntö on aiheellinen, sen on toteutettava asianmukaiset toimenpiteet asian ratkaisemiseksi.

44 artikla

**Salassapitovelvollisuus**

1. Salassapitovelvollisuutta sovelletaan arvopaperimarkkinaviranomaiseen, toimivaltaisiin viranomaisiin sekä kaikkiin, jotka työskentelevät tai ovat työskennelleet arvopaperimarkkinaviranomaisen, toimivaltaisten viranomaisten tai sellaisten henkilöiden palveluksessa, joille arvopaperimarkkinaviranomainen on siirtänyt tehtäviä, mukaan luettuina sellaiset tarkastajat ja asiantuntijat, joiden kanssa arvopaperimarkkinaviranomainen on tehnyt sopimuksen.

2. Kaikkia arvopaperimarkkinaviranomaisen, toimivaltaisten viranomaisten, Euroopan pankkiviranomaisen, Euroopan vakuutus- ja lisäeläkeviranomaisen ja Euroopan järjestelmäriskikomitean välillä tämän asetuksen nojalla vaihdettuja tietoja on pidettävä luottamuksellisina, paitsi jos:

a) arvopaperimarkkinaviranomainen tai toimivaltainen viranomainen tai muu asianomainen viranomainen tai elin ilmoittaa tietoja toimittaessaan, että kyseiset tiedot saa julkistaa;

b) tietojen julkistaminen on tarpeen oikeudenkäyntiä varten;

c) julkistettuja tietoja käytetään tiivistelmässä tai koosteessa, josta yksittäisiä finanssimarkkinoiden toimijoita ei voida tunnistaa.

IV OSASTO

DELEGOIDUT SÄÄDÖKSET JA TÄYTÄNTÖÖNPANOSÄÄDÖKSET

45 artikla

**Säädösvallan siirron käyttäminen ja peruuttaminen sekä delegoitujen säädösten vastustaminen**

1. Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.

2. Siirretään komissiolle[*[...] päivästä [...]kuuta [....]; julkaisutoimisto lisää voimaantulopäivän*] määräämättömäksi ajaksi 5, 21, 22 ja 40 artiklassa tarkoitettu valta antaa delegoituja säädöksiä.

3. Euroopan parlamentti tai neuvosto voi milloin tahansa peruuttaa 5, 21, 22 ja 40 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan *Euroopan unionin virallisessa* lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.

4. Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.

5. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

6. Edellä olevien 7, 33, 34 ja 40 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan [kahdella kuukaudella].

7. Jos Euroopan parlamentti tai neuvosto ei ole 6 kohdassa tarkoitetun määräajan päättyessä vastustanut delegoitua säädöstä, se julkaistaan *Euroopan unionin virallisessa lehdessä* ja tulee voimaan siinä mainittuna päivänä. Delegoitu säädös voidaan julkaista *Euroopan unionin virallisessa lehdessä*, ja se voi tulla voimaan ennen mainitun määräajan päättymistä, jos sekä Euroopan parlamentti että neuvosto ovat ilmoittaneet komissiolle, etteivät ne aio vastustaa säädöstä.

8. Jos joko Euroopan parlamentti tai neuvosto vastustaa delegoitua säädöstä 1 kohdassa tarkoitetun määräajan kuluessa, se ei tule voimaan. Säädöstä vastustava toimielin esittää Euroopan unionin toiminnasta tehdyn sopimuksen 296 artiklan mukaisesti syyt, miksi se vastustaa delegoitua säädöstä.

46 artikla

**Muutokset liitteisiin**

Ottaakseen huomioon finanssimarkkinoilla erityisesti kestävän kehityksen osalta ja myös kansainvälisellä tasolla tapahtuneen kehityksen komissio voi hyväksyä delegoiduilla säädöksillä 45 artiklan mukaisesti toimenpiteitä, joilla muutetaan liitteitä.

47 artikla

**Komiteamenettely**

1. Komissiota avustaa komission päätöksellä 2001/528/EY[[55]](#footnote-56) perustettu Euroopan arvopaperikomitea. Tämä komitea on Euroopan parlamentin ja neuvoston asetuksessa (EU) N:o 182/2011[[56]](#footnote-57) tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

V OSASTO

SIIRTYMÄ- JA LOPPUSÄÄNNÖKSET

48 artikla

**Siirtymäsäännökset**

1. ESG-luokitusten tarjoajien, jotka tarjosivat palvelujaan tämän asetuksen voimaantulopäivänä, on ilmoitettava arvopaperimarkkinaviranomaiselle kolmen kuukauden kuluessa, jos ne haluavat jatkaa palvelujensa tarjoamista, ja haettava toimilupaa 5 artiklan mukaisesti. Tällöin niiden on haettava toimilupaa kuuden kuukauden kuluessa tämän asetuksen soveltamispäivästä.

2. Poiketen siitä, mitä ensimmäisessä kohdassa säädetään, direktiivin 2013/34/EU 3 artiklan mukaisesti pieniksi ja keskisuuriksi yrityksiksi luokiteltujen ESG-luokitusten tarjoajien on haettava toimilupaa 24 kuukauden kuluessa tämän asetuksen soveltamispäivästä.

3. ESG-luokitusten tarjoajien, jotka on luokiteltu direktiivin 2013/34/EU 3 artiklan mukaisiksi pieniksi ja keskisuuriksi yrityksiksi ja jotka tulevat markkinoille [*lisätään soveltamispäivä*] jälkeen, on ilmoitettava asiasta arvopaperimarkkinaviranomaiselle ennen palvelujen tarjoamisen aloittamista ja haettava toimilupaa 12 kuukauden kuluessa kyseisestä ilmoituksesta.

49 artikla

**Arviointi**

1. Komissio arvioi tämän asetuksen soveltamista viimeistään [*viiden vuoden kuluttua tämän asetuksen voimaantulosta*].

2. Komissio esittää Euroopan parlamentille ja neuvostolle kertomuksen arvioinnin tärkeimmistä tuloksista. Arviointia tehdessään komissio ottaa huomioon markkinoiden kehityksen ja käytettävissään olevan asiaankuuluvan näytön.

3. Jos komissio katsoo sen aiheelliseksi, kertomukseen on liitettävä lainsäädäntöehdotus tämän asetuksen asiaankuuluvien säännösten muuttamiseksi.

50 artikla

**Voimaantulo ja soveltaminen**

Tämä asetus tulee voimaan kahdentenakymmenentenä päivänä siitä päivästä, jona se julkaistaan *Euroopan unionin virallisessa lehdessä*.

Sitä sovelletaan [*6 kuukauden kuluttua tämän asetuksen voimaantulosta*]*.*

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Strasbourgissa

Euroopan parlamentin puolesta Neuvoston puolesta

Puhemies Puheenjohtaja

SÄÄDÖSEHDOTUKSEEN LIITTYVÄ RAHOITUSSELVITYS

1. PERUSTIEDOT EHDOTUKSESTA/ALOITTEESTA

1.1. Ehdotuksen/aloitteen nimi

1.2. Toimintalohko(t)

1.3. Ehdotus/aloite liittyy

1.4. Tavoite (Tavoitteet)

1.4.1. Yleistavoite (Yleistavoitteet)

1.4.2. Erityistavoite (Erityistavoitteet)

1.4.3. Odotettavissa olevat tulokset ja vaikutukset

1.4.4. Tulosindikaattorit

1.5. Ehdotuksen/aloitteen perustelut

1.5.1. Tarpeet, joihin ehdotuksella/aloitteella vastataan lyhyellä tai pitkällä aikavälillä sekä aloitteen yksityiskohtainen toteutusaikataulu

1.5.2. EU:n osallistumisesta saatava lisäarvo (joka voi olla seurausta eri tekijöistä, kuten koordinoinnin paranemisesta, oikeusvarmuudesta tai toiminnan vaikuttavuuden tai täydentävyyden paranemisesta). EU:n osallistumisesta saatavalla lisäarvolla tarkoitetaan tässä kohdassa arvoa, jonka EU:n osallistuminen tuottaa sen arvon lisäksi, joka olisi saatu aikaan pelkillä jäsenvaltioiden toimilla.

1.5.3. Vastaavista toimista saadut kokemukset

1.5.4. Yhteensopivuus monivuotisen rahoituskehyksen kanssa ja mahdolliset synergiaedut suhteessa muihin kyseeseen tuleviin välineisiin

1.5.5. Arvio käytettävissä olevista rahoitusvaihtoehdoista, mukaan lukien mahdollisuudet määrärahojen uudelleenkohdentamiseen

1.6. Ehdotetun toimen/aloitteen kesto ja rahoitusvaikutukset

1.7. Suunniteltu talousarvion toteuttamistapa / Suunnitellut talousarvion toteuttamistavat

2. HALLINNOINTI

2.1. Seuranta- ja raportointisäännöt

2.2. Hallinnointi- ja valvontajärjestelmä(t)

2.2.1. Perustelut ehdotetu(i)lle hallinnointitavalle(/-tavoille), rahoituksen toteutusmekanismille(/-mekanismeille), maksujärjestelyille sekä valvontastrategialle

2.2.2. Tiedot todetuista riskeistä ja niiden vähentämiseksi käyttöön otetuista sisäisistä valvontajärjestelmistä

2.2.3. Valvonnan kustannustehokkuutta (valvontakustannusten suhde hallinnoitujen varojen arvoon) koskevat arviot ja perustelut sekä arviot maksujen suoritusajankohdan ja toimen päättämisajankohdan odotetuista virheriskitasoista

2.3. Toimenpiteet petosten ja sääntöjenvastaisuuksien ehkäisemiseksi

3. EHDOTUKSEN/ALOITTEEN ARVIOIDUT RAHOITUSVAIKUTUKSET

3.1. Kyseeseen tulevat monivuotisen rahoituskehyksen otsakkeet ja menopuolen budjettikohdat

3.2. Arvioidut vaikutukset määrärahoihin

3.2.1. Yhteenveto arvioiduista vaikutuksista toimintamäärärahoihin

3.2.2. Arvioidut toimintamäärärahoista rahoitetut tuotokset

3.2.3. Yhteenveto arvioiduista vaikutuksista hallintomäärärahoihin

3.2.3.1. Henkilöresurssien arvioitu tarve

3.2.4. Yhteensopivuus nykyisen monivuotisen rahoituskehyksen kanssa

3.2.5. Ulkopuolisten tahojen rahoitusosuudet

3.3. Arvioidut vaikutukset tuloihin

1. PERUSTIEDOT EHDOTUKSESTA/ALOITTEESTA

1.1. Ehdotuksen/aloitteen nimi

Ehdotus [Euroopan parlamentin ja neuvoston] asetukseksi ympäristöön, yhteiskuntaan ja hyvään hallintotapaan (ESG) liittyvän luokitustoiminnan läpinäkyvyydestä ja eheydestä.

1.2. Toimintalohko(t)

Toimintalohko: Rahoitusvakaus, rahoituspalvelut ja pääomamarkkinaunioni

1.3. Ehdotus liittyy

🗹**uuteen toimeen**

🞎**uuteen toimeen, joka perustuu pilottihankkeeseen tai valmistelutoimeen[[57]](#footnote-58)**

🞎**käynnissä olevan toimen jatkamiseen**

🞎**yhden tai useamman toimen sulauttamiseen tai uudelleen suuntaamiseen johonkin toiseen/uuteen toimeen**

1.4. Tavoite (Tavoitteet)

1.4.1. Yleistavoite (Yleistavoitteet)

Tämän aloitteen yleisenä tavoitteena on helpottaa sisämarkkinoiden tarjoamien mahdollisuuksien parempaa hyödyntämistä ja edistää siirtymistä täysin kestävään ja osallistavaan talous- ja rahoitusjärjestelmään Euroopan vihreän kehityksen ohjelman ja YK:n kestävän kehityksen tavoitteiden mukaisesti. Tämä voidaan saavuttaa parantamalla sijoittajien kykyä tehdä tietoon perustuvia päätöksiä sijoitusten kestävyydestä ja auttamalla yrityksiä ymmärtämään toimintansa kestävyyttä.

Koska ESG-luokituksia ja niiden perustana olevia tietoja käytetään sijoituspäätöksissä ja pääoman kohdentamisessa, aloitteen tavoitteena on – sääntelemällä ESG-luokitusten tarjoajia – parantaa ESG-luokitusten laatua ja avoimuutta, jotta sijoittajat ja luokitellut yritykset voivat tehdä paremmin tietoon perustuvia päätöksiä ESG-riskien hallinnasta sekä sijoitustensa ja toimiensa vaikutuksista. Samalla on ratkaisevan tärkeää edistää luottamusta ESG-luokitusten tarjoajien toimintaan varmistamalla, että markkinat toimivat asianmukaisesti ja ESG-luokitusten tarjoajat ehkäisevät ja hallitsevat eturistiriitoja.

1.4.2. Erityistavoite (Erityistavoitteet)

Aloitteeseen liittyy kaksi erityistavoitetta:

- selkeytetään ESG-luokitusten ominaisuuksia (eli mitä luokitukset tarkoittavat ja mihin tavoitteisiin niillä pyritään), niihin liittyviä menetelmiä ja niiden kehittämisessä käytettyjä tietolähteitä tai arvioita.

- selkeytetään ESG-luokitusten tarjoajien toimintaa ja varmistetaan eturistiriitojen riskien ehkäiseminen ja lieventäminen ESG-luokitusten tarjoajien tasolla.

1.4.3. Odotettavissa olevat tulokset ja vaikutukset

*Selvitys siitä, miten ehdotuksella/aloitteella on tarkoitus vaikuttaa edunsaajien/kohderyhmän tilanteeseen*

Ehdotuksen tarkoituksena on lisätä ESG-luokitusten tarjoajien toiminnan avoimuutta ja selkeyttä. Tämän pitäisi hyödyttää kyseisten luokitusten käyttäjiä mutta myös luokiteltuja yrityksiä ja muita asianomaisia sidosryhmiä. Se edistää EU:n vihreän kehityksen ohjelman ja kestävän rahoituksen strategian tavoitteita.

Ehdotuksella on merkittäviä suoria ja välillisiä taloudellisia vaikutuksia asianomaisiin osapuoliin. Ensinnäkin ESG-luokitusten tarjoajiin sovelletaan julkistamisvaatimuksia ja muita toiminnallisia vaatimuksia, mistä aiheutuu kustannuksia. Lisäksi ESG-luokituksen käyttäjät ja luokitellut yhteisöt hyötyvät ESG-luokitusominaisuuksia ja ESG-luokitusten tarjoajien toimintaa koskevasta avoimuudesta. Vaikutukset kohdistuvat myös viranomaisiin (arvopaperimarkkinaviranomainen), erityisesti ESG-luokitusten tarjoajien valvonnan käyttöönottoon, vaikka ne olisivatkin nykyisen rakenteensa puitteissa.

1.4.4. Tulosindikaattorit

*Selvitys siitä, millaisin indikaattorein ehdotuksen/aloitteen etenemistä ja tuloksia seurataan.*

Ehdotusta varten on määritetty seuraavat tulosindikaattorit:

Tavoite 1:

- saatavilla olevien ESG-luokitusten lukumäärä;;

- niiden ESG-luokitusten lukumäärä, joihin liittyy taloudellisia riskejä ja/tai vaikutustavoitteita;

- tiedot, jotka ESG-luokituksen tarjoajat ovat asettaneet yleisön saataville verkossa, erityisesti mahdollisten kirjasten/tiedotteiden laatiminen;

- se, missä määrin ESG-luokitukset/-pisteet, joilla mitataan samoja rakenteita, vaihtelevat eri luokituslaitosten välillä, ja erityisesti, supistuvatko erot ajan mittaan;

- onko ESG-luokitusten vastaavuus samankaltaisten tavoitteiden kanssa lisääntynyt.

Tavoite 2:

- ESG-luokitusten käytön lisääntyminen käyttäjien ja liikkeeseenlaskijoiden keskuudessa;

- ESG-investointien määrä ja markkinaosuus ESG-luokituksen perusteella;

- ESG-luokitukseen liittyvien skandaalien määrä.

1.5. Ehdotuksen/aloitteen perustelut

1.5.1. Tarpeet, joihin ehdotuksella/aloitteella vastataan lyhyellä tai pitkällä aikavälillä sekä aloitteen yksityiskohtainen toteutusaikataulu

Tämä ehdotus on olennainen osa heinäkuussa 2021 hyväksyttyä Euroopan komission uudistettua kestävän rahoituksen strategiaa. ESG-luokitukset mahdollistavat erityisesti EU:n kestävän rahoituksen markkinoiden moitteettoman toiminnan, sillä ne tarjoavat kriittisiä tietolähteitä sijoittajien ja rahoituslaitosten sijoitusstrategioita, riskinhallintaa ja julkistamisvelvoitteita varten. Niitä käyttävät myös yritykset, jotka pyrkivät ymmärtämään paremmin omaan tai kumppaneidensa toimintaan liittyviä kestävyysriskejä ja -mahdollisuuksia ja vertaavat näitä muihin vastaaviin yrityksiin.

Tällä ehdotuksella pyritään helpottamaan sisämarkkinoiden ja pääomamarkkinaunionin tarjoamien mahdollisuuksien hyödyntämistä ja edistämään siirtymistä täysin kestävään ja osallistavaan talous- ja rahoitusjärjestelmään Euroopan vihreän kehityksen ohjelman ja YK:n kestävän kehityksen tavoitteiden mukaisesti.

ESG-luokitusten nykyisillä markkinoilla on puutteita eivätkä ne toimi asianmukaisesti, koska käyttäjien ja luokiteltujen yhteisöjen ESG-luokituksia koskevia tarpeita ei täytetä ja luottamus luokituksiin heikkenee. Ongelmaan liittyy useita eri ulottuvuuksia, erityisesti i) ESG-luokitusten ominaisuuksien, menetelmien ja tietolähteiden avoimuuden puute ja ii) ESG-luokitusten tarjoajien toiminnan epäselvyys. Sen vuoksi ESG-luokitukset eivät palvele tarkoitustaan eivätkä anna käyttäjille, sijoittajille ja luokitelluille yhteisöille riittävästi mahdollisuuksia tehdä tietoon perustuvia päätöksiä ESG-riskeistä, -vaikutuksista ja -mahdollisuuksista.

1.5.2. EU:n osallistumisesta saatava lisäarvo (joka voi olla seurausta eri tekijöistä, kuten koordinoinnin paranemisesta, oikeusvarmuudesta tai toiminnan vaikuttavuuden tai täydentävyyden paranemisesta). EU:n osallistumisesta saatavalla lisäarvolla tarkoitetaan tässä kohdassa arvoa, jonka EU:n osallistuminen tuottaa sen arvon lisäksi, joka olisi saatu aikaan pelkillä jäsenvaltioiden toimilla.

ESG-luokitusten tarjoajiin ei tällä hetkellä sovelleta mitään EU:n sääntelykehystä. Jäsenvaltiot eivät sääntele ESG-luokitusten tarjoajien toimintaa eivätkä edellytyksiä, joiden mukaisesti ne tarjoavat tuotteita ja palveluita.

Jäsenvaltiot eivät voi riittävällä tavalla saavuttaa tämän aloitteen tavoitetta eli selkeyttää ESG-luokitusten ominaisuuksia ja ESG-luokitusten tarjoajien toimintaa. EU:n tason toimet ovat tarpeen EU:n pääomamarkkinoiden moitteettoman toiminnan varmistamiseksi sekä edistämään siirtymistä täysin kestävään ja osallistavaan talous- ja rahoitusjärjestelmään Euroopan vihreän kehityksen ohjelman ja YK:n kestävän kehityksen tavoitteiden mukaisesti.

Koska kestävään sijoittamiseen ja ESG-luokituksiin kiinnitetään yhä enemmän huomiota eri lainkäyttöalueilla ympäri maailmaa, on tärkeää, että EU tekee yhteistyötä kumppaneidensa kanssa johdonmukaisen ja kattavan yhdenmukaistetun lähestymistavan pohjalta.

Vaikka jäsenvaltiot voisivat yksin toteuttaa toimia ESG-luokitusten luotettavuuden ja vertailtavuuden parantamiseksi, tällaiset toimenpiteet ovat todennäköisesti hyvin erilaisia eri jäsenvaltioissa, mikä voisi aiheuttaa eroja avoimuuden tasoissa, esteitä markkinatoimijoiden kannalta ja haasteita yli rajojen toimiville tahoille (kuten tapahtuu erityisesti näillä markkinoilla, joilla on käyttäjiä useissa jäsenvaltioissa), sekä rajoittaa luokitusten vertailtavuutta. Tämä aiheuttaisi ongelmia ja sekaannusta sekä luokitelluille yrityksille että luokitusten käyttäjille ja voisi viime kädessä johtaa sijoittajien epätasaiseen suojaan eri jäsenvaltioissa.

1.5.3. Vastaavista toimista saadut kokemukset

Kun otetaan huomioon luottoluokituslaitosten valvonnasta saadut kokemukset ja se, että ESG-luokitukset eivät tällä hetkellä ole yhtä tärkeitä järjestelmän kannalta kuin luottoluokitukset, ne edellyttävät alhaisempaa valvontaintensiteettiä kuin mitä arvopaperimarkkinaviranomainen tällä hetkellä käyttää luottoluokituslaitoksiin. Sen vuoksi kokoaikavastaavien määrä on luottoluokituslaitoksille aiheutuviin valvontakustannuksiin verrattuna vähentynyt yli 50 prosenttia kun oletetaan, että ESG-luokituksen tarjoajat tarvitsevat alhaisempaa valvontaintensiteettiä kuin arvopaperimarkkinaviranomainen tällä hetkellä käyttää luottoluokituslaitoksiin.

ESG-luokitusten merkitys taloudellisessa ekosysteemissä ja niiden käyttö sääntelytarkoituksiin kasvaa kuitenkin lähitulevaisuudessa, joten myös valvontatehtävien voimakkuus kasvaa.

Arvopaperimarkkinaviranomainen on tällä hetkellä rekisteröinyt tai sertifioinut 29 luottoluokituslaitosta, mutta ESG-luokitusten tarjoajia toimii EU:ssa 59.

Luottoluokituslaitosten rekisteröinnistä saatujen kokemusten perusteella arvioidaan tällä hetkellä, että yhden yhteisön rekisteröinti vaatii 0,5 kokoaikavastaavaa työntekijää kuuden kuukauden ajan yhteisön koosta riippumatta. Kokemus on myös osoittanut, että on epätodennäköistä, että yhteisön rekisteröinti saataisiin päätökseen nopeammin kuin kuudessa kuukaudessa.

Uusien markkinoiden sääntelystä ja uusista palveluntarjoajista (kuten luottoluokituslaitoksista tai vertailuarvojen hallinnoijista) saadut kokemukset osoittavat, että ensimmäisinä vuosina tärkein työ on luvan myöntäminen olemassa oleville yhteisöille ja niiden rekisteröiminen. Rekisteröinnin ja toimilupien myöntämisen lisäksi tarvitaan kuitenkin henkilöstöä edellisinä vuosina luvan saaneiden ja rekisteröityjen laitosten valvontaan.

Vertailun vuoksi voidaan todeta, että arvopaperimarkkinaviranomaisella on 37 väliaikaista toimihenkilöä ja 14 sopimussuhteista toimihenkilöä (yhteensä 51), jotka on osoitettu luottoluokituslaitosten osatoimialaan vuodeksi 2023. Tähän sisältyvät ydinhenkilöstö ja keskitetyt palvelut. Arvopaperimarkkinaviranomaisen tehtäväksi annettiin luottoluokituslaitosten suora valvonta vuonna 2011. Viimeisten 12 vuoden aikana saadut kokemukset osoittavat, että yhteisöjen suora valvonta edellyttää kokenutta työvoimaa, ja luottoluokituslaitosten valvonnan osalta väliaikaisten toimihenkilöiden määrä on paljon suurempi kuin sopimussuhteisten toimihenkilöiden määrä.

1.5.4. Yhteensopivuus monivuotisen rahoituskehyksen kanssa ja mahdolliset synergiaedut suhteessa muihin kyseeseen tuleviin välineisiin

Komissio on yhtä lailla sitoutunut toteuttamaan EU:n talouden vihreän siirtymän, kuten joulukuussa 2019 annetussa Euroopan vihreän kehityksen ohjelmaa koskevassa tiedonannossa ja kestävään talouteen siirtymisen rahoitusstrategiassa esitetään.

ESG-luokitusta koskeva ehdotus edistää tätä toimintaohjelmaa, sillä se parantaa merkittävien finanssimarkkinoiden toimijoiden toiminnan avoimuutta, mikä auttaa myös kanavoimaan yksityisiä investointeja kestäviin hankkeisiin ja toimintoihin.

Tämä lainsäädäntöehdotus on täysin monivuotisen rahoituskehyksen mukainen.

1.5.5. Arvio käytettävissä olevista rahoitusvaihtoehdoista, mukaan lukien mahdollisuudet määrärahojen uudelleenkohdentamiseen

Arvopaperimarkkinaviranomaisen tehtäväksi annettaisiin toimilupien myöntäminen ja alan jatkuva valvonta, mikä edellyttäisi lisäresursseja. Kustannusten vuotuisen kokonaiskasvun arvioidaan olevan noin 3,7–3,8 miljoonaa euroa. Näitä kustannuksia ei kateta EU:n talousarviosta, koska ehdotus antaa arvopaperimarkkinaviranomaiselle mahdollisuuden periä ESG-luokitusten tarjoajilta toimilupa- ja valvontamaksuja[[58]](#footnote-59) kaikkien valvontakustannusten kattamiseksi. Samanlaista käytäntöä sovelletaan muilla aloilla, joilla arvopaperimarkkinaviranomainen vastaa tiettyjen yhteisöjen (esimerkiksi luottoluokituslaitosten) valvonnasta.

1.6. Ehdotetun toimen/aloitteen kesto ja rahoitusvaikutukset

🞎**kesto on rajattu**

* 🞎 toiminta alkaa [PP/KK]VVVV ja päättyy [PP/KK]VVVV.
* 🞎 rahoitusvaikutukset koskevat vuosia VVVV–VVVV.

🗹**kestoa ei ole rajattu**

* Käynnistysvaihe alkaa vuonna 2022 ja päättyy vuonna 2024,
* minkä jälkeen toteutus täydessä laajuudessa.

1.7. Suunniteltu talousarvion toteuttamistapa / Suunnitellut talousarvion toteuttamistavat[[59]](#footnote-60)

🞎**Suora hallinnointi**, jonka komissio toteuttaa käyttämällä

* 🞎 toimeenpanovirastoja

🞎**Hallinnointi yhteistyössä** jäsenvaltioiden kanssa

🗹**Välillinen hallinnointi**, jossa täytäntöönpanotehtäviä on siirretty

🞎 kansainvälisille järjestöille ja niiden erityisjärjestöille (tarkennettava)

🞎 Euroopan investointipankille tai Euroopan investointirahastolle

🗹 varainhoitoasetuksen 70 ja 71 artiklassa tarkoitetuille elimille;

🞎 julkisoikeudellisille yhteisöille

🞎 sellaisille julkisen palvelun tehtäviä hoitaville yksityisoikeudellisille elimille, jotka antavat riittävät rahoitustakuut

🞎 sellaisille jäsenvaltion yksityisoikeuden mukaisille elimille, joille on annettu tehtäväksi julkisen ja yksityisen sektorin kumppanuuden täytäntöönpano ja jotka antavat riittävät rahoitustakuut;

🞎 henkilöille, joille on annettu tehtäväksi toteuttaa SEU-sopimuksen V osaston mukaisia yhteisen ulko- ja turvallisuuspolitiikan erityistoimia ja jotka nimetään asiaa koskevassa perussäädöksessä.

Huomautukset

Ei sovelleta

2. HALLINNOINTI

2.1. Seuranta- ja raportointisäännöt

*Ilmoitetaan sovellettavat aikavälit ja edellytykset.*

Olemassa olevien järjestelyjen mukaisesti Euroopan valvontaviranomaiset laativat säännölliset raportit toiminnastaan (mukaan luettuna sisäinen raportointi ylemmälle johdolle, raportointi hallintoelimille ja vuosikertomuksen laatiminen), ja tilintarkastustuomioistuin ja komission sisäisen tarkastuksen pääosasto tarkastavat valvontaviranomaisten resurssien käytön. Ehdotukseen sisältyvien toimien seuranta ja niistä raportointi täyttävät jo voimassa olevat vaatimukset, samoin kuin tästä ehdotuksesta mahdollisesti johtuvat uudet vaatimukset.

2.2. Hallinnointi- ja valvontajärjestelmä(t)

2.2.1. Perustelut ehdotetu(i)lle hallinnointitavalle(/-tavoille), rahoituksen toteutusmekanismille(/-mekanismeille), maksujärjestelyille sekä valvontastrategialle

Hallinnointi tapahtuu välillisesti Euroopan valvontaviranomaisten kautta. Rahoitusmekanismi pantaisiin täytäntöön lupa- ja valvontamaksujen avulla, joita arvopaperimarkkinaviranomainen voi periä ESG-luokitusten tarjoajilta.

2.2.2. Tiedot todetuista riskeistä ja niiden vähentämiseksi käyttöön otetuista sisäisistä valvontajärjestelmistä

Tähän ehdotukseen liittyvien määrärahojen säännönmukaiseen, taloudelliseen, tehokkaaseen ja tulokselliseen käyttöön ei ennakoida sisältyvän merkittäviä uusia riskejä, joita nykyinen sisäisen valvonnan kehys ei kattaisi. Uusi haaste saattaa kuitenkin aiheutua siitä, että maksut peritään oikea-aikaisesti ESG-luokituksen tarjoajilta.

2.2.3. Valvonnan kustannustehokkuutta (valvontakustannusten suhde hallinnoitujen varojen arvoon) koskevat arviot ja perustelut sekä arviot maksujen suoritusajankohdan ja toimen päättämisajankohdan odotetuista virheriskitasoista

Euroopan valvontaviranomaisista annetuissa asetuksissa säädetyt hallinnointi- ja valvontajärjestelmät ovat jo käytössä. Euroopan valvontaviranomaiset tekevät tiivistä yhteistyötä komission sisäisen tarkastuksen pääosaston kanssa sen varmistamiseksi, että kaikilla sisäisen valvontakehyksen aloilla täytetään asianmukaiset vaatimukset. Näitä järjestelyjä sovelletaan myös Euroopan valvontaviranomaisten tämän ehdotuksen mukaisiin tehtäviin. Lisäksi Euroopan parlamentti myöntää jokaisena varainhoitovuonna neuvoston suosituksesta kullekin Euroopan valvontaviranomaiselle vastuuvapauden tämän talousarvion toteuttamisesta.

2.3. Toimenpiteet petosten ja sääntöjenvastaisuuksien ehkäisemiseksi

*Ilmoitetaan käytössä olevat ja suunnitellut ehkäisy- ja suojatoimenpiteet, esimerkiksi petostentorjuntastrategian pohjalta*

Petosten, lahjonnan ja muun laittoman toiminnan torjumiseksi Euroopan valvontaviranomaisiin sovelletaan rajoituksetta Euroopan petostentorjuntaviraston (OLAF) tutkimuksista 11 päivänä syyskuuta 2013 annetun Euroopan parlamentin ja neuvoston asetuksen (EU, Euratom) N:o 883/2013 säännöksiä. Euroopan valvontaviranomaisilla on niiden tarkoituksiin suunniteltu petostentorjuntastrategia ja sen perusteella laadittu toimintasuunnitelma. Euroopan valvontaviranomaisten petostentorjuntaa koskevissa tehostetuissa toimissa noudatetaan varainhoitoasetuksen sääntöjä ja ohjeita (petostentorjuntatoimet osana moitteetonta varainhoitoa), OLAFin petostenehkäisypolitiikkaa, komission petostentorjuntastrategiassa (KOM(2011) 376) vahvistettuja sääntöjä sekä EU:n virastoja koskevassa yhteisessä lähestymistavassa (heinäkuu 2012) ja siihen liittyvässä etenemissuunnitelmassa vahvistettuja sääntöjä. Lisäksi Euroopan valvontaviranomaisten perustamisasetuksissa sekä Euroopan valvontaviranomaisten varainhoitoasetuksissa vahvistetaan säännökset, jotka koskevat Euroopan valvontaviranomaisten talousarvioita ja sovellettavia varainhoitosääntöjä, myös sääntöjä petosten ja sääntöjenvastaisuuksien torjumiseksi.

3. EHDOTUKSEN/ALOITTEEN ARVIOIDUT RAHOITUSVAIKUTUKSET

3.1. Kyseeseen tulevat monivuotisen rahoituskehyksen otsakkeet ja menopuolen budjettikohdat

* Talousarviossa jo olevat budjettikohdat

Monivuotisen rahoituskehyksen otsakkeiden ja budjettikohtien mukaisessa järjestyksessä.

|  |  |  |  |
| --- | --- | --- | --- |
| Monivuotisen rahoituskehyksen otsake | Budjettikohta | Menolaji | Rahoitusosuudet  |
| Numero  | JM/EI-JM[[60]](#footnote-61) | EFTA-mailta[[61]](#footnote-62) | ehdokasmailta[[62]](#footnote-63) | kolmansilta mailta | Varainhoito-asetuksen 21 artiklan 2 kohdan b alakohdassa tarkoitetut rahoitusosuudet  |
|  | Ei sovelleta | JM | EI | EI | EI | EI |

* Uudet perustettaviksi esitetyt budjettikohdat

Monivuotisen rahoituskehyksen otsakkeiden ja budjettikohtien mukaisessa järjestyksessä.

|  |  |  |  |
| --- | --- | --- | --- |
| Monivuotisen rahoituskehyksen otsake | Budjettikohta | Menolaji | Rahoitusosuudet  |
| Numero  | JM/EI-JM | EFTA-mailta | ehdokasmailta | kolmansilta mailta | Varainhoito-asetuksen 21 artiklan 2 kohdan b alakohdassa tarkoitetut rahoitusosuudet  |
|  | Ei sovelleta |  |  |  |  |  |

3.2. Arvioidut vaikutukset menoihin

3.2.1. Yhteenveto arvioiduista vaikutuksista menoihin

milj. euroa (kolmen desimaalin tarkkuudella)

|  |  |  |
| --- | --- | --- |
| **Monivuotisen rahoituskehyksen otsake**  | Numero | [Otsake……………...………………………………………………………] |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| [Elin]: <…….> |  |  | 2023 | 2024 | 2025 | 2026 | 2027 | **YHTEENSÄ** |
| Osasto 1: | Sitoumukset | (1) |  |  |  |  |  |  |
| Maksut | (2) |  |  |  |  |  |  |
| Osasto 2: | Sitoumukset | (1a) |  |  |  |  |  |  |
| Maksut | (2a) |  |  |  |  |  |  |
| Osasto 3: | Sitoumukset | (3a) |  |  |  |  |  |  |
| Maksut | (3b) |  |  |  |  |  |  |
| **[Elimen] määrärahat YHTEENSÄ** | Sitoumukset | =1+1a +3a |  |  |  |  |  |  |
| Maksut | =2+2a+3b |  |  |  |  |  |  |

|  |  |  |
| --- | --- | --- |
| **Monivuotisen rahoituskehyksen otsake**  | **7** | ”Hallintomenot” |

milj. euroa (kolmen desimaalin tarkkuudella)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  | 2023 | 2024 | 2025 | 2026 | 2027 | **YHTEENSÄ** |
| Pääosasto: <…….> |
| • Henkilöresurssit  |  |  |  |  |  |  |
| • Muut hallintomenot  |  |  |  |  |  |  |
| **Pääosasto** <…….>YHTEENSÄ | Määrärahat  |  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| Monivuotisen rahoituskehyksen **OTSAKKEESEEN 7** **kuuluvat määrärahat YHTEENSÄ**  | (Sitoumukset yhteensä = maksut yhteensä) |  |  |  |  |  |  |

milj. euroa (kolmen desimaalin tarkkuudella)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  | 2023 | 2024 | 2025 | 2026 | 2027 | **YHTEENSÄ** |
| Monivuotisen rahoituskehyksen **OTSAKKEISIIN 1–7 kuuluvat määrärahat YHTEENSÄ**  | Sitoumukset |  |  |  |  |  |  |
| Maksut |  |  |  |  |  |  |

3.2.2. Arvioidut vaikutukset arvopaperimarkkinaviranomaisen määrärahoihin

* 🞎 Ehdotus/aloite ei edellytä toimintamäärärahoja.
* 🗹 Ehdotus/aloite edellyttää toimintamäärärahoja seuraavasti:

maksusitoumusmäärärahat, milj. euroa (kolmen desimaalin tarkkuudella)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Tavoitteet ja tuotokset** ⇩ |  |  | 2023 | 2024 | 2025 | 2026 | 2027 | **YHTEENSÄ** |
| **TUOTOKSET** |
| Tyyppi[[63]](#footnote-64) | Keskimäär. kustannukset | Lkm | Kustannus | Lkm | Kustannus | Lkm | Kustannus | Lkm | Kustannus | Lkm | Kustannus | Lukumäärä yhteensä | Kustannukset yhteensä |
| ERITYISTAVOITE 1: Valvontaraportointijärjestelmään liittyvät yhteisöt |  |  |  |  |  |  |  |  |  |  |  |  |
| – Tuotos | Liittyneet yhteisöt |  |  |  |  |  | 40 | 0,035 | 10 | 0,005 | 9 | 0,005 | 59 | 0,045 |
| Välisumma, erityistavoite 1 |  |  |  |  | 40 | 0,035 | 10 | 0,005 | 9 | 0,005 | 59 | 0,045 |
| ERITYISTAVOITE 2  |  |  |  |  |  |  |  |  |  |  |  |  |
| – Tuotos |  |  |  |  |  |  |  |  |  |  |  |  |  |  |
| – Tuotos |  |  |  |  |  |  |  |  |  |  |  |  |  |  |
| Välisumma, erityistavoite 2 |  |  |  |  |  |  |  |  |  |  |  |  |
| **KUSTANNUKSET YHTEENSÄ** |  |  |  |  | 40 | 0,035 | 10 | 0,005 | 9 | 0,005 | 59 | 0,045 |

3.2.3. Arvioidut vaikutukset arvopaperimarkkinaviranomaisen henkilöresursseihin

3.2.3.1. Tiivistelmä

* 🞎 Ehdotus/aloite ei edellytä hallintomäärärahoja.
* 🗹 Ehdotus/aloite edellyttää hallintomäärärahoja seuraavasti:

milj. euroa (kolmen desimaalin tarkkuudella)

|  |  |  |  |  |  |  |
| --- | --- | --- | --- | --- | --- | --- |
|  | 2023 | 2024 | 2025 | 2026 | 2027 | **YHTEENSÄ** |

|  |  |  |  |  |  |  |
| --- | --- | --- | --- | --- | --- | --- |
| Väliaikaiset toimihenkilöt (AD-palkkaluokka) |  |  | 0,587 |  1,198 | 1,222 | **3,006** |
| Väliaikaiset toimihenkilöt (AST-palkkaluokka) |  |  | 0,098 | 0,200 | 0,203 | **0,501** |
| Sopimussuhteiset toimihenkilöt |  |  | 0,918 | 1,873 | 1,720 | **4,512** |
| Kansalliset asiantuntijat |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| **YHTEENSÄ[[64]](#footnote-65)** |  |  | **1,603** | **3,271** | **3,145** | **8,020** |

Henkilöstötarpeet (kokoaikaiseksi muutettuna):

|  |  |  |  |  |  |  |
| --- | --- | --- | --- | --- | --- | --- |
|  | 2023 | 2024 | 2025 | 2026 | 2027 | **YHTEENSÄ** |

|  |  |  |  |  |  |  |
| --- | --- | --- | --- | --- | --- | --- |
| Väliaikaiset toimihenkilöt (AD-palkkaluokka) |  |  | 6 | 6 | 6 | **18** |
| Väliaikaiset toimihenkilöt (AST-palkkaluokka) |  |  | 1 | 1 | 1 | **3** |
| Sopimussuhteiset toimihenkilöt |  |  | 12 | 12 | 10 | **34** |
| Kansalliset asiantuntijat |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| **YHTEENSÄ** |  |  | **19** | **19** | **17** |  |

3.2.3.2. Henkilöresurssien arvioitu tarve vastuupääosastossa

* 🗹 Ehdotus/aloite ei edellytä henkilöresursseja.
* 🞎 Ehdotus/aloite edellyttää henkilöresursseja seuraavasti:

*arvio kokonaislukuina (tai enintään yhden desimaalin tarkkuudella)*

|  |  |  |  |  |  |
| --- | --- | --- | --- | --- | --- |
|  | Vuosi **N** | Vuosi **N+1** | Vuosi **N+2** | Vuosi **N+3** | ja näitä seuraavat vuodet (ilmoitetaan kaikki vuodet, joille ehdotuksen/aloitteen vaikutukset ulottuvat, ks. kohta 1.6) |
| * **Henkilöstötaulukkoon sisältyvät virat/toimet (virkamiehet ja väliaikaiset toimihenkilöt)**
 |  |  |  |  |  |  |  |
| 20 01 02 01 ja 20 01 02 02 (päätoimipaikka ja komission edustustot EU:ssa) |  |  |  |  |  |  |  |
| 20 01 02 03 (EU:n ulkopuoliset edustustot) |  |  |  |  |  |  |  |
| 01 01 01 01 (epäsuora tutkimustoiminta) |  |  |  |  |  |  |  |
| 10 01 05 01 (suora tutkimustoiminta) |  |  |  |  |  |  |  |
|  |  |  |  |  |  |  |  |
| **•** **Ulkopuolinen henkilöstö (kokoaikaiseksi muutettuna)[[65]](#footnote-66)** |  |  |  |  |  |  |  |
| 20 02 01 (kokonaismäärärahoista katettavat sopimussuhteiset toimihenkilöt, kansalliset asiantuntijat ja vuokrahenkilöstö) |  |  |  |  |  |  |  |
| 20 02 03 (sopimussuhteiset ja paikalliset toimihenkilöt, kansalliset asiantuntijat, vuokrahenkilöstö ja nuoremmat asiantuntijat EU:n ulkopuolisissa edustustoissa) |  |  |  |  |  |  |  |
| Budjettikohdat (täsmennettävä) **[[66]](#footnote-67)** | – päätoimipaikassa[[67]](#footnote-68)  |  |  |  |  |  |  |  |
| – EU:n ulkopuolisissa edustustoissa  |  |  |  |  |  |  |  |
| **01 01 01 02** (epäsuora tutkimustoiminta: sopimussuhteiset toimihenkilöt, kansalliset asiantuntijat ja vuokrahenkilöstö) |  |  |  |  |  |  |  |
| 10 01 05 02 (suora tutkimustoiminta: sopimussuhteiset toimihenkilöt, kansalliset asiantuntijat ja vuokrahenkilöstö) |  |  |  |  |  |  |  |
| Muu budjettikohta (mikä?) |  |  |  |  |  |  |  |
| **YHTEENSÄ** |  |  |  |  |  |  |  |

Henkilöresurssien tarve katetaan toimen hallinnointiin jo osoitetulla pääosaston henkilöstöllä ja/tai pääosastossa toteutettujen henkilöstön uudelleenjärjestelyjen tuloksena saadulla henkilöstöllä sekä tarvittaessa sellaisilla lisäresursseilla, jotka toimea hallinnoiva pääosasto voi saada käyttöönsä vuotuisessa määrärahojen jakomenettelyssä talousarvion puitteissa.

Kuvaus henkilöstön tehtävistä:

|  |  |
| --- | --- |
| Virkamiehet ja väliaikaiset toimihenkilöt |  |
| Ulkopuolinen henkilöstö |  |

Kokoaikaiseksi muunnetun henkilöstön kustannusten laskentamenetelmä olisi kuvattava liitteessä V olevassa 3 kohdassa.

3.2.4. Yhteensopivuus nykyisen monivuotisen rahoituskehyksen kanssa

* 🗹 Ehdotus/aloite on nykyisen monivuotisen rahoituskehyksen mukainen.
* 🞎 Ehdotus/aloite edellyttää rahoituskehyksen asianomaisen otsakkeen rahoitussuunnitelman muuttamista.

Selvitys rahoitussuunnitelmaan tarvittavista muutoksista, mainittava myös kyseeseen tulevat budjettikohdat ja määrät.

Ei sovelleta

* 🞎 Ehdotus/aloite edellyttää joustovälineen varojen käyttöön ottamista tai monivuotisen rahoituskehyksen tarkistamista[[68]](#footnote-69).

Selvitys tarvittavista toimenpiteistä, mainittava myös kyseeseen tulevat rahoituskehyksen otsakkeet, budjettikohdat ja määrät

Ei sovelleta

3.2.5. Ulkopuolisten tahojen rahoitusosuudet

* 🞎 Ehdotuksen/aloitteen rahoittamiseen ei osallistu ulkopuolisia tahoja
* 🗹 Ehdotuksen/aloitteen rahoittamiseen osallistuu ulkopuolisia tahoja seuraavasti (arvio):

milj. euroa (kolmen desimaalin tarkkuudella)

|  |  |  |  |  |  |  |
| --- | --- | --- | --- | --- | --- | --- |
|  | 2023 | 2024 | 2025 | 2026 | 2027 | **Yhteensä** |
| Arvio valvontamaksuilla katetuista kustannuksista  |  |  | 1,911  | 3,833  | 3,685  | 9,430 |
| **Yhteisrahoituksella katettavat määrärahat YHTEENSÄ (mukaan lukien työnantajan eläkemaksut)** |  |  | 1,911  | 3,833  | 3,685  | 9,430  |

3.3. Arvioidut vaikutukset tuloihin

* 🗹 Ehdotuksella/aloitteella ei ole vaikutuksia tuloihin.
* 🞎 Ehdotuksella/aloitteella on vaikutuksia tuloihin seuraavasti:
	+ - 🞎 vaikutukset omiin varoihin
		- 🞎 vaikutukset muihin tuloihin
		- 🞎 tulot on kohdennettu menopuolen budjettikohtiin

milj. euroa (kolmen desimaalin tarkkuudella)

|  |  |  |
| --- | --- | --- |
| Tulopuolen budjettikohta: | Käytettävissä olevat määrärahat kuluvana varainhoitovuonna | Ehdotuksen/aloitteen vaikutus[[69]](#footnote-70) |
| Vuosi **N** | Vuosi **N+1** | Vuosi **N+2** | Vuosi **N+3** | Ilmoitetaan kaikki vuodet, joille ehdotuksen/aloitteen vaikutukset ulottuvat (ks. kohta 1.6) |
| Momentti …. |  |  |  |  |  |  |  |  |

Vastaava(t) menopuolen budjettikohta (budjettikohdat) käyttötarkoitukseensa sidottujen sekalaisten tulojen tapauksessa:

Selvitys tuloihin kohdistuvan vaikutuksen laskentamenetelmästä

**Rahoitusselvityksen liite**

Yleiset oletukset

* Lainsäädäntö tulee voimaan vuoden 2024 jälkipuoliskolla.
* Suora valvonta ja maksut alkavat kuusi kuukautta myöhemmin vuonna 2025.
* Lisähenkilöstömenot (osasto 1) on laskettu käyttämällä tammikuusta 2023 alkaen sovellettuja keskimääräisiä henkilöstökustannuksia, jotka ovat 171 000 euroa väliaikaista toimihenkilöä kohti ja 91 000 euroa sopimussuhteista toimihenkilöä kohti (eli keskimääräiset tavanomaiset kokonaiskustannukset väliaikaista toimihenkilöä ja sopimussuhteista toimihenkilöä kohti miinus 29 000 euron vakiokustannukset, jotka liittyvät uusien kokoaikavastaavien toimitila- ja tietotekniikkakustannuksiin).

Näihin vakiokustannuksiin sovellettiin nykyistä korjauskerrointa (118,7), jota sovelletaan Pariisissa. Kustannuksiin tehdään 2 prosentin indeksikorjaus vuoden 2023 jälkeen alkaen (kuten unionin talousarviota suunniteltaessa on tavanomainen käytäntö, koska inflaatio saattaa olla joinakin vuosina pienempi ja joinakin suurempi).

* Ylimääräiset infrastruktuuri- ja toimintakustannukset (osasto 2) on laskettu soveltamalla 29 000 euron vakiokustannuksia, jotka liittyvät rakennuksiin ja tietotekniikkakustannuksiin kokoaikavastaavaa kohti, sekä 2 prosentin indeksikorjausta vuoden 2023 jälkeen. Näihin on lisätty 2 500 euron vakiokustannus kokoaikavastaavaa kohti sellaisten muiden hallinnollisten kustannusten osalta, joita ei kateta vakiokustannusten määrärahoista. (Myös näihin tehdään 2 prosentin indeksikorjaus vuoden 2023 jälkeen).

Ennustettu vaikutus, joka kohdistuu unionin talousarvioon, on arvioitu seuraavasti:

Osasto I – Henkilöstömenot

* Laskelmat perustuvat seuraaviin tietoihin: EU:ssa toimii 59 yhteisöä, joista 30 on sijoittautunut EU:hun ja 29 EU:n ulkopuolelle. EU:n ulkopuolelle sijoittautuneet yhteisöt voivat tarjota palveluita EU:ssa kolmella tavalla: a) vastaavuus b) hyväksyntä c) tunnustaminen. Valvontatehtävien intensiteetti vaihtelee palveluntarjoajien sijainnin mukaan (EU:ssa vai EU:n ulkopuolella).

EU:hun sijoittautuneet yhteisöt: 30 EU:hun sijoittautunutta ESG-palveluntarjoajaa (3 suurta + 6 keskisuurta + 9 pientä + 12 mikroyritystä): i) vuonna (n) kuusi kuukautta 30 EU:hun sijoittautuneiden yhteisöjen lupiin (sopimussuhteiset toimihenkilöt) + 6 kuukautta jo luvan saaneiden yhteisöjen valvontaan (väliaikaiset toimihenkilöt). ii) Vuonna (n)+1 30 yhteisön valvonta. iii) Vuonna (n)+2 30 yhteisön valvonta.

* EU:n palveluntarjoajien oletukset: Komissio arvioi arvopaperimarkkinaviranomaisen tietojen perusteella, että suuren ESG-luokituksen tarjoajan valvontaan tarvittaisiin 1,7 kokoaikavastaavaa työntekijää ja pienen ESG-luokitusten tarjoajan valvontaan 0,2 kokoaikavastaavaa työntekijää. Tämä perustuu olettamukseen, että ESG-luokitukset eivät ole järjestelmän kannalta yhtä tärkeitä kuin luottoluokitukset ja edellyttävät näin ollen alhaisempaa valvontaintensiteettiä kuin arvopaperimarkkinaviranomainen tällä hetkellä soveltaa luottoluokituslaitoksiin. Komissio on näin ollen soveltanut 50 prosentin vähennystä luottoluokituslaitosten edellyttämään kokoaikavastaavien määrään .
* EU:n ulkopuolisten ESG-luokitusten tarjoajiin liittyvät oletukset:

On katsottu, että EU:n ulkopuolisten ESG-luokitusten tarjoajien osalta tarvitaan 0,1 kokoaikavastaavaa (puolet EU:hun sijoittautuneelle mikrotason ESG-luokitusten tarjoajalle osoitetusta ajasta), ja kun otetaan huomioon 29 EU:n ulkopuolelle sijoittautunutta ESG-luokitusten tarjoajaa, on käytetty kiinteää 3 000 euron maksua jokaista EU:n ulkopuolista ESG-palveluntarjoajaa kohti (puolet sertifioiduilta luottoluokituslaitoksilta perittävistä maksuista (6 000 euroa)).

* On huomattava, että ESG-luokitustoimeksiannon piiriin kuuluvan henkilöstön määrä (useampia sopimussuhteisia toimihenkilöitä ja väliaikaisia toimihenkilöitä) poikkeaa luottoluokituslaitoksiin sovellettavasta lähestymistavasta. Molemmissa tapauksissa arvopaperimarkkinaviranomaisella on suoran valvonnan toimeksianto, mutta luottoluokituslaitosten tapauksessa sillä on kuitenkin huomattavasti enemmän väliaikaisia toimihenkilöitä kuin sopimussuhteisia toimihenkilöitä (37 väliaikaista toimihenkilöä ja 14 sopimussuhteista toimihenkilöä), jotta voidaan varmistaa, että käytettävissä on jatkuvasti pätevää ja kokenutta henkilöstöä.
* On todennäköistä, että toimilupien myöntämiseen liittyvä kertaluonteinen työ on suurimmillaan ensimmäisenä vuonna (vuosi 2025). Sen vuoksi on tärkeää, että arvopaperimarkkinaviranomaiselle annetaan alusta alkaen 19 kokoaikavastaavaa työntekijää tämän huipputason hallitsemiseksi. On todennäköistä, että rekisteröintiin ja hyväksymiseen liittyvä alkuvaiheen raskas työmäärä kevenee vuonna 2027, ja väliaikaisten sopimussuhteisten toimihenkilöiden määrää voitaisiin vähentää niin, että kokoaikaisten työntekijöiden kokonaismäärä voidaan vähentää 17:ään. ESMA vastaa kuitenkin vuonna 2027 kaikkien vuosina 2025 ja 2026 rekisteröityjen ja toimiluvan saaneiden yhteisöjen valvonnasta, minkä vuoksi ehdotettu vähennys ei voi olla liian merkittävä.
* Verrattuna luottoluokituslaitosten suorassa valvonnassa toimivien kokoaikavastaavien työntekijöiden määrään ESG-luokitusten tarjoajien suoraa valvontaa harjoittavien kokoaikaisten työntekijöiden määrää on vähennetty yli 50 prosenttia (luottolaitosten osalta yhteensä 51 kokoaikaista työntekijää ja ESG-luokitusten tarjoajien osalta 19 kokoaikaista työntekijää vuonna 2025/2026 ja 17 kokoaikaista työntekijää vuonna 2027). Tätä pidetään vähimmäishenkilöstönä, joka voi taata 59 yhteisön markkinoiden asianmukaisen suoran valvonnan.

Osasto III – Toimintamenot

* Perustelu 35 000 euron menoille, jotka liittyvät yhteisöjen lisäämiseen valvontaraportointijärjestelmään. Nämä kustannukset ovat tarpeen, jotta järjestelmään, jota arvopaperimarkkinaviranomainen käyttää valvontaan liittyvässä raportoinnissa, luodaan BWise-moduuli. Kun otetaan huomioon uusi suoran valvonnan toimeksianto, valvontaan liittyvää raportointijärjestelmää on laajennettava. Alkuperäisten kustannusten lisäksi aiheutuu toistuva vuotuinen ylläpitomaksu, jonka suuruus on 5 000 euroa.
* Raportointijärjestelmä antaa arvopaperimarkkinaviranomaiselle mahdollisuuden käsitellä yhteisöiltä saatuja valvonta-asiakirjoja ja auttaa vähentämään manuaalista työtä sähköpostiviestien avaamisessa ja tallentamisessa manuaalisesti. Näin ollen se auttaa alentamaan kokoaikaiseksi muutetun henkilöstön kustannuksia.

Arvioidut menot, jotka katetaan kaikista arvopaperimarkkinaviranomaisen suorista valvontatehtävistä perittävillä maksuilla

euroa

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Arvopaperimarkkinaviranomainen |  |  | 2023 | 2024 | 2025 | 2026 | 2027 | **YHTEENSÄ** |
| Osasto 1: Henkilöstömenot  | Sitoumukset | 1) |  |  | 1 603 618 | 3 271 382 | 3 145 675 | **8 020 675** |
| Maksut | 2) |  |  | 1 603 618 | 3 271 382 | 3 145 675 | **8 020 675** |
| Osasto 2: Infrastruktuuri- ja toimintamenot | Sitoumukset | 1a) |  |  |  273 105  |  557 134  | 534 849 | **1 365 088**  |
| Maksut | 2 a) |  |  |  273 105  |  557 134  | 534 849 | **1 365 088**  |
| Osasto 3 – Toimintamenot | Sitoumukset | 3 a) |  |  | 35 000 | 5 000 | 5 000 | **45 000** |
| Maksut | 3b) |  |  | 35 000 | 5 000 | 5 000 | **45 000** |
| **Määrärahat YHTEENSÄ** | Sitoumukset | =1+1a +3a |  |  | **1 911 724** | **3 833 516**  | **3 685 523**  | **9 430 763**  |
|  | Maksut | =2+2a +3b |  |  | **1 911 724**  | **3 833 516**  |  **3 685 523**  | **9 430 763**  |

1. Komission tiedonanto – Kestävään talouteen siirtymisen rahoitusstrategia, [COM(2021) 390 final](https://eur-lex.europa.eu/legal-content/FI/TXT/?uri=CELEX:52021DC0390). [↑](#footnote-ref-2)
2. Komission tiedonanto Euroopan vihreän kehityksen ohjelmasta, COM(2019) 640 final. [↑](#footnote-ref-3)
3. Nämä osatekijät ovat: 1) kestävän toiminnan luokitusjärjestelmä, 2) rahoitusalan ulkopuolisia yrityksiä ja rahoitusalan yrityksiä koskeva tietojen antamisen kehys ja 3) sijoitusvälineet, mukaan lukien vertailuarvot, standardit ja merkinnät. [↑](#footnote-ref-4)
4. Euroopan parlamentin ja neuvoston direktiivi (EU) 2022/2464, annettu 14 päivänä joulukuuta 2022, asetuksen (EU) N:o 537/2014, direktiivin 2004/109/EY, direktiivin 2006/43/EY ja direktiivin 2013/34/EU muuttamisesta yritysten kestävyysraportoinnin osalta. [↑](#footnote-ref-5)
5. Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta. [↑](#footnote-ref-6)
6. Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla. [↑](#footnote-ref-7)
7. Ehdotus Euroopan parlamentin ja neuvoston asetukseksi eurooppalaisista vihreistä joukkolainoista, COM(2021) 391 final. [↑](#footnote-ref-8)
8. Komission delegoitu asetus (EU) 2020/1818, annettu 17 päivänä heinäkuuta 2020, Euroopan parlamentin ja neuvoston asetuksen (EU) 2016/1011 täydentämisestä EU:n ilmastosiirtymää koskevien vertailuarvojen ja EU:n Pariisin sopimuksen mukaisten vertailuarvojen vähimmäisvaatimusten osalta. [↑](#footnote-ref-9)
9. Komission delegoitu asetus (EU) 2020/1816, annettu 17 päivänä heinäkuuta 2020, Euroopan parlamentin ja neuvoston asetuksen (EU) 2016/1011 täydentämisestä vertailuarvoselvityksessä annettavan selostuksen osalta ilmoitettaessa, miten ympäristöön, yhteiskuntaan ja hyvään hallintotapaan liittyvät tekijät otetaan huomioon kussakin tarjotussa ja julkaistussa vertailuarvossa. [↑](#footnote-ref-10)
10. Katso vaikutustenarvioinnin ongelman määrittelyä koskeva 2 jakso. [↑](#footnote-ref-11)
11. Komission yksiköiden valmisteluasiakirja SWD(2023)[XXX]. [↑](#footnote-ref-12)
12. [Arvopaperimarkkinaviranomaisen riskiperusteinen ja datavetoinen lähestymistapa valvonnassa](https://www.esma.europa.eu/supervision/supervision#:~:text=Risk%2Dbased%20supervision%20refers%20to,managing%20the%20risks%20identified%3B%20and). [↑](#footnote-ref-13)
13. Pieni ryhmä kvantteja kehittää datavetoisen ESG-luokitusmallin, jolla on alusta alkaen erittäin laaja kattavuus. [↑](#footnote-ref-14)
14. Innovatiivinen mutta tuloja tuottamaton yritys, jonka perustamisesta kuluu yli seitsemän vuotta sen ESG-luokitusmallin viimeistelyyn. [↑](#footnote-ref-15)
15. Tämä tehdään tiiviissä yhteistyössä kestävän rahoituksen foorumin kanssa, joka seuraa kestäviin sijoituksiin suuntautuvien pääomavirtojen suuntauksia luokitusjärjestelmäasetuksen 20 artiklan mukaisesti. [↑](#footnote-ref-16)
16. EUVL C , , s. . [↑](#footnote-ref-17)
17. Transforming our World: The 2030 Agenda for Sustainable Development (UN 2015). [↑](#footnote-ref-18)
18. COM(2016) 739 final. [↑](#footnote-ref-19)
19. CO EUR 17, CONCL. 5. [↑](#footnote-ref-20)
20. Komission tiedonanto, annettu 11 päivänä joulukuuta 2019 Euroopan vihreän kehityksen ohjelmasta, COM(2019) 640 final. [↑](#footnote-ref-21)
21. Sukupuolten tasa-arvostrategia, hlbtiq-henkilöiden tasa-arvoa koskeva strategia, romaneja koskeva strategiakehys ja vammaisten henkilöiden oikeuksia koskeva strategia. [↑](#footnote-ref-22)
22. Euroopan komissio, Toimintasuunnitelma: Kestävän kasvun rahoitus, COM(2018) 97 final. [↑](#footnote-ref-23)
23. Euroopan komissio, rahoitusvakauden, rahoituspalvelujen ja pääomamarkkinaunionin pääosasto, ”Study on sustainability-related ratings, data and research”, Euroopan unionin julkaisutoimisto, 2021, <https://data.europa.eu/doi/10.2874/14850>. [↑](#footnote-ref-24)
24. Komission tiedonanto – Kestävään talouteen siirtymisen rahoitusstrategia, [COM(2021) 390 final](https://eur-lex.europa.eu/legal-content/FI/TXT/?uri=CELEX:52021DC0390). [↑](#footnote-ref-25)
25. [IOSCOn raportti ESG-luokitusten ja tietotuotteiden tarjoajista](https://www.iosco.org/library/pubdocs/pdf/IOSCOPD690.pdf), saatavilla osoitteessa: <https://www.iosco.org/library/pubdocs/pdf/IOSCOPD690.pdf>. [↑](#footnote-ref-26)
26. Euroopan parlamentin ja neuvoston direktiivi 2013/34/EU, annettu 26 päivänä kesäkuuta 2013, tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta (EUVL L 182, 29.6.2013, s. 19). [↑](#footnote-ref-27)
27. Euroopan parlamentin ja neuvoston asetus (EU) XX/XXXX rahoituspalvelujen, pääomamarkkinoiden ja kestävyyden kannalta merkityksellisiin julkisesti saatavilla tietoihin oleviin keskitetyn pääsyn tarjoavan eurooppalaisen keskitetyn yhteyspisteen perustamisesta (EUVL L [...], [...], s. [...]). [↑](#footnote-ref-28)
28. Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84). [↑](#footnote-ref-29)
29. EUVL L 123, 12.5.2016, s. 1. [↑](#footnote-ref-30)
30. Euroopan parlamentin ja neuvoston asetus (EY) N:o 1060/2009, annettu 16 päivänä syyskuuta 2009, luottoluokituslaitoksista (EUVL L 302, 17.11.2009, s. 1). [↑](#footnote-ref-31)
31. Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1). [↑](#footnote-ref-32)
32. Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349). [↑](#footnote-ref-33)
33. Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 1.7.2011, s. 1). [↑](#footnote-ref-34)
34. Euroopan parlamentin ja neuvoston asetus (EU) N:o 345/2013, annettu 17 päivänä huhtikuuta 2013, eurooppalaisista riskipääomarahastoista (EUVL L 115, 25.4.2013, s. 1). [↑](#footnote-ref-35)
35. Euroopan parlamentin ja neuvoston asetus (EU) N:o 346/2013, annettu 17 päivänä huhtikuuta 2013, eurooppalaisista yhteiskunnalliseen yrittäjyyteen erikoistuneista rahastoista (EUVL L 115, 25.4.2013, s. 18). [↑](#footnote-ref-36)
36. Euroopan parlamentin ja neuvoston asetus (EU) 2015/760, annettu 29 päivänä huhtikuuta 2015, eurooppalaisista pitkäaikaissijoitusrahastoista (EUVL L 123, 19.5.2015, s. 98). [↑](#footnote-ref-37)
37. Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32). [↑](#footnote-ref-38)
38. Euroopan parlamentin ja neuvoston direktiivi 2009/138/EY, annettu 25 päivänä marraskuuta 2009, vakuutus- ja jälleenvakuutustoiminnan aloittamisesta ja harjoittamisesta (Solvenssi II) (EUVL L 335, 17.12.2009, s. 1). [↑](#footnote-ref-39)
39. Euroopan parlamentin ja neuvoston direktiivi (EU) 2016/2341, annettu 14 päivänä joulukuuta 2016, ammatillisia lisäeläkkeitä tarjoavien laitosten toiminnasta ja valvonnasta (EUVL L 354, 23.12.2016, s. 37). [↑](#footnote-ref-40)
40. Euroopan parlamentin ja neuvoston asetus (EY) N:o 883/2004, annettu 29 päivänä huhtikuuta 2004, sosiaaliturvajärjestelmien yhteensovittamisesta (EYVL L 166, 30.4.2004, s. 1). [↑](#footnote-ref-41)
41. Euroopan parlamentin ja neuvoston asetus (EY) N:o 987/2009, annettu 16 päivänä syyskuuta 2009, sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä (EUVL L 284, 30.10.2009, s. 1). [↑](#footnote-ref-42)
42. Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1). [↑](#footnote-ref-43)
43. Euroopan parlamentin ja neuvoston asetus (EU) N:o 909/2014, annettu 23 päivänä heinäkuuta 2014, arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta (EUVL L 257, 28.8.2014, s. 1). [↑](#footnote-ref-44)
44. Euroopan parlamentin ja neuvoston asetus (EU) 2017/2402, annettu 12 päivänä joulukuuta 2017, yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta (EUVL L 347, 28.12.2017, s. 35). [↑](#footnote-ref-45)
45. Euroopan parlamentin ja neuvoston direktiivi (EU) 2015/2366, annettu 25 päivänä marraskuuta 2015, maksupalveluista sisämarkkinoilla, direktiivien 2002/65/EY, 2009/110/EY ja 2013/36/EU ja asetuksen (EU) N:o 1093/2010 muuttamisesta sekä direktiivin 2007/64/EY kumoamisesta (EUVL L 337, 23.12.2015, s. 35). [↑](#footnote-ref-46)
46. Euroopan parlamentin ja neuvoston direktiivi 2009/110/EY, annettu 16 päivänä syyskuuta 2009, sähköisen rahan liikkeeseenlaskijalaitosten liiketoiminnan aloittamisesta, harjoittamisesta ja toiminnan vakauden valvonnasta, direktiivien 2005/60/EY ja 2006/48/EY muuttamisesta sekä direktiivin 2000/46/EY kumoamisesta (EUVL L 267, 10.10.2009, s. 7). [↑](#footnote-ref-47)
47. Euroopan parlamentin ja neuvoston asetus (EU) 2020/1503, annettu 7 päivänä lokakuuta 2020, yrityksille suunnatun joukkorahoituspalvelun eurooppalaisista tarjoajista sekä asetuksen (EU) 2017/1129 ja direktiivin (EU) 2019/1937 muuttamisesta (EUVL L 347, 20.10.2020, s. 1). [↑](#footnote-ref-48)
48. COM/2020/593 final. [↑](#footnote-ref-49)
49. Euroopan parlamentin ja neuvoston asetus (EU) 2016/1011, annettu 8 päivänä kesäkuuta 2016, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta (EUVL L 171, 29.6.2016, s. 1). [↑](#footnote-ref-50)
50. Neuvoston asetus N:o 1 Euroopan talousyhteisössä käytettäviä kieliä koskevista järjestelyistä (EYVL 17, 6.10.1958, s. 385). [↑](#footnote-ref-51)
51. Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39). [↑](#footnote-ref-52)
52. Euroopan parlamentin ja neuvoston direktiivi (EU) 2016/943, annettu 8 päivänä kesäkuuta 2016, julkistamattoman taitotiedon ja liiketoimintatiedon (liikesalaisuuksien) suojaamisesta laittomalta hankinnalta, käytöltä ja ilmaisemiselta (EUVL L 157, 15.6.2016, s. 1). [↑](#footnote-ref-53)
53. Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1). [↑](#footnote-ref-54)
54. Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39). [↑](#footnote-ref-55)
55. Komission päätös, tehty 6 päivänä kesäkuuta 2001, Euroopan arvopaperikomitean perustamisesta (EYVL L 191, 13.7.2001, s. 45). [↑](#footnote-ref-56)
56. Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13). [↑](#footnote-ref-57)
57. Sellaisina kuin nämä on määritelty varainhoitoasetuksen 58 artiklan 2 kohdan a ja b alakohdassa. [↑](#footnote-ref-58)
58. Maksujen suhteellinen suuruus ESG-luokituksen tarjoajien koon mukaan. Valvontakustannusten siirtäminen valvottaville yhteisöille on tyypillinen käytäntö rahoitusalalla. [↑](#footnote-ref-59)
59. Kuvaukset eri hallinnointitavoista ja viittaukset varainhoitoasetukseen ovat saatavilla budjettipääosaston verkkosivuilla osoitteessa: <https://myintracomm.ec.europa.eu/budgweb/EN/man/budgmanag/Pages/budgmanag.aspx>. [↑](#footnote-ref-60)
60. JM = jaksotetut määrärahat; EI-JM = jaksottamattomat määrärahat. [↑](#footnote-ref-61)
61. EFTA: Euroopan vapaakauppaliitto. [↑](#footnote-ref-62)
62. Ehdokasmaat ja soveltuvin osin Länsi-Balkanin mahdolliset ehdokasmaat. [↑](#footnote-ref-63)
63. Tuotokset ovat tuloksena olevia tuotteita ja palveluita (esim. rahoitettujen opiskelijavaihtojen määrä tai rakennetut tiekilometrit). [↑](#footnote-ref-64)
64. Maksuilla rahoitettu (mukaan lukien työnantajan eläkemaksut) [↑](#footnote-ref-65)
65. Sopimussuhteiset toimihenkilöt, paikalliset toimihenkilöt, kansalliset asiantuntijat, vuokrahenkilöstö ja nuoremmat asiantuntijat EU:n ulkopuolisissa edustustoissa. [↑](#footnote-ref-66)
66. Toimintamäärärahoista katettavan ulkopuolisen henkilöstön enimmäismäärä (entiset BA-budjettikohdat). [↑](#footnote-ref-67)
67. Pääasiassa EU:n koheesiopolitiikan rahastoille, Euroopan maaseudun kehittämisen maatalousrahastolle (maaseuturahasto) ja Euroopan meri-, kalatalous- ja vesiviljelyrahastolle (EMFAF). [↑](#footnote-ref-68)
68. Ks. vuosia 2021–2027 koskevan monivuotisen rahoituskehyksen vahvistamisesta 17 päivänä joulukuuta 2020 annetun neuvoston asetuksen (EU, Euratom) N:o 2093/2020 12 ja 13 artikla. [↑](#footnote-ref-69)
69. Perinteiset omat varat (tulli- ja sokerimaksut) on ilmoitettava nettomääräisinä eli bruttomäärästä on vähennettävä kantokuluja vastaava 20 prosentin osuus. [↑](#footnote-ref-70)